**Amerİka**

**İslam inqilabının böyük rəhbəri həzrət Ayətullah Xameneinin baxışında**

**Tərtib edən: Doktor Mənuçöhr Məhəmmədi**

ABŞ və onun İngiltərə kimi müttəfiqləri müsəlmanların zülmə məruz qaldığı bütün hadisələrdə sözdə bitərəf, əməldə isə düşmən mövqedə dayanırlar. Faciəvi Kəşmir hadisələri, Qarabağ və Tacikistan müsəlmanlarının başına gətirilən müsibətlər buna bariz nümunələrdir.

Allah evinin ziyarətçilərinə müraciətdən: 15 may 1994

# Birinci fəsil: Amerika cəmiyyəti

**“Biz Amerika rejimilə qarşı-qarşıyayıq, Amerika xalqı ilə yox!”**

Biz Amerika rejimilə qarşı-qarşıyayıq, Amerika xalqı ilə yox. Amerika rejimi isə bizim xalqımızla qarşı-qarşıyadır, təkcə dövlətimizlə yox. O, xalqın əlindən təngə gəlib və qəzəblənib.

Bizim Amerika xalqı ilə düşmənliyimiz yoxdur. O da başqa xalqlar kimidir. Düzdür, ABŞ rejimi uzun illər müntəzəm təbliğatla xalqının beynini yumuşdur. Amerikalıların çoxu İranda nə baş verdiyini və ümumiyyətlə, İran məsələsinin nə olduğunu bilmirlər. Bəzi sözlər eşidiblər: irticaçılıq, fundamentalizm, insan hüquqlarının pozulması və s. Bunları ABŞ dövləti və təbliğatçıları deyib, xalq da inanıb. Lakin Amerika xalqı öz-özlüyündə digər xalqlar kimidir və bizim onlarla heç bir düşmənliyimiz yoxdur. Bizim heç bir xalqla düşmənliyimiz yoxdur.[[1]](#footnote-1)

Digər xalqlar kimi, Amerika xalqının da həm yaxşı, həm də pis cəhətləri var. Bu onların özlərinə aiddir.[[2]](#footnote-2)

Vaşinqton şəhərində bəziləri müsəlman, bəziləri məsihi olan iki milyona yaxın insan toplaşıb İslam şüarı verdilər, yumruqlarını düyünləyib “Allahu əkbər!” dedilər. Müsəlman və məsihilərdən ibarət məzlum qaradərililərin izdihamlı nümayişindən sonra natiq Həmd surəsini oxuyub, ingilis dilinə tərcümə etdi... Bu, dünyanın hegemon qütbünün - yəni Amerikanın, illərlə İslam və müsəlmanlarla mübarizə aparmış bir dövlətin gözü qarşısında bütün dünyaya yayılan Quran sözü idi.[[3]](#footnote-3)

**Dünyanın sahibi olmaq xülyası**

ABŞ rejimi dünyanın sahibi və qəyyumu olduğunu xəyal edir. Bunlar ümumiyyətlə, xalqları saymırlar. Öz xalqlarını da saymırlar. Düzgün təhlil etsələr, bəlli olar ki, bunlar ümumiyyətlə, insan canına dəyər tanımırlar.[[4]](#footnote-4)

Bu gün dünyanın ən demokratik ölkələrində, yəni ABŞ kimi Qərb demokratiyası ilə idarə olunan ölkələrdə xalqın ictimai-siyasi iştirakı İran qədər deyil.[[5]](#footnote-5)

**İnsan hüquqlarının yalançı iddiaçıları**

Bu gün dünya zülm, yalan və hiylə dünyasıdır. İnsan hüquqlarını müdafiədən insan hüquqlarının ən böyük düşmənləri dəm vururlar. Onların başında ABŞ dövləti durur. Görün öz ölkələri daxilində qaradərililərlə necə rəftar edirlər! Bu daha keçmişə, 50-100 il öncəyə aid xəbər deyil ki, desinlər indi düzəlmişik. Bu günə, ABŞ-ın böyük şəhərlərinə aiddir. Baxın, insan azadlığının, insan hüquqlarının iddiaçısı olan bu ölkədə hələ irqi ayrıseçkilik problemi həll olunmamışdır. Hələ də insan o cəmiyyətdə dərisinin qaralığına görə təhlükəsiz yaşaya bilmir. Nə vaxt lazım olsa, qaradərili olduğuna görə bir polis onu ölüncə döyə bilir.[[6]](#footnote-6)

Qaraların son nümayişi göstərdi ki, ABŞ quruluşu təkcə Asiya, Afrika və Latın Amerikası xalqlarına qarşı yox, öz xalqına qarşı da ədalətsiz rəftar edir. Oralardakı kimi burada da etirazı kobudluqla və boğmaqla cavablandırır.[[7]](#footnote-7)

**İkili standart**

ABŞ dövləti azğın saydığı bir inanca malik qrupu oldürdü. Onların əqidəsi bizə tam bəlli deyil. Lakin Amerikada deyirlər ki, əqidənin eybi yoxdur, hamı azaddır! Həmin günlərdə ABŞ-ın prezidenti və yüksək rütbəli məmurları həmcinsbazların hüququnu tanımaq üçün toplaşdılar. Digər tərəfdən isə həmin qrupu məhv etdilər, odda yandırdılar.

Biz heç kimi müdafiə etmir, öldürülən bu qrupun da necə insanlar olduğunu bilmirik. Lakin hamının, o cümlədən bizim xalqımızın bilməsini istəyirik ki, insan hüquqlarının tərəfdarı olduqlarını iddia edən bu adamlar doğru demirlər.[[8]](#footnote-8)

Təbii ki, ABŞ öz xalqının yox, hegemon qüvvələrin – nəhəng kompaniyaların, ABŞ quruluşunu qurub ona istiqamət verən, onu idarə edən gizli və sirli əllərin maraqlarına xidmət edir. Yoxsa bir neçə yüz min amerikalı əsgərin Ərəbistan çöllərində qalmasının ABŞ xalqına nə faydası var?![[9]](#footnote-9)

**Kartel və trest maraqlarının müdafiəçisi**

Bu beynəlxalq diktator ABŞ xalqının, özü də bütün xalqın yox, hakim rejimin hamiləri olan kartellərin, trestlərin, nəhəng oliqarxların və mühüm təşkilatların maraqlarından başqa heç bir şey fikirləşmir.

Bütün qlobal məsələlər Amerikada siyasi nüfuza malik transmilli şirkətlərin maraqları əsasında həyata keçir.[[10]](#footnote-10)

ABŞ rəsmiləri təəssüf ki, tamamilə sionistlərin təsiri altındadırlar və bu, şübhəsiz, onlar üçün çox pis tamamlanacaq.[[11]](#footnote-11)

Bu gün ABŞ dövləti, konqresi təəssüf ki, müxtəlif maddi, mədəni, informasiya və digər sahələrdə sionistlərin tilsimindədir.[[12]](#footnote-12)

**Sionistlərin əlində oyuncaq**

Amerika Birləşmiş Ştatları kimi böyük bir ölkə və onun xalqı bu qədər qüdrətinə və elmi nailiyyətlərinə baxmayaraq, sionistlərin əlində oyuncağa çevrilmişdir. Bu gün Amerika dövləti özü üçün dünyada tanıdığı əhəmiyyətə, keçmişə və böyük sərvətə rəğmən, yüyəni bir itin əlində olan və istənilən yerə aparılan bir div sayağı, siyasi, iqtisadi və hərbi baxımdan sionistlərin və İsrail dövlətinin əlində oyuncaq olmuşdur. ABŞ prezidenti İslam Respublikası əleyhinə bir qərar çıxaranda Amerika sionistlərinin təşkilatına gedir, orada bu barədə məlumat verir və bu, dünyada yayımlanır. Bu, ABŞ xalqı üçün rüsvayçılıqdır.[[13]](#footnote-13)

**Hüquq bərabərliyinin qurbanı**

Əgər kimsə bu gün qadın və kişi bərabərliyindən, yaxud qadın hüquqlarından dəm vuran Qərbdə bu məsələlərin olmadığını, qadına zülm edilmədiyini düşünsə, yanılmışdır. Yəqin xəbəriniz var ki, Qərbdə qadına qarşı şiddət, qadından istər iş yerində, istər bəzi nümunələrinin deyilməsi ayıb olan digər sui-istifadələr barədə dəhşətli statistikalar mövcuddur. Mən ABŞ haqqındakı statistikalarda gördüm ki, həyat yoldaşları tərəfindən döyülən qadınların sayı olduqca çoxdur. Doğrudan da təəccübləndim, rəqəm dəhşətli idi.[[14]](#footnote-14)

Bu gün Amerikada və Avropanın inkişaf etmiş ölkələrində aclıq, yoxsulluq, qida maddələrinin çatışmazlığından yaranan ölüm, sığınacaq və yaşayış yerinin olmaması, təhlükəsizlik və digər problemlər çoxdur. Bu ölkələrdə yeni texnologiya və elmdən istifadə edənlər xalqın xüsusi təbəqəsidir. Bir qarın çörəkdən ötrü şərəfini, namusunu və şəxsiyyətini satmağa məcbur olan, müxtəlif təhqirlərə dözənlər isə xalqın böyük hissəsini təşkil edir.[[15]](#footnote-15)

**Qadın və kişi - hər ikisi əziyyətdə**

Bu gün Amerika və Avropa xalqının hakim qüvvələri və onların təbliğatçıları yox, adi kütlələri ailə təməlinin zəif olmasından əziyyət çəkirlər. Qadın və kişilər ailələrin dağılmasından eyni səviyyədə əziyyət çəkirlər, narahatdırlar və bu günbəgün şiddətlənir. Bu, son zərbədir.[[16]](#footnote-16)

Xəbərlərdə oxumuş, yaxud eşitmisiniz ki, səhv etməsəm, hər ay ABŞ məktəblərində bir neçə yeniyetmə və ya uşaq öldürülür. Yəni məktəblər daxilində hər ay bir neçə yeniyetmə və uşaq öz sinif yoldaşları tərəfindən qətlə yetirilir. Bu çox mühüm məsələdir. Bir ölkədə uşaqlar müntəzəm olaraq bir-birinin əli ilə öldürülürlərsə, bu, digər pozuntulardan və fəsad fırtınasının şiddətli hücumundan qaynaqlanır.[[17]](#footnote-17)

**Dünya rəhbərliyinə iddiaçıların cinayətləri**

İndi Nyu-Yorkun, Vaşinqtonun və digət yerlərin küçələrində adi bir insan gecə vaxtı silahsız yol gedə bilməz. Onların təhlükəsizlikləri bu səviyyədədir. Bu gün mənəvi cəhətdən sarsılmış bu ölkədə uşaqlar evlərində atalıqları tərəfindən cinsi təhlükəsizlikdə deyillər. Əxlaqları bu səviyyədədir. Bu gün qadına qarşı şiddət, qadını döyərək öldürmək halları dünyanın heç bir yerində ABŞ qədər deyil. Bu gün uşaqlara qarşı istər qətl, istərsə də cinsi təcavüz formasında olan cinayət və faciələr dünyanın heç bir yerində ABŞ qədər deyil. On iki, on üç yaşlı uşaqlar Amerika küçələrində silahla gəzir, siqaret çəkir, araq içirlər. Bununla yanaşı, iddi edirlər ki, biz dünyaya rəhbərlik etmək istəyirik. Bu, rəzalətdir![[18]](#footnote-18)

**İslama yönəlmə**

İndi Amerikada altı milyon müsəlman var. Bu altı milyon müsəlmanın iki milyonu şiədir. Bu gün Amerikada İslama təmayül çoxdur. Bu proses iki-üç il öncəyə qədər daha çox qaradərililər, dustaqlar və buna bənzər təbəqələr arasında gedirdi, amma bu gün universitetlərdə də gedir. Bu gün tələbələr, müəllimlər, ali təhsillilər İslama yönəlirlər. Avropada da belədir. Bu gün Qərbin bir neçə böyük ölkəsində ən böyük dini azlıq İslamdır. Bu, əhəmiyyətli məsələdir. Bu onlar üçün təhdiddir.[[19]](#footnote-19)

**Zor və şiddətlə xalqları xar etmək**

Latın Amerikası ölkələrinin çoxu Birləşmiş Ştatlardan fərqli olaraq, qədim tarixi mədəniyyətə malikdir. Asiya da həmçinin. Avropa - İngiltərə, Fransa, Hollandiya, Belçika, İspaniya və digər ölkələr bu sərvətli torpaqlara daxil oldular, nisbətən malik olduqları inkişafın köməyilə zor və şiddətdən istifadə etdilər, insanları əsir götürdülər, heç kəsə rəhm etmədilər. Bilirsiniz ki, bu gün Amerikada yaşayan qaralar avropalıların Afrikadan tutub qul kimi apardıqları qaraların övladlarıdır. Onların əsil-nəsəbi Afrikadandır. Amerikada onların törəmələri olan təxminən 50-60 milyon qaradərili yaşayır. Uşaqları analarından ayırdılar, ailələri dağıtdılar, sərvətləri taladılar, təbii sərvətlərlə dolu ölkələri dağıtdılar, mədəniyyətlərini məhv etdilər. Bunları qəsdən və planlı şəkildə təlim-tərbiyədən, elmi inkişafdan saxladılar. Bunu kimlər etdi? Humanizm, demokratiya və mədəniyyət iddiasında olmuş, bu gün də olan dövlətlər. Bu, 19-20-ci əsrlərə aiddir. Bu gün - iyirmi birinci əsrin əvvəlində yenə də həmin hadisələr təkrar olunmaqdadır. İraq hadisəsi onların biridir, Əfqanıstan hadisəsi başqa biri; yəni zor və şiddətlə xalqları xar etmək, tapdamaq, hüquqlarını pozmaq. Buna əsasən, belə namərdliklər törətmiş dövlət və quruluşlar insani dəyərlərin bayraqdarı ola bilməzlər. Amma dünya belə idarə olunmuşdur. Dünyada yüzlərlə modern media qurumu tərəfindən təbliğ edilən mədəniyyət belə idarəçiliyin məhsuludur.[[20]](#footnote-20)

**Misilsiz azğınlıq**

İnkişaf nə qədər çoxdursa, yaxşılıqdan, insaniyyətdən, ədalətdən uzaqlaşma da çox ola bilər. Siz bu gün ABŞ-da elm, sərvət, hərbi güc, siyasət və diplomatiya baxımından maddi sivilizasiyanın zirvəsini görürsünüz. ABŞ sərvətə, əfsanəvi hərbi qüvvəyə və fövqəladə güclü siyasi nüfuza malik bir ölkədir. Lakin siz insanlıqdan, mənəviyyatdan, əxlaqdan və dəyərdən uzaq düşməyin son həddini də ABŞ cəmiyyətində görürsünüz. Bu gün ən çirkin insani, əxlaqi, cinsi və ictimai işlər inkişaf etmiş bu cəmiyyətdə və buna bənzər cəmiyyətlərdə qanuni formaya və məqbul ənənəyə çevrilmişdir. Günah bütün cəmiyyətlərdə var, lakin onun ənənə və qanun olması, onun üçün sərmayə qoyulması və onun müdafiə olunması misli görünməmiş bir azğınlıqdır. Bu gün bu azğınlıq ən mütərəqqi elm, sənaye, maddiyyat, iqtisadiyyat və siyasət cəmiyyəti olan ABŞ-da aydın şəkildə müşahidə olunur. Siz zahiri baxımdan çox yaraşıqlı və xoşagələn bir formada olan bir kişi, yaxud qadın görürsünüz. Bu kişini küçədə, yaxud bu qadını marketdə görən adam onun davranış tərzindən əsla narazı qalmaz, lakin o, Bağdadın Əbu Qüreyb həbsxanasında vəhşi bir canavara çevrilir. Çünki bu təmiz, səliqəli, odekolonlu, qalstuklu və bantlı bir insan görünüşünün arxasında vəhşi bir it yatmışdır. Əbu Qüreyb həbsxanasından yayılan görüntülər Qərb cəmiyyətlərinin ən yuxulu ictimai təbəqələrini də tərpətdi. İşgəncə verən adam incə duyğuların vacib şərt olduğu bir qadın, işgəncə altında olan isə bir neçə iraqlı kişidir. Cinayət isə yalnız şübhəli görünmələridir. İşgəncə iyrəncliyin yüksək formasında, cinayəti törədən cəmiyyət isə elm, sənaye və mədəniyyət baxımından mütərəqqi, bəşəriyyətin rəhbərliyinə iddialı bir cəmiyyətdir. Cəmiyyətdə mənəvi hidayət və sağlam mədəniyyət olmayanda nəticə belə olur. Qərb sivilizasiyasının böyük günahı bu idi. Ziyalı və aydın islamçıların Qərb mədəniyyətinə müxalif olduqları deyiləndə qərbli inadkarlar bunu tərsinə təqdim edir, onların elm və inkişafa müxalif olduqlarını göstərməyə çalışırlar, halbuki İslama inamı olan bir şəxsin Qərb mədəniyyətinə qarşı çıxması elmi inkişafa, xurafatla mübarizəyə və bütün ictimai münasibətləri elmə əsaslandırmağa görə deyil, dünyanın bu toplumunda mənəviyyat və dəyərin boşluğuna görədir. Əlbəttə, bu fəlakətə düçar olmaq Qərbin taleyi idi.

**“O gün gələcək!”**

Avropa renessansından öncə Qərbin düçar olduğu ruhaniliyə - o düşüncəsizliyə, köhnəpərəstliyə, inadkarlığa, ağıl və məntiqdən tamamilə uzaq təəssübkeşliyə reaksiya həm də bunlar idi. Elm və inkişafa qarşı çıxdıqda, insanları mövhumatlara görə diri-diri yandırdıqda - bu çox da qədim dövrə yox, Avropanın iki-üç əsr öncəki tarixinə aiddir - o günün Avropasının bütün düşüncə və mənəviyyat sahələrinə və o günün kilsəsinə çirkin xurafat hakim olduqda, nəticə Avropada yaranan və onu uçuruma salan bu vəziyyət kimi olur. Siz gənclər sivil Qərb dünyasının mənəviyyatsızlıq səbəbindən həlak olacağını görəcəksiniz. Bugünkü imkan və qüdrət zirvəsindən xarlığın və zəifliyin dibinə enəcək. Tarixi proseslərin nəticəsi sürətli olmur. Bu nəticələr o zaman görünəcək ki, daha əlacı mümkün olmayacaq və Qərb sivilizasiyası üçün o gün gələcək. Bu gün Qərbin aydın insanlarının özləri bu barədə xəbərdarlıq edirlər. Bu sözlər burada uzaqda oturub danışan mənim kimi bir hövzə tələbəsinin sözü deyil, onların öz sözləri və qənaətləridir. Əlbəttə, biz də bunu anlayırıq. Bu nəyə görədir? Bunların elmdə problemləri yoxdur. Bu elm vasitəsi ilə tükənməz sərvət də qazandılar, kəşflər də etdilər. Yeraltı sərvətlərdən və Allahın verdiyi qaynaqlardan da maksimum istifadə etdilər, kosmosa uçdular, cisimləri dərinliyinə qədər öyrəndilər. Elmdə çox işlər gördülər, həmin elmdən də sərvət, qüdrət, siyasət və hər bir şey əldə etmək üçün qanuni və qanunsuz üsullarla maksimum istifadə etdilər. Bu elmlə müstəmləkəçilik etdilər, müxtəlif beynəlxalq qırğınlar törətdilər. Avropalılar son əsrdə müxtəlif müharibə və hadisələrdə milyonlarla insan öldürdülər. Buna əsasən, bunların elmdə problemləri yox idi, lakin hidayətsiz, dəyərsiz, mənəviyyatsız, insaniyyətsiz, təkcə dünyaya diqqət yetirib axirətə göz yuman elmin nəticəsi budur. Əvvəl həyata gözəllik bəxş edir, güc, sərvət və gözəllik verir: "Batil məhv olur"[[21]](#footnote-21). Lakin sonu budur və bu, davam edəcək. Bilin ki, heç bir mənəviyyatı olmayan mütərəqqi və sivil cəmiyyətlərin əxlaqi vəhşilikləri günbəgün çoxalacaq. Bu vəhşiliklər bugünkü Qərb mədəniyyətinin böyük uçurumudur və onları məhv edəcək.[[22]](#footnote-22)

# İkinci **fəsil**: ABŞ və hegemonizm

**Bizim leksikonumuzda hegemonizmin mənası**

Bizim leksikonumuzda özünün siyasi, hərbi, elmi və iqtisadi imkanlarına arxalanaraq və bəşəriyyətə ayrıseçkili baxışdan ilham alaraq böyük toplum, dövlət və ölkələrə quldurcasına və təhqiramiz şəkildə hakim olub, onları öz xeyrinə istismar altında saxlayan, işlərinə müdaxilə edən, sərvətlərinə əl uzadan, hökumətləri ilə amiranə danışan, xalqlarına zülm edən və adət-ənənələrini aşağılayan güc mərkəzinə Hegemonizm deyilir.[[23]](#footnote-23)

Hegemonizmin mənası budur ki, bir dövlət, mərkəz və yaxud şəxs öz gücünə arxalanaraq istədiyi yerdə zor işlətsin, istədiyi şəxsə və xalqa təzyiq göstərsin, zərbə vursun, istədiyi xalqın sərvətini alsın, xəcalət çəkmədən istədiyi xalqın, cəmiyyətin və ya şəxsin işlərinə müdaxilə etsin, ən çirkin işləri görüb üzərinə ən gözəl adlar qoysun, heç kəsdən də xəcalət çəkməsin və qorxmasın.

Hegemonizm - quldurluq, adam öldürmək, bundan ötrü xəcalət çəkməmək, çəkinməmək, həyasızcasına təcavüzkarlıq etmək, eyni zamanda başını dik tutmaq və sinəsini qabağa verməkdir. Bu gün dünya supergüclərinin quruluşu hegemon quruluşdur.[[24]](#footnote-24)

**Quranda hegemonluğun mənası**

Ərəb dilində “İstikbar” (hegemonluq) sözünün geniş mənası var. Quranda bu sözün müxtəlif formaları dəfələrlə işlədilib. “İstikbar” sözünün özü də Quranda işlənib. Belə nəzərə çarpır ki, bu, təkəbbürdən fərqli bir məfhumdur. Demək olar ki, təkəbbürlülük daha çox mənəvi və psixoloji bir xüsusiyyətə aiddir. Yəni insan özünü digərlərindən üstün bilsin və üstün aparsın. “İstikbar” isə bunun daha çox praktik cəhətinə aid olur. Yəni təkəbbürlülük edib özünü digərlərindən üstün bilən şəxs digərləri ilə rəftarını elə tənzimləyir ki, bu təkəbbür əməldə də aydın görünür: digərlərini alçaldır, təhqir edir, işlərinə qarışır, onların yerinə qərar çıxarır. “İstikbar”ın mənası budur. Quranın şanlı ayəsində “istikbar” (hegemonluq) edən insanlar barədə danışarkən deyir: "Onlara belə bir peyğəmbər gəldikdə bu, ancaq onların nifrətini artırdı; yer üzündə “istikbar” (hegemonluq) etmələri və pis əməlləri ucbatından"[[25]](#footnote-25). Yəni Peyğəmbərin (s) və haqq sözün qarşısında hegemonluq etdilər. Təkcə “biz üstünük” demədilər, bu üstünlüyü, daha çox haqqa malik olmanı, yaxud özü üçün daha artıq haqq tanımanı əməldə göstərdilər; yəni küfr, inadkarlıq və tüğyan cəbhəsinin haqq söz, mənəviyyat, nur və hidayət cəbhəsi ilə qədim və bitib-tükənməyən müharibələri. “İstikbar” budur.[[26]](#footnote-26)

“İstikbar”ın (hegemonluğun) mənası Qurandan qaynaqlanır, bizim inqilab lüğətimizdə səbəbsiz yaranmış bir şey deyil. Hegemonluğun mənası müsəlmanlar, möminlər, İslam quruluşu və İslam inqilabının ona qarşı mübarizə aparmasını vacib edir; özü də ötəri, taktiki və dönəm formasında deyil. Bu mübarizə daimidir. İnqilabın mahiyyəti budur: inqilab varsa, bu da olacaq.

### İblis – ilk hegemon

Quranda hegemonluğun mənası budur ki, bir ünsür, bir şəxs, bir toplum, yaxud bir cinah özünü haqqın fövqündə bilsin, haqqa tabe olmasın, özünü haqqın meyarı hesab etsin. Quranın bizim üçün təsvir etdiyi tarixin ilk hegemonu İblisdir: "İmtina və təkəbbür etdi"[[27]](#footnote-27). O, ilk təkəbbürçüdür.

Bir müsəlmanın, möminin, yaxud təkallahlının hətta bir gün, bir an da İblis və şeytanla düşmənlikdən əl çəkdiyini fərz etmək mümkün deyil. Ümumiyyətlə, İslamın xətti İblis və şeytan əleyhinədir. Peyğəmbərlərin dəvəti boyunca hegemonlar Allahın çağırışını və tövhidi qəbul etməyib, ona qarşı mübarizəyə qalxdılar və hegemonluq etdilər: “(Şüeyb) tayfasının təkəbbürlü əyanları dedilər: “Ey Şüeyb! Səni ixrac edəcəyik”.[[28]](#footnote-28) Peyğəmbər (s) haqq sözü danışıb, xalqı haqqa dəvət edəndə hegemonlar deyirlər: "Əgər çox danışsan, səni ixrac edəcəyik”.

**Hegemonizm, müstəmləkə və böyük güc ruhiyyəsi**

Bu təkəbbürlü ton haqqa dəvət edənin qarşısındadır. Bu, hegemonizmin aydın mənası və təsviridir. Bugünkü dünyada da eyni hakim quruluş var: beynəlxalq siyasi arenada böyük güc və ona meyllli olan hər bir şey. Hələ böyük gücə çevrilməyən, lakin özünü yarımgüc bilən qüvvələrin də rəftarı belədir.[[29]](#footnote-29)

**Hegemonizmin düzgün tərcüməsi: ABŞ**

Əgər hegemonizmi düzgün tərcümə etmək istəsək, bu gün təcavüzkar, hegemon, zalım və üsyankar ABŞ dövləti ilə uyğun gələr. Bu gün dünyanın əsas hegemonu odur. Hegemonizm bütün xalqlar üçün bəladır. Hegemonizm odur ki, dünyada bir güc mərkəzi xalqların maraqlarına və insanların istəklərinə diqqət yetirmir, insani dəyərlərə əsla etina etmir. Onun üçün yalnız bir şeyin əhəmiyyəti var, o da özüdür: təkəbbürlü, tamahkar, nahaq, özü də zorla, şiddətlə, kobudluqla, rəhmsizliklə və qəddarlıqla danışan özü. Bu gün Amerikanın vəziyyəti belədir.[[30]](#footnote-30)

Əlbəttə, hər bir zamanda və hər bir xalq üçün hegemon sözünün xüsusi mənası ola bilər. İnqilab zamanı, ondan qabaq və sonra bizim xalqımız üçün bu sözün xüsusi mənası olub: qlobal istimarçıların bu ölkənin və xalqın taleyinə zalımcasına, quldurcasına və şiddətlə müdaxiləsi. Bizim üçün hegemon sözünün mənası bu olmuşdur.

Dünya dövlətləri arasında hegemonluq edəni tapmaq çox da çətin deyil. İmamın “böyük şeytan” ləqəbi verdiyi ABŞ dövləti xalqımızın haqlı istəyi qarşısında hegemonluq etdi. Bizim dövrümüzdə formalaşan hegemonluq Amerika hegemonluğu idi. İnqilabdan öncə və inqilab dövründə də belə idi, bu günə qədər də belədir.[[31]](#footnote-31)

**Qlobal hegemonizm**

Qlobal hegemonizm yalnız bir dövlət deyil, güc mərkəzidir. Bu güc mərkəzində ciddi nizam-intizamın olmasını demək istəmirik. Xeyr, onun içərisində də çoxlu ixtilaflar, qarşıdurmalar var. Lakin onun üzvləri arasında əsaslı və ortaq bir məqam var. O da budur ki, sizin xalqınız bu mərkəzin mənafeyinə qarşı çıxsa və bu həssas regionda bu böyük ölkəni onun təsiri altından çıxarsa, hamısı xalqınıza qarşı birləşəcəklər. Qlobal hegemonizm budur.

Bu ölkəyə qarşı heç bir müharibə elan olunmasa və əleyhinə hərbi əməliyyatlar keçirilməsə də, əslində, onun əleyhinə, maraqlarının və müstəqilliyinin əleyhinə çox ciddi və qətiyyətli işlər görürlər. Hərtərəfli bir qarşıdurma gedir. Lakin bu gün dünya bütün bəşəri imkanlardan istifadə dünyasıdır. Bugünkü dünya bu sahələrdə hətta 50 il qabaqkı dünya da deyil. Bu xalq çox sayıq olmalı və öz möhkəm mövqeyini, maraqlarını, mədəniyyətini, istiqlaliyyətini, başucalığını və azadlığını qorumalıdır. Çünki bu güc mərkəzinin məqsədi buranı hegemonizmlə əlaqə baxımından indiki Türkiyə kimi bir ölkəyə, hətta ondan çox aşağı, dünyanın üçüncü dərəcəli bir ölkəsinə çevirmək və inqilabdan əvvəlki vəziyyətinə qaytarmaqdır. Onların məqsədi budur. Bu gün şahidi olduğunuz təbliğatlar, dünyada İslam Respublikası əleyhinə aparılan çox kəskin informasiya mübarizəsi bu məqsədi izləyir.

**Hegemonizmin xalqımız qarşısında acizliyi**

Sizə deyim ki, hegemonizm, yəni sözügedən güc imperatorluğu xalqımızın qarşısında aciz qalıb. Kommunizmin süquta uğradığı dövrdə onların Şərqi Avropada, indiki Rusiyada və keçmiş SSRİ-də işlətdikləri üsul təsirli idi. Lakin bu indiyədək İranda təsir buraxa bilməyib. Bu, xalqın, siz gənclərin imanına, İslamın və inqilabın bəxş etdiyi sayıqlığa görədir.[[32]](#footnote-32)

**Acı həqiqət**

Dünya gücləri öz güclərini ədalətsizlik və zor üzərində qurub, sahib olduqları güclü tribunalarla bəşəriyyətə gülürlər. Bütün həqiqətləri, insan hüquqlarını, ədaləti, insanlığı, gənclər və qadın məsələlərini məsxərə edirlər. Bəşəriyyət - yəni milyardlarla insan, çox mühüm bir hissəsi elə Qərb ölkələrində yaşayan milyardlar bu batil və səhv quruluşun təzyiqi altında can verirlər. Kimə çatırlarsa, deyirlər ki, gəlin bizdən olun. Yəni siz də gəlin bizim kimi bəşəriyyətə gülün, həqiqətləri görməzliyə vurun, kələkbazlığı qəbul edin. Bunlar güclə kələkbazlığı bir-birinə qarışdırmışlar. Əlbəttə, əllərində elm silahı da var. Bu da acı bir həqiqətdir.[[33]](#footnote-33)

Yeni dünyada elm bəşərin inkişafına vasitədir. Lakin o, hegemonizmin misilsiz bir növünün yaranmasına da bais oldu. Bu hegemonizm səbəbindən dünyanın bir nöqtəsinin hakimləri öz maraqlarını qorumaqdan, yaxud maraqlarını qorumaq adlandırdıqları məsələdən ötrü zorla dünyanın hər hansı bir yerinə girməyi öz haqları bilirlər.[[34]](#footnote-34)

**Hegemonizmin zirvəsi**

Hegemonizmin əsası zülm, cinayət və düşmənlik üzərində qurulmuşdur. ABŞ dövləti hegemonizmin zirvəsi sayılır. O bu gün hegemonluq baxımından dünyanın ən pis dövlətidir. Bu dövlət qərara gəlmişdir ki, dünyanın hər hansı bir yerində onun maraqlarına qarşı çıxan ölkə və hökumətlə vuruşsun.[[35]](#footnote-35)

Xalqa yalan danışır və onu müqəddəs bir iş hesab edirlər; zülmə həvəsləndirir və bu zülmə görə zalımı haqlı sayırlar; məzlumu qınayır, başından vurur və bunu yaxşı iş hesab edirlər.[[36]](#footnote-36)

**“Hegemonizm kompliment etmir!”**

Hegemonizm kompliment etməyə adətli deyil, qarşı tərəfin güzəştə getdiyini gördükdə demir ki, bağışlayın, daha sizinlə işimiz yoxdur. Əsla belə deyil. Siz hegemonizmin və müstəmləkəçiliyin qarşısında nə qədər əyilsəniz, bir o qədər təzyiq görəcəksiniz. Əgər başınızı aşağı salsanız, təzyiqini asanlıqla göstərəcək ki, səcdəyə düşəsiniz. Qarşısında torpağa düşüb səcdə etdikdə də ayağını möhkəm şəkildə üzərinizə qoyacaq. Hegemon və təcavüzkar qüvvələrin xisləti belədir.[[37]](#footnote-37)

İndi də ABŞ ictimai rəydən və daxili məhvindən qorxmasaydı, dünyanın istədiyi nöqtəsinə atom bombası atardı. Çünki adam öldürmək onlar üçün çətin iş deyil.[[38]](#footnote-38)

**“Böyük güclər öz heybətləri hesabına yaşayırlar!”**

Böyük gücün xüsusiyyəti belədir ki, dünya xalqlarına heç kəsin onun qarşısında müqavimət gücünün olmadığını qəbul etdirmək istəyir. Bir dəfə bir neçə il bundan öncə dedim ki, böyük güclər pulları və silahları ilə yaşamaqdan və güclərini göstərməkdən çox heybətləri ilə yaşayır, fərman verir və hökmranlıq edirlər. Böyük güclərin, Amerikanın və bir müddət öncəyə qədər Sovetlərin heybəti, bütün dünyada olmasa da, çox yerdə xalqları, dövlətləri, insanları və siyasətçiləri qorxudurdu.[[39]](#footnote-39)

Bu gün Amerika Birləşmiş Ştatları rejiminin malik olduğu hegemon xislət əslində əxlaqi bir məsələdir və əxlaqi kökü var. Hegemonluq da bir əxlaq məsələsidir, pis bir əxlaqdır. Bunların insafı yoxdur. Əgər insafları, mürüvvətləri, insaniyyətləri olsaydı, dünya xalqları ilə belə rəftar etməzdilər!

**ABŞ - əxlaqa zidd bir quruluş**

Siz görün bu gün amerikalılar Somalidə xalqla necə rəftar edirlər. Sözləri də budur ki, bura gəlməyi bizim maraqlarımız tələb edir. Bir nəfər yoxdur onlara desin ki, sizin bu qədər insafınız və mürüvvətiniz yoxmu xalqların maraqlarının da özləri üçün möhtərəm olduğunu etiraf edəsiniz?! Siz deyirsiniz bizim maraqlarımız tələb edir ki, oraya hərbi güc yeridək, bəs Somali xalqının maraqları nəyi tələb edir?! Sizin müxtəlif vasitələrlə əzdiyiniz bu xalqın maraqları yoxdur?! Sizin maraqlarınız maraqdır, möhtərəmdir, digər xalqların maraqları isə möhtərəm deyil?!

Bu, sözügedən əxlaq məsələsi və hegemon xarakterdir. Bir dövləti və siyasi quruluşu bu şəkildə zülmə, cinayətə, hücuma, namərdliyə və insafsızlığa vadar edən amilin kökü pis əxlaqdır. Bu gün ABŞ rejimi əxlaq əleyhinə bir quruluşdur.[[40]](#footnote-40)

**Maddiyyat qullarının gözlədiyinin əksinə**

Şübhəsiz, məsələlərdən biri bu gün bəşər həyatında mənəviyyatın yayılması ilə başlayan aramsız çarpışmadır. Bu çarpışma - pulla, mütərəqqi informasiya texnikaları ilə, dağıdıcı və məhvedici silahlarla silahlanmış böyük siyasi və iqtisadi güclər tərəfindən tələsik reaksiyadır. Mənəviyyat son bir-iki onillikdə dünyanın indiki nəslinin bir hissəsinin vicdanının dərinliklərində və həyatında bənzərsiz şəkildə baş qaldırmış, maddiyyat qullarının gözlədiyinin əksinə olaraq, özünü göstərmişdir və bu, pul və güc sahiblərinin vuruşmasına səbəb olmuşdur.[[41]](#footnote-41)

**Elmlə düşmənlik və cəhalətin tərəfdarlığı**

Bəziləri elmin özü ilə düşmən və cəhalətin, xalqın həyatının zülmətə qərq olmasının tərəfdarıdırlar: "Kafirlərin dostu isə tağutdur. Onları (kafirləri) nurdan ayırıb zülmətə salarlar".[[42]](#footnote-42) Öz maraqları, ağalıqları və başçılıqları, öz pulları və transmilli kompaniyaları, hansısa Avropa ölkəsində, yaxud ABŞ-da 4-5 illik prezidentlikləri, komfortlu yaşayışları, nə vaxt bitəcəyi bəlli olmayan bu üç-dörd günlük həyat üçün xalqı zülmət, cəhalət və təqvasızlıq vadisinə sürükləyirlər.[[43]](#footnote-43)

Kilsəni maddiyyata və dünyaya yönəldib məsihiliyi korladılar. Buna görə insanlar Allahı unutmuşlar. Əgər o xalq Allahı qəbul və məsihiliyə düzgün əməl etsəydi, həmin dinə uyğun təqvası olsaydı, Allah-Taala onlara əcr verərdi. Lakin təəssüf ki, bu da yoxdur.[[44]](#footnote-44)

**İrqi ayrıseçilik bazası**

Bəşəriyyət güclü ədalət təşnəsidir. Bu gün demokratiyadan dəm vuran ölkələrdə ədalətsizlik hər yerdən çoxdur. ABŞ-da qara və ağdərililərin hüquq bərabərliyinin kağız üzərində rəsmən elan olunmasından illər ötməsinə baxmayaraq, hələ də diskriminasiya hakimdir. Bəzi Avropa ölkələrində ayrıseçkilik var. İrq məsələsi oralarda hələ də müzakirə mövzusudur. Hələ də bu ölkələrin, o cümlədən ABŞ-ın hakim dairələri daxildə kiminsə, nəyinsə onların mütləq kapitalist quruluşu ilə ziddiyyətdə olduğunu görsələr, rəhmsizcəsinə məhv edərlər.

**Qaranlığın, zülmün və çirkinliyin tərəfdarları**

Xəbər və mətbuatla maraqlananlar xatırlayırlar ki, bir neçə il bundan öncə Birləşmiş Ştatlarda bir qrupu diri-diri yandırdılar. İtlərin, heyvanların hüquqlarının qorunduğu, evdə öz pişiyinə, yaxud itinə zülm edənlər əleyhinə cinayət işinin açıldığı iddia edilən Amerikada 70-80 kişi, qadın və uşağı gündüz vaxtı, bütün dünyanın gözü qarşısında yandırdılar. Bu ölkə dünyanın ən terrorist ölkəsini və dövlətini - yəni sionistləri açıq şəkildə müdafiə edir. Bu gün dünyada ayrıseçkiliyə, zülmə, faşizmə və terrorizmə yönəlmə baxımından heç bir quruluş və rejimin qovluğu sionizm rejimindən çirkin və rüsvayçı deyil. Sionizm rejimi terrorçu, işğalçı, millətçi, zalım, saxtakar, hiyləgər, xəyanətkar, dövlət, ölkə və xalqların işinə əngəl törədən bir rejimdir. Əgər kimsə onların ifşa olunmuş təhlükəsizlik sənədlərinə baxsa, bunların hamısını görər. Belə bir ölkə dünya xalqlarının gözü qarşısında o torpaqların təkcə əhalisi yox, hətta sahibi olan müsəlman ərəblərə ən böyük zülmləri edir. Onların zülmünün yüzdən biri də supergüclərin etirazı ilə qarşılaşmır. Üstəlik, zülmlərinin birinə Təhlükəsizlik Şurasında etiraz göstərilsə və sionizm rejimi əleyhinə qətnamə qəbul olunsa, ABŞ veto qoyur. Siz görün bunlar nə qədər xəbisdirlər, nə qədər qaranlığın, zülmün və çirkinliyin tərəfdarıdırlar![[45]](#footnote-45)

**Hegemonların boyunduruğu altında**

Vay o ölkənin halına ki, nefti olsun! Vay uranı olan ölkələrin halına! Vay o ölkələrin halına ki, bir mədənə, dünya sənayesinə lazımlı bir şeyə malik olsun! Evini yıxarlar. Gərək bunların boyunduruğu altına girsin. Burada söhbət ədalətli bir bazarlıqdan getmir. Deyə bilmərik ki, biz bir neft ölkəsiyik, sizin də neftə ehtiyacınız var, çox gözəl, gəlin bir müştəri kimi malı qiymətinə alın və gedin. Heç kim dalaşmaq istəmir, neft ölkələrinin hamısı neftlərini satmaq istəyirlər. Söhbət alış-verişdən getmir, söhbət qlobal miqyaslı hegemonluqdan gedir.

**İslam - hegemonizmin təsirinə maneə**

Bu gün dünyaya böyük hegemon güclər hakimdir. Qlobal hegemonizm bunlarla razı deyil. Deyir ki, sizin malik olduğunuz hər bir yaxşı şey onundur və o istifadə etməlidir. Buna görə hər bir yoldan istifadə edirlər. Təsir dairələrini genişləndirmək istəyirlər və onlara görə, buna maneçilik törədən hər bir şey pisdir. Bu gün İslam bu işə maneədir; əlbəttə, təkcə bu gün yox, həmişə. Müstəmləkəçilik başlayan gündən anlayıb ki, bu məqsəd üçün İslam böyük bir maneədir. Buna görə İslamla qatı düşməndirlər və ona ürəkdən kin bəsləyirlər.[[46]](#footnote-46)

**Amerikanın müstəmləkə fikri**

Məsələ burasındadır ki, bu gün dünya güclərinin başında heç bir həqiqi insan dəyərinə boyun əyməyən bir güc durur. Bu gün ABŞ rejiminin başçıları yalnız və yalnız öz müstəmləkəçiliklərini genişləndirmək barədə düşünürlər. Bunlar üçün insani prinsiplərin heç bir əhəmiyyəti yoxdur. Bunların baxışında uca insani dəyərlərin heç bir əhəmiyyəti yoxdur. Fələstin xalqının və dünyanın hər hansı bir yerində tapdanan digər müsəlman xalqların fəryadı bunlar üçün əhəmiyyətsizdir.[[47]](#footnote-47)

Düşmən düşmənlik edir və ondan düşmənlikdən başqa bir şey gözləmək olmaz. Biz onlardan radiolarının apardığı təbliğatdan və beynəlxalq sionist mətbuatının yazdıqlarından azını gözləmirik. Hər halda, düşməndirlər. Düşmən pislik, xəbislik edir, böhtan atır, yalan danışır, yalandan insaniyyət tərəfdarı olduğunu iddia edir. Düşməndən bundan artığını gözləmək olmaz.[[48]](#footnote-48)

**Namərd düşmənlər**

Düşmən düşməndir; namərd olsa da, mərd olsa da. Amma biz haqla, insafla və Allahı nəzərə alaraq deyə bilərik ki, heç bir düşmənimizdən heç bir mərdlik görməmişik; nə Amerikadan mərdlik gördük, nə İngiltərədən, nə də sionistlərdən. Biz onlardan nə gördüksə, namərdlik idi. Allaha həmd olsun ki, onların namərdliyi bizim gözümüzü açdı və onları daha yaxşı tanıdıq. Düşmən bacardığı hər bir imkandan istifadə edib sizə zərbə vuracaq.[[49]](#footnote-49)

Düşmən dedikdə məqsədimiz bir abbası üçün düşmənlik edən deyil. Bu, düşmənlik deyil. Üsul və fikir ayrılığı da düşmənlik deyil. Dünyəvi və maddi işlər üçün olan da - bunlar qadağan olunub - düşmənlik deyil. Düşmən - yaxşılıqlara, dəyərə, saleh bəndələrə, düzgünlüyə və düzgünlük sahibi Allaha müxalif və düşmən olan şeytan və şeytansifətlərdir. Əsl düşmən budur.

**“Düşmənin nifrətini qəlbinizdən çıxarmayın!”**

Düşmənin nifrəti qəlbinizdən çıxmamalıdır. Düşmənə qarşı ürəyinizdə kin və nifrətin azaldığını hiss etsəniz, bilin ki, bu bir təhlükə əlamətidir, gərək imanın tənəzzül halında olduğunu anlayasınız. Bu eynilə Allah bəndələrinə olan məhəbbət kimidir. Bu məhəbbət günbəgün güclü və köklü olmalıdır. Əgər şeytana kin və ədavət bəsləməsəniz, o gəlib sizin Allaha doğru yolunuzda sədd qurar. Bunu isə daha düzəltmək mümkün olmaz. Buna görə, bu hadisənin özünə, təhlilinə və onu törədən rüsvayçılara kiçikli-böyüklü bütün xalq nifrət və kin bəsləməli, bunu bir-birinə tövsiyə etməlidir.[[50]](#footnote-50)

**Düşmənlərimizin həyasızlığı**

Demək istəmirəm ki, pulla və güclə silahlanmış düşmənlər bu gün bikardırlar və zərbə vurmurlar. Zərbə vururlar, sözlərini də eşidirsiniz. Bu gün həm də o qədər həyasız olublar ki, açıq-aşkar “biz filan ölkəyə gedib dedik ki, İranla əlaqələrini kəssinlər”, yaxud “filan ölkə ticarət əlaqələrini belə etsin” deyirlər. Bizim düşmənlərimizin, hamısından da çox amerikalıların həyasızlığı o həddədir ki, bunu açıq-aşkar deyirlər.[[51]](#footnote-51)

Bu gün hegemonizm özünün ən xəbis və ən alçaq siması ilə meydana çıxır. Bu gün hegemonizm çox məğrurluqla xalqları və ölkələri öz tamahlarına qurban verməyə hazırdır.[[52]](#footnote-52)

**Hegemon qüvvənin mənası**

Bu barədə diqqətəlayiq məsələlərdən biri budur ki, dırnaqarası sivil dövlət və güclərin insanların iradəsi qarşısında işlətdiyi üsullar, icra etdiyi rəhmsizlik və qəddarlıqlar - insan dünyanın bugünkü zalım və hakim qüvvələrinin bu üsuluna mədəniyyət və sivilizasiya adını qoymağa doğrudan da xəcalət çəkir - xalqları oyadır. Bunu bütün dünyanın qulağına çatdırmaq lazımdır. Dünya xalqı bu gün böyük güclərin və hegemon Amerikanın öz işlərini görmək üçün hansı üsullardan istifadə etdiyini bilməlidir. ABŞ dövlət başçıları çox soyuqqanlılıqla adam öldürür, qətliam törədir və başqa bir ölkəyə təcavüz edirlər. Qədimdə özünün kəşfiyyat təşkilatı olan CİA vasitəsi ilə məxfi çevriliş hazırlayıb hökumətləri devirən ABŞ bu gün elə bir həddə çatıb ki, eyni işi açıq-aşkar görməyə məcbur olmuşdur. Yəni ölkələrə daxil olub bir hökuməti devirirlər. Problem bütün xalqların problemidir, bir ölkənin və bir xalqın deyil. ABŞ asanlıq və soyuqqanlılıqla onların hüququna təcavüz edir.[[53]](#footnote-53)

**Murdar mədəniyyətlərin təbliğatçıları**

Fəsad və pozğunluq xalqlar arasında müstəmləkəçilər tərəfindən yayılır. Xalqlarımızın həyatını günbəgün öz bataqlığında daha artıq batıran israfçılıq mədəniyyətini yayırlar ki, hegemon düşərgənin beyni və ürəyi olan Qərb kompaniyaları daha artıq qazanc götürsünlər. Hegemon Qərbin siyasi hökmranlığının, özlərinə bağlı və xalqlara qarşı olan hökumətlər vasitəsi ilə icra etdiyi planların, hər hansı bir bəhanə ilə daha aşkar forma alan hərbi müdaxilələrin hamısı İslamın müsəlmanlar üçün təyin etdiyi tövhid quruluşu və tövhid həyatı ilə tam ziddiyyət təşkil edən şirk və bütpərəstlik əlamətləridir.[[54]](#footnote-54)

Qərbi Avropanın narahatlığına səbəb olan Şərqi Avropa bu gün Qərbi Avropadan və onun ələbaxanlarından, qoşunlarından olmuşdur. Bu ölkələr iki güc arasında manevr halında idilər. Həmin ölkələrdə həqiqi istiqlaliyyət olmadığından hərəsi bir tərəfə yönəliblər.

**ABŞ - müstəmləkə sisteminin simvolu**

Bu gün böyük və təhlükəli bir imperatorluq - əlbəttə, zahiri baxımdan belədir, əslində isə başqa cürdür - elm, silah və texnologiya ilə təchiz olunmuş halda dünyanın bir nöqtəsində yerləşir. Onların başında ABŞ durur. Bu, böyük bir təhlükədir. Biz ona əhəmiyyətsiz yanaşmamalıyıq.[[55]](#footnote-55)

Müstəmləkə sisteminin mənası odur ki, ölkə, xalq və dövlətlər ya müstəmləkəçi olmalıdırlar, ya da müstəmləkə altında olan.[[56]](#footnote-56)

Müstəmləkə sistemi odur ki, dünyada kimsə öz süngüsünə və gücünə arxalanaraq quldurluq etsin, xəcalət çəkməsin və digərləri də onun quldurluğuna dözsün.[[57]](#footnote-57)

Dünyada böyük güclərin qəbul etdiyi və arzuladığı siyasət müstəmləkəçi sistem siyasətidir; yəni dünyanı müstəmləkəçiyə və müstəmləkə altında olanlara ayırmaq.[[58]](#footnote-58)

Bu gün müstəmləkə quruluşunun simvolu Amerikadır. Dünyada müstəmləkə quruluşu əsasında hər hansı bir xoşagəlməz iş baş verirsə, onun günahının bir hissəsi Amerikanın boynuna düşür. Müstəmləkə sisteminin mənası budur ki, ABŞ rejimi dünyanın hər hansı bir nöqtəsində marağı olduğunu fərz etsə, oraya hərbi güc yeridib maraqlarına qarşı çıxan hər bir kəsi əzə bilər. Bu maraqların qanuni, yaxud qanunsuz olması isə müzakirə mövzusu deyil. Müstəmləkə sistemi üçün bunun fərqi yoxdur. Bu maraqlar bütün beynəlxalq sazişlərin ziddinə də ola bilər. Müstəmləkə quruluşu bəzən öz müstəmləkəçiliyini gizli şəkildə yerinə yetirir, bəzən də açıq-aşkar elan edir ki, filan təşkilat, dövlət, cəmiyyət, yaxud hərəkat bizim maraqlarımıza ziddir. Bu bəhanə ABŞ üçün o təşkilatı, şəxsi, dövləti və xalqı əzmək hüququ yaradır. Bu, meşə qanunu və insan fitrətinin ziddinə olan qeyri-insani bir sstemdir. Müstəmləkəçinin baxışında yalnız müstəmləkəni qəbul edənlər məqbul sayılırlar. Əgər bir dövlət öz neftini, təbii sərvətlərini, təhlükəsizliyini, iqtisadiyyatını, xarici münasibətlərini və ölkəsinin müxtəlif siyasətlərini müstəmləkəçinin ixtiyarına buraxıb müxtəlif məsələlərdə onun fikrini öyrənsə və ona itaət göstərsə, müstəmləkəçinin xoşuna gələr və o ölkəni qəbul edər. Onun üçün fərqi yoxdur ki, bu dövlət zalım dövlət olsun, yoxsa ədalətli; insan hüquqlarına riayət etsin, yoxsa etməsin; o ölkədə demokratiya olsun, yoxsa olmasın; parlament adı o xalqın qulağına çatmış olsun, yaxud olmasın. Orta Şərq regionuna baxın, görün ABŞ müstəmləkəçilərinin qəbul və dostluq etdiyi dövlətlər necə dövlətlərdir. Onlar fikir, siyasət, insan hüquqları və demokratiya baxımından inkişaf etmişlərmi?! Ümumiyyətlə, demokratiyanın mənasını bilirlərmi?! Onların xalqı seçkilərin nə olduğunu bilirmi?! Bu ölkələrdə sərbəst nəfəs almaq şəraiti mövcuddurmu?! Bu məsələlərin müstəmləkəçi ölkənin, yəni Amerikanın məsul şəxsləri üçün əhəmiyyəti yoxdur. Əhəmiyyətli olan budur ki, bu ölkələr o müstəmləkəçiyə təslim olublar. Bu, kifayətdir. Lakin hər hansı bir milliyyətə və xüsusiyyətə malik bir ölkə, cəmiyyət, yaxud təşkilat müstəmləkəçiyə təslim olmasa, dünyanın harasında olursa-olsun, vurulmağa və hücuma layiqdir. Vuruşmalara baxın, dostluq və düşmənlikləri görün. İslam Respublikası quruluşu ilə vuruşmanı müşahidə edin. Müstəmləkə sistemi ölkə və xalqların təslim olmadığı təqdirdə onların əleyhinə hər bir cinayəti mümkün bilir.[[59]](#footnote-59)

**Yeni dünya düzəni**

Bu gün dünyanın problemi yeni dünya düzənidir. Dünyanın problemi Amerikanın ağalıq istəyidir. Dünyanın problemi budur. Bu gün dünyada elə qüvvələr var və onların başında elə qüvvə dayanır ki, bütün bəşəriyyətin onunku olduğunu və istədiyi hər bir işə haqqı çatdığını düşünür.

Buna məntiqli və dəlilli, sözsüz ki, yanlış dəlilli şəkildə inanır. Yəni bu gün ABŞ rejimi, dövlət rəsmiləri və siyasi mütəfəkkirləri Fars körfəzinə müdaxilə etmək, hərbi donanma yeritmək, Avropanın işlərinə müdaxilə etmək, Şərqi Avropaya girmək, Afrikada filan işi görmək üçün dəlil göstərirlər.[[60]](#footnote-60)

**Dünya hiyləgər qüvvələrin əlində**

Bu gün dünya daha Əbu Ləhəb və Əbu Cəhl kimi cahillərdən ibarət deyil. Bu gün dünyanın birinci dərəcəli kələkbazları, kafir və inadkarları ən mühüm siyasət və informasiya resurslarına sahib qüvvələrdir. Dünya siyasətlərini, xalqları idarə edən, hökumətləri dəyişdirən, bölgələri tutan, müharibə yaradan, müharibə bitirən, quruluşları devirən, quruluş yaradan bu hiyləgər və kələkbaz qüvvələrinin hamısının diqqəti bu gün İslam Respublikasına yönəlib. İslam Respublikası barədə siyasətləri budur: bu quruluşu və xalqımızı təhqir edir, ələ salır, günahlandırır və deyirlər ki, siz dünyanın qəbul etdiyi ənənəyə uyğun davranmadığınız üçün səhv yoldasınız.[[61]](#footnote-61)

Keçmişdə də çoxları İslamla düşmənlik etmiş, vuruşmuşlar. Amma bu gün bu düşmənlik həmişəkindən daha kobud, daha aşkar və daha kəskin formadadır.

**ABŞ və sionizmin fəlakət dolu birliyi**

Bu düşmənlərin başında ABŞ və sionizmin fəlakət dolu birliyi durur. Dünyanın hegemon güclərinin başçısı olan ABŞ və sionizm siyasi fəsad amili, müsəlmanların bir-biri ilə münasibətinə, müsəlman xalq və ölkələrin inkişafına əngəl törədən amil kimi çıxış edirlər. Bunlar bir-biri ilə birləşmişlər.[[62]](#footnote-62)

Avropa və ABŞ yalnız asılılıq hesabına kiməsə kömək edirlər, başqa məqsədlə yox. Bu kömək alış-veriş və ticarətdən fərqlənir. Alış-veriş normal bir işdir. Yəni hər kəs öz bacarığı həddində bir şey verir və bir şey alır. Kömək isə himayə etməkdir. Təbii və bəllidir ki, bu bir ölkə və xalqın asılılığı, milli şərəf və namusunun itirilməsi hesabına başa gəlir.[[63]](#footnote-63)

**Dünyanın müasir bütləri**

Həcc ayələrində Quran hamını müşriklərin bütlərinə nifrət bildirməyə çağırır: "Bütlərdən ibarət olan çirkinlikdən qaçın".[[64]](#footnote-64) Bu bütlər bir zaman Kəbədən asılmış bütlər idi, bu gün və bundan sonra isə şübhəsiz, insan həyatına haqsız hakim olmuş qüvvələr, indi əsasən hegemon və şeytan ABŞ, müsəlman ölkə və xalqlara məcburən yeridilən pozğun Qərb mədəniyyətidir.[[65]](#footnote-65)

Bu gün sözsüz ki, Lat, Mənat və Üzzadan əsər-əlamət yoxdur. Lakin onlardan daha təhlükəli bütlər - İslam ölkələrində müsəlmanların həyatının bütün sahələrini ələ keçirmiş qızıl və güc imperatorluğundan ibarət cahil və hegemon bütlər var.

**Amerikaya qeyd-şərtsiz itaət**

Bu gün dünyanın çoxlu xalqlarının, o cümlədən çoxlu müsəlmanların zorla müti edildiyi büt ABŞ bütüdür. Bu büt müsəlmanların bütün mədəni, siyasi və iqtisadi işlərini ələ keçirmiş, xalqları zorla öz maraq və məqsədləri istiqamətinə sövq etdirir. İbadət - qeyd-şərtsiz itaətdir. Bu gün xalqlar hegemonların və ilk növbədə Amerikanın qarşısında ibadətə məcbur və sövq edilirlər.

Fəsad və pozğunluq xalqlar arasında müstəmləkəçilər tərəfindən yayılır. Xalqlarımızın həyatını günbəgün öz bataqlığında daha artıq batıran israfçılıq mədəniyyətini yayırlar ki, hegemon düşərgənin beyni və ürəyi olan Qərb kompaniyaları daha artıq qazanc götürsünlər. Hegemon Qərbin siyasi hökmranlığının, özlərinə bağlı və xalqlara qarşı olan hökumətlər vasitəsi ilə icra etdiyi planların, hər hansı bir bəhanə ilə daha aşkar forma alan hərbi müdaxilələrin hamısı İslamın müsəlmanlar üçün təyin etdiyi tövhid quruluşu və tövhid həyatı ilə tam ziddiyyət təşkil edən şirk və bütpərəstlik əlamətləridir.[[66]](#footnote-66)

**Bugünkü dünyanın meşə hakimiyyəti**

Mənim əzizlərim! Bugünkü dünya qəribə dünyadır. “Meşə hakimiyyəti”, “quldur və eqoist hökumət” təbirləri bugünkü dünyanın dolğun təsviridir. Bugünkü dünya güc və hiylə hakimiyyəti dünyasıdır. Beynəlxalq miqyasda insani dəyərlərə əsla məhəl qoymayan şəxslərin dünyasıdır. Siz bunun nümunələrini görürsünüz. Belə bir dünyada bir xalq öz sərhədlərindən xaricə göz diksə, əcnəbilərə bel bağlasa, beynəlxalq qüvvələrə arxalansa, qurbanlıq ət kimi parça-parça olacaq, hər tikəsi bir qaniçən zalımın əlinə düşəcək.[[67]](#footnote-67)

**Bu günün tarixdə bənzəri olmayan qüvvələri**

Tarixin heç bir dövründə dünya miqyasında hegemon güc mərkəzləri tərəfindən baş verən zülm və fəsad indiki kimi kəskin, kobud və əhatəli olmamışdır. Tarixin müxtəlif dövrlərində avtoritar, mənfur rejim və qüvvələr çox olmuşdur, amma imkanları məhdud olmuşdur. Bu gün pulla, təbliğatla, müxtəlif fəsad texnologiyaları ilə, ikiüzlülüklə, hiylə və riyakarlıqla, insan hüquqları, qadın haqları, xalqların əsas hüquqları və digər aldadıcı şüarlarla ortaya atılan, xalqları aldadaraq onlara zülm edən bu cəhənnəm hegemoniyasının bəlkə də tarixdə misli görünməmişdir.[[68]](#footnote-68)

**“İslam ümməti təslim olmayacaq!”**

Hegemonizmin dediyi yeni dünya düzəni, arxasında çox xəyanətkar və xəbis niyyətlər gizlənən bir sözdür. Yeni dünya düzəni nə deməkdir? Yəni dünyanın ikiqütblü quruluşu bitdi, Şərq və Qərb çəkişmələri sona çatdı. Bəli, bitdi, lakin Şərq və Qərb çəkişməsinin bitməsinin nəticəsi Amerikanın zəif xalqlara günbəgün artan mütləq hökmranlığı olmalıdır?! Yəni daha İslam və azadlıq istəyənlərin dünyanın heç bir yerində nəfəs almağa haqları olmamalıdır?! Yəni Fələstin məsələsi Fələstini və fələstinliləri satmaq hesabına bitməlidir?! Yeni dünya düzəninin mənası budur?! ABŞ bunu istəyir. İslam ümməti sizin inqilab və müharibədəki müqavimətinizin təsirindən əldə etdiyi oyanışla ABŞ-ın və hegemonizmin bu istəyinə təslim olmayacaq.[[69]](#footnote-69)

**Müstəmləkə sisteminin birliyə doğru hərəkəti**

Müstəmləkə sistemi daha artıq birliyə doğru irəliləyir. Bir-birinin qarşısında dayanan iki güc qütbü bir güc mərkəzinə çevrilmişdir, yaxud çevrilir. Əlbəttə, qəti proqnoz vermək olmaz, lakin bu gün gördüyümüz qədərincə, belədir. Hətta öz xalqlarına arxalanmayan, azadlıqdan dəm vuran və azadlıq şüarları verən zəif dövlətlər də təslim olmağa və onların əmrlərinin çoxunu qəbul etməyə məcbur olurlar. Bu, mövcud reallıqlardan biridir. Hələlik belədir.[[70]](#footnote-70)

**Hegemon hakimiyyətin ciddi olması**

Hegemonizmin bəşəriyyətə hakimiyyəti təhlükəsi ciddi bir məsələdir. Bir müddət öncəyə qədər aralarında bir qədər rəqabət olan və bu yolla bir-birini müəyyən qədər nəzarətdə saxlayan iki Şərq və Qərb böyük gücləri vardı. Bu gün isə hegemonizm tam cilovsuzdur.

Bu gün şeytan qüvvələri, yəni sizin hegemonizm adlandırdığınız və təzahürü ABŞ olan qüvvələr bəşəriyyətin və insani dəyərlərin əleyhinə qiyama qalxmışlar. Bunlar üçün milyonlarla insan canının əhəmiyyəti yoxdur.[[71]](#footnote-71)

Bu gün qlobal hegemonizmin ən böyük cinayəti budur ki, dünyadakı rəftarı ilə yalançılığı, hiyləgərliyi, saxtakarlığı və batilə təmayülü genişləndirir, inkişaf etdirir və yayır.[[72]](#footnote-72)

ABŞ rəsmiləri elə bilirlər ki, dünya onların diktatorluğuna təslim olacaq. Bu xəyal onlar üçün çox pis olacaq.

**“Amerika avtoritorizminə dözməyəcəklər!”**

Dünyanın müxtəlif yerlərində xalqların bir çoxu əlbir oldular, çətinliklərə və məhrumiyyətlərə dözdülər, ölkələri daxilindəki avtoritorizmi əzdilər. Siz baxın, çoxlu ölkələrdə əlli-altmış, yaxud yüz il bundan qabaq avtoritar rejimlər hökmranlıq edirdilər. Lakin xalqlar mübarizə apardılar, çalışdılar. Son yüz ilin, xüsusən də bu əsrin ortadakı əlli ilinin bütün mübarizələri yerli avtoritarlara qarşı olmuşdur. Bu xalqlar mübarizə aparıb daxili avtoritarları məğlub etdilər. Yəni özlərinin bir həmvətəni onlara zülm etmək istədikdə onu taxtdan saldılar, ona dözmədilər. Yerli avtoritorizmə dözməyən xalqlar Amerikanın avtoritorizminəmi dözəcəklər?! Çox səhv və çox yanlış fikirdir![[73]](#footnote-73)

**“Böyük güclərin qüdrəti əfsanədir!”**

Böyük güclərin özləri üçün təsvir etdikləri qüdrətin əfsanə olduğu aşkarlandı. Düzdür, biz bilirdik. Böyük imamımızın dilindən söylənən "Amerika heç bir qələt eləyə bilməz!" həqiqəti bir daha təsdiqini tapdı.[[74]](#footnote-74) Bu da dünya xalqları üçün başqa bir mühüm məqamdır. Bu məqamı doğrudan da anlamaq və üzərində dayanmaq lazımdır. Dünyanın birinci dərəcəli gücləri bir yerə toplaşdılar, amma xəyallarındakı işi görə bilmədilər.[[75]](#footnote-75)

**Böyük güclərin puç iddiaları**

Böyük güclər belə təsəvvür yaratmışdılar ki, onların iradəsi qaçılmazdır. Bir dəfə bizim inqilabımızda, bir dəfə səkkizillik məcburi müharibə dövründə və dəfələrlə müxtəlif hadisələrdə aydın şəkildə bəlli oldu ki, bu iddia puçdur. Böyük güclər öz güclərinin qeyzi, heybəti və əzəməti ilə işlərini aparırlar. Real gücə gəldikdə isə bir xalq istəsə və iradə etsə, onları nakam qoya bilər.[[76]](#footnote-76)

# Üçüncü fəsil: Amerika və insan hüquqları

**İnsan hüquqları - güclər üçün bir silah**

Düzgün təhlil etsələr, bəlli olar ki, bunlar ümumiyyətlə, insan canına dəyər tanımırlar. İnsan hüquqları sözü bunlar üçün bir dükan və rıçaqdır. Harada bir dövlətlə düşmən olsalar, onunla müharibə aparmaq, onu təzyiq altında saxlamaq istəsələr, insan hüquqları məsələsini bayraq edirlər. Dünyada ümumiyyətlə, insan hüquqlarını tanımayan çoxlu dövlət və ölkələr ABŞ rejiminin qanadı altında yaşayırlar. Heç kim də etiraz etmir ki, sizin ölkənizdə nə üçün insan hüquqları adlı bir şey yoxdur.[[77]](#footnote-77)

**Amerika şüarı**

Amerikanın köhnə düşmənlik üsullarından biri hansısa dövlətin insan hüquqlarına və demokratiyaya qarşı çıxdığını iddia etməsidir. Onların özləri də bilirlər ki, bu, həqiqət deyil, dünya da bilir.[[78]](#footnote-78)

**Bəşəriyyət üçün fəlakət**

ABŞ kimilərinin insan hüquqlarını müdafiə etməsi dünyanın xalqları və məzlumları üçün həm gülməlidir, həm ağlamalı. Bir tərəfdən gülməlidir, çünki insan hüquqlarını ən çox tapdayanların özləri insan hüquqları lövhəsini sinələrinə vururlar. Kimlər insan hüquqlarını müdafiə iddiası edirlər? Bu günün özündə pəncələrindən Fələstin xalqının qanı daman şəxslər. Onlar keçmişdə dünyanın şərq və qərbində, Afrikada, Asiyada və müxtəlif yerlərdə xalqları məhv etdilər, öldürdülər, insanları və insan hüquqlarını ələ saldılar; bunlar öz yerində. Bu günün özündə sionizm rejimi ABŞ və onun müttəfiqlərinin dəstəyi ilə Fələstin xalqını ən pis və ən faciəli vəziyyətdə təzyiq və işgəncə altında saxlayır. Fələstin xalqının və şəhidlərinin qanı onun boynundadır. Belə insanlar insan hüquqlarından dəm vururlar. Bu, gülməli deyil?!

Digər tərəfdən, həm də ağlamalıdır. Bəşəriyyət üçün bundan böyük fəlakət ola bilməz ki, insani dəyərlər bu şəkildə xəbis siyasətbazların əlində qalsın.[[79]](#footnote-79)

**ABŞ və günahsız qətllər**

Bilin ki, Allah-Taala Pəhləvi cəlladı olan bədbəxt və rəzil Məhəmmədrzaya yüz möhlət də versəydi və o, 17 şəhrivər (8 sentyabr) və 15 xordad (5 iyun) kimi yüz cinayət də törədib milyonlarla insanı qətlə yetirsəydi, ABŞ və yalançı hüquq təşkilatları onun əleyhinə bir kəlmə də ciddi söz deməyəcək, heç bir iş görməyəcəkdilər. Bunlar dini məqsədlər uğrunda ayağa qalxmış insanların qətlinə etiraz bildirmir, hətta həvəsləndirirlər də. Bu nəyə görədir? Onların dinlə və özəlliklə İslamla dərin düşmənliklərinə görə. Nə üçün? Çünki İslam məzlum kütlələrə xidmət edir, quldurluqla, ABŞ və onun kimilərin hegemonluğu ilə düşməndir, məzlum xalqların müstəqilliyinin tərəfdarıdır.[[80]](#footnote-80)

**Ərəblərin dost görkəmli düşməni**

Amerika Birləşmiş Ştatları BMT Təhlükəsizlik Şurasının, Beytülmüqəddəsin şərqindəki müsəlman evlərini dağıtdığı üçün sionizm rejiminə qarşı qətnamələrinə dəfələrlə veto qoydu. İslam dünyası buna şahid oldu. Bu həmin Amerikadır ki, öz böyük sərvətinin və gücünün bir hissəsini müsəlman ərəb ölkələrinin imkanları hesabına əldə edir. Həmin ölkələrin çoxu ona hörmətlərini gizlətmir, sərvətlərini və hətta torpaqlarının bir hissəsini təqdim edirlər. Amerika sözdə və əməldə olan bu qədər hörmətin qarşılığında nə üçün hətta bir dəfə də Fələstin məsələsində onların istəyini yerinə yetirmir?[[81]](#footnote-81)

**ABŞ və veto amili**

Sionizm hökuməti buldozerlə Beytülmüqəddəsdə xalqın evlərini dağıdır, qadını, kişini, kiçik uşaqları, yeni gəlinləri, yeni ailələri və əsrlərlə o torpaqda yaşamış xalqı didərgin salır ki, yerində yəhudilər üçün qəsəbə tiksin. Dünya bu faciənin qarşısında hər halda, səsini çıxarır, etiraz edir. Amma Təhülkəsizlik Şurasında belə açıq və böyük zülmə qarşı qətnamə qəbul etmək istəyən kimi, ABŞ rejimi veto qoyur. Təhülkəsizlik Şurasının azsaylı ədalətli qətnamələrindən olan bu qətnamələrə zalım, hegemon, qanmaz və quldur ABŞ tərəfindən veto qoyulur və rədd edilir. Beynəlxalq siyasət bu durumdadır.[[82]](#footnote-82)

**ABŞ rəzilliyinin və alçaqlığının zirvəsi**

Düşmənin rəzilliyinin və alçaqlığının zirvəsini göstərən başqa bir hadisə İran təyyarəsinin ABŞ muzdurları tərəfindən vurulmasıdır. Amerikalılar bizim təyyarəmizin müdafiəsiz bir sərnişin təyyarəsi olduğunu bilə-bilə, çox həyasızlıqla onu vurub suya saldılar. Dünya bu cinayətin qarşısında nə etdi? İslamla düşmənliyin əhatə genişliyini burada anlamaq olar. Onların düşmənliyinin böyüklüyü bizim sözümüzün böyüklüyünü göstərir.

İş elə bir yerə çatıb ki, ABŞ dövləti özünün bütün böyük iddialarına və beynəlxalq qanunlara riayət etdiyini bildirməsinə baxmayaraq, bütün yaranmışların gözü qarşısında, radar və durbinlər önündə öz donanması daxilindən bizim sərnişin təyyarəmizi vurur; yalnız buna görə ki, bu təyyarə İslam İranına məxsusdur.[[83]](#footnote-83)

İranın sərnişin təyyarəsinin Fars körfəzi üzərində Amerika tərəfindən vurulması, Amerikada qaralara qarşı ədalətsizlik, Əlcəzairdə çevriliş edənləri, mənfur Misir rejimini müdafiə etmək, ölkəsində bir qrup adamı diri-diri yandırmaq və digər bu kimi işlər antihumanzim və insan hüquqlarını pozmaq deyil?! Böhtan atanlar və Amerikanın son zamanlar bu köhnə və paslı təbliğat silahı ilə yeni ajiotaj yaradan indiki dövlət başçıları boş-boş danışdıqlarını yaxşı bilirlər. Onların İslam Respublikasından bəyənmədikləri bunlar deyil, elə məsələlərdir ki, siyasi məsləhət onları açıq şəkildə söyləməyə icazə vermir.[[84]](#footnote-84)

Birləşmiş Millətlər Təşkilatı, Avropa İnsan Hüquqları Konvensiyası və dünyanın müxtəlif yerlərində fəaliyyət göstərən təşkilatlar gözləyirlər ki, görsünlər ABŞ kiminlə düşməndir və sonra insan hüquqları bəhanəsi ilə ona təzyiq göstərsinlər.[[85]](#footnote-85)

**ABŞ-ın tərəfdarı olan “bitərəf” təşkilatlar**

Dünyada müxtəlif adlarla kiçik və böyük təşkilatlar var. Onlar pusquda durmuşlar ki, dünyanın hansısa bir tərəfində ABŞ-la yaxşı münasibətdə olmayan bir ölkədə nəsə tapıb, cəld insan hüquqlarının pozulduğuna dair şeypurlarını çalsınlar.[[86]](#footnote-86)

Amerika təyyarəmizi vuranda İKAO (Beynəlxalq Mülki Aviasiya Təşkilatı) nə etdi? Amerikalılar özləri dedilər ki, İKAO-nun hesabatı ABŞ ordusunun əməkdaşlığı ilə hazırlanmışdır. Güya İKAO beynəlxalq və bitərəf bir təşkilatdır. Biz o zaman İKAO-nun hesabatının qərəzli olduğunu söyləyəndə bəziləri deyirdilər ki, siz çox bədbinsiniz, daha ağını çıxartmısınız, İKAO bitərəf bir təşkilatdır, ABŞ-la, yaxud sizinlə nə işi var. Üç-dörd ildən sonra amerikalıların özləri etiraf etdilər ki, İKAO təşkilatının məlumatını ABŞ ordusu hazırlamışdı və qısası bu idi ki, ABŞ İran təyyarəsinin vurulmasında təqsirkar deyil![[87]](#footnote-87)

Başqa bir hadisə İbrahim hərəmində törədilən qanlı faciədir.[[88]](#footnote-88) Bu faciədən ötrü İsrail sərt qınanmalı və cəzalandırılmalı idi. Bunu Birləşmiş Millətlər Təşkilatı etməli idi, amma etmədi. Təhlükəsizlik Şurası bu məsələdə öz vəzifəsinə əsla əməl etmədi.

Səbəbi nədə görürük? Böyük güclərin və birinci növbədə Amerikanın Təhlükəsizlik Şurasına və Baş katibin özünə qarşı böyük təsirində.[[89]](#footnote-89)

**“İnsan hüquqlarının nə olduğunu bilmirlər!”**

Mən həmişə zəiflik hissi keçirənlərə deyirdim ki, siz nə üçün təbliğata aldanırsınız. Amerika insan hüquqlarından danışanda nə üçün elə bilirsiniz ki, doğrudan da İranda insan hüquqlarının tapdanmasından narahatdır. Onlar insana ürək yandırmırlar, insan hüquqlarını pozanların ən böyüyü özləridir. Onlar gündüz vaxtı Amerika şəhərlərinin birində 80 insanı bir evdə diri-diri yandıran və bunu vecinə də almayan adamlardır.[[90]](#footnote-90) Onların insanla və insan hüquqları ilə nə işləri var?! İnsan hüquqlarının nə olduğunu haradan bilirlər?![[91]](#footnote-91)

**ABŞ qaralarının insan hüquqlarından məhrum olması**

Siz insan hüquqlarına hörmət etmirsiniz. Siz Amerikanın böyük kompaniyalarına və nəhəng oliqarxlarına hörmət edirsiniz. Siz ABŞ rejiminin dünyadakı qanunsuz maraqlarına hörmət edirsiniz. Sizin insan hüquqları ilə işiniz olmasın; o dünəniniz, bu da bu gününüz, bu da Amerikanın daxili hadisələri və qaradərililər məsələsi. İndi yaxşı yadımda deyil, on milyonlarla, bəlkə də, əlli milyon və daha artıq ABŞ qaradərilisi insan hüquqlarından məhrumdur; ABŞ şəhərləri daxilində özünü insan hüquqlarının bayraqdarı bilən, dünyanın ağıllı və ayıq insanlarını istehza təbəssümünə vadar edən bir dövlətin kölgəsi altında. ABŞ-ın otuzdan artıq şəhərində ayağa qalxıb öz qəzəbini bildirən bu minlərlə insan sizdən başqa kimə etirazlıdır?![[92]](#footnote-92)

Onların dövlət polisləri dini vacibini yerinə yetirdiyi və aeroportda namaz qıldığı üçün bir müsəlmanı xalqın gözü qarşısında döyürlər.[[93]](#footnote-93)

**Xalqları təhdid edən təhlükə**

Bu gün xalqlar üçün doğrudan da təhlükə sayılan amil - Amerikanın xalqlara günbəgün artan hökmranlığıdır. Bunlar hansı haqla xalqların işinə bu qədər müdaxilə edirlər?! Hegemon Amerikanın ölkələr barədə danışmağa, fikir bildirməyə və onların daxili işlərinə müdaxilə etməyə hansı icazəsi var?! İndi də Birləşmiş Millətlər Təşkilatının azad ölkələrin, yəni seçkilər keçirən ölkələrin seçkilərinə müdaxilə etməsini istəyirlər. Bunlar dünya üçün bir Rəyasət heyəti yaratmaq istəyirlər. Lakin bilsinlər ki, xalqlar onların Rəyasət heyətini qəbul etməyəcəklər. Təhlükəsizlik Şurasına üzv ölkələrin başçıları bir yerdə oturub bütün dünya üçün qərar qəbul edirlər. Bütün dünyadan sizə nə?! Adı Birləşmiş Millətlər Təşkilatıdır, Təhlükəsizlik Şurasıdır, amma əslində veto hüququna malik olan ölkələr dünyada ağalıq etmək istəyirlər.[[94]](#footnote-94)

İstər indi, istər əvvəllər Amerikanın dövlət başçıları tərəfindən insan hüquqları məsələsinin irəli sürülməsi daha artıq tələblər üçün bir dükan və vasitə olmuşdur. ABŞ və böyük güclərin bir çoxu ümumiyyətlə, insan hüquqlarına hörmət etmirlər, yalan danışırlar. İnsan hüquqları məsələsinin ortaya atılması aldatmaq və təzyiq göstərmək üçündür. Hansısa dövləti ictimai rəyin təzyiqi ilə üz-üzə qoymaq üçün insan hüquqlarının pozulması ittihamından istifadə edir və özlərini dünyada insan hüquqlarının nəzarətçisi kimi göstərirlər. Lazım bildiklərində insan hüquqlarının müdafiəsi adı altında hətta bir ölkəyə hərbi qüvvə də yeridir və hakimiyyəti dəyişirlər.[[95]](#footnote-95)

**Bütün müharibələrdə Amerikanın ayaq izi**

Harada müharibə varsa, orada Amerikanın və onun kimilərin ayaq izi var. Harada silah toplanmışsa, onların ayağı ortadadır. Harada xalqlar və xalq hökumətləri əleyhinə təxribatlar baş verirsə, onların əli var. Harada haqq və doğru söz yeridirsə, bunlardan əsər-əlamət yoxdur. Bununla yanaşı, xəcalət çəkmir və insan hüquqlarının keşikçisi olduqlarını iddia edirlər. Amerikanın indiki prezidenti seçki təbliğatlarında və seçildikdən sonra öz hökumətinin prioritetlərindən birini dünyada insan hüquqlarını müdafiə etmək kimi göstərmişdir. Bu həyasızlığa doğrudan da “əhsən” düşür. Siz ümumiyyətlə, insanın və insan hüquqlarının nə olduğunu anlayırsınızmı?! Bunlar xalqlar üçün insan haqları təyin etmək istəyirlər.[[96]](#footnote-96)

**ABŞ-ın baxışında eyib sayılmayan məsələ**

Amerikalılar insan hüquqlarının tərəfdarı olduqlarını iddia edirlər, lakin ölkələrində demokratiyanın, azadlığın, insan hüquqlarının ibtidai şərtləri mövcud olmayan rejimlərlə ən səmimi şəkildə dostdurlar və onları tənqid etmirlər. Bu ölkələrdə hətta parlament də yoxdur, xalqın siyasi iştirakından əsər-əlamət görünmür. Lakin bu, ABŞ-ın dövlət başçılarının baxışında eyib sayılmır.[[97]](#footnote-97)

**Bizim müsbət cəhətimizi mənfi cəhət kimi göstərmək**

Bəzi adamlar düşmənin İslam Respublikası əleyhinə irimiqyaslı media hücumlarını görəndə sıxıntı keçirirlər. Düşmən daim deyir ki, bunlar qadın haqlarını, insan hüquqlarını tapdayırlar, söz azadlığını məhv edirlər, demokratiyanı boğurlar, bunlar irticaçıdırlar, 1300 il bundan qabaqkı hökmlərə sadiq qalmışlar. Bəziləri də onlara inanırlar. Bəsit və zəif insanlar xəcalət hissi keçirirlər ki, biz nə üçün belə olmalıyıq.

Ayıq insanlar belə şəxslərə deyirlər ki, siz nə üçün düşmənin təbliğatına inanırsınız. Onlar düşməndirlər, düşməndən tərif gözləmək olmaz. Düşmən sizin müsbət cəhətinizi mənfi cəhət kimi təqdim edir. İslam hökuməti, İslam ədaləti, İslam möhkəmliyi və İslam dəyərlərinə sadiqlik bu xalqın, ölkənin və inqilabın müsbət cəhətləridir. Bu müsbət cəhətlər onların baxışında mənfi cəhətlərdir. Deyirlər bunlar fundamentalistdirlər. Fundamentalizmdə məqsədləri köhnəpərəstlik, geriyə və məntiqsizliyə qayıdışdır. Bu söz Avropada da bu mənanı ifadə edir. Onlar müsbət cəhəti mənfi cəhət kimi təqdim edirlər. Əlbəttə, onların özləri öz sözlərinə inanmırlar. Onların arasında bəzi şəxslər bu ölkənin vəziyyətindən xəbərdardırlar, baxdıqda ürəklərində bunu tərifləyirlər, hərdən bəzi sözlərində özləri istəmədən bu təriflər aşkara çıxır. Lakin təbliğatlarının böyük həcmi əksinədir.[[98]](#footnote-98)

**Dünyanı və bəşəriyyəti aldatmaq**

ABŞ-da demokratiya və insan hüquqlarının adı çəkilir. Amerikalıların dünya miqyasında, uğrunda vuruşmalı olduqlarını düşündükləri, yaxud iddia etdikləri dəyərlərdən biri insan hüquqlarıdır. ABŞ xalqı da buna inanmışdır. Bir dəfə Əbu Qüreyb həbsxanası kimi bir məsələ qarşıya çıxır və onun bir hissəsi aşkarlanır. Onu da ört-basdır edirlər. Necə ki, etdilər, bir-birinin boynuna atdılar və məsələ bitdi. Bunlar mütərəqqi media və kommunikasiya vasitələri - televiziya, incəsənət, Hollivud, internet, kompüter oyunları və digər sürətli əlaqə vasitələrinin köməyi ilə bəşəriyyəti aldada bilmişlər. Mədəniyyət iddiası edirlər, lakin mədəniyyətləri yoxdur və əməlli-başlı vəhşidirlər. Səliqəli gənc qadın küçədə yol gedəndə deyirlər ki, heç qarışqaya da zərər yetirməz, amma siz bu gənc qadına Əbu Qüreyb həbsxanasında baxın, öz əli ilə iraqlı kişiyə işgəncə verir, qəhqəhə çəkir və soyuqqanlılıqla insan öldürür. Adətən, insan hirslənib birini öldürür, bunlar isə soyuqqanlılıqla, qəhqəhə içində insan öldürürlər və sonra da demokratiyadan dəm vururlar. Bunlar ən zalım hökumətlərə, çevriliş hökumətlərinə, xuntalara nəinki qarşı çıxmır, maraqlarının xidmətində durduqları üçün onları müdafiə də edirlər.

İnqilab əlamətlərinin göründüyü 1978-ci ildə Amerikanın ozamankı prezidenti Karter İrana gəldi, bir iclasda onun üçün hazırlanan nitqi söyləmədi, bədahətən başdan-ayağa Məhəmmədrzanın tərifindən ibarət olan bir çıxış etdi. Dünyanın çoxlu yerlərində bu gün də həmin işi görürlər, əvvəl də görmüşlər, bundan sonra da görəcəklər. Amma eyni zamanda demokratiya iddiası edirlər və dünya da bu iddialara inanır. Biz də öz cəmiyyətimizdə bəzi təhsilli və iddialı insanlar görürük ki, demokratiya, xalq hakimiyyəti, xalqın səsinə hörmət mövzularından söhbət düşəndə o saat beyinlərində ABŞ canlanır. Onlar yalan danışırlar, demokratiyaya, azadlığa və xalqın səsinə əsla hörmət etmirlər. Nümunəsi bəzi Avropa ölkələrində məktəblərdə hicabın qadağan olunmasıdır. Məktəbli qıza başörtüyü ilə sinfə girib dərs oxumağa icazə vermirlər. Deməli, bu gün hegemonizmin əsas işi dünyanı və bəşəriyyəti aldatmaqdan, ərəblərin sözü ilə desək, havanı tozlandırmaqdan, yaxud bizim sözümüzlə desək, suyu bulandırmaqdan ibarətdir.[[99]](#footnote-99)

**İnsan hüquqlarının iddiaçıları**

İslam Respublikasının düşmənləri və ilk növbədə, hamısından xəbis olan Amerika Birləşmiş Ştatları dövləti İslam Respublikası əleyhinə ajiotaj yaratmışdır və ondan İslam Respublikasına təzyiq üçün istifadə edirlər. Bu, Bədr, Xeybər və Hüneyn kinləridir. Bu, İslam inqilabından və Amerikanın istismarına son verilməsindən yığılıb qalmış kinlərdir. Onlar burada bir yolla onun əvəzini çıxmaq istəyirlər. Onlar xalqımıza qarşı çirkin ağızlarına gələni dedilər. Hiylə, yalan və saxtakarlıqda dünyada məşhur olanlar İslam Respublikasını yalançılıqda ittiham etdilər. Bəşəriyyətə qarşı xəbis niyyətləri gündən aydın olanlar İslam Respublikasını insan hüquqlarını pozmaqda ittiham etdilər və özləri insan hüquqlarının keşikçisi kimi səhnəyə çıxdılar. Bütün dünyada, o cümlədən İraq və Əfqanıstanda həbsxanaları olan - bir neçə gün bundan qabaq xəbərlərdə göstərildi ki, Amerikanın Əbu Qüreyb həbsxanasına bənzər iyirmi həbsxanası var - və bu gün bütün dünya hakimiyyətinə iddia edən rüsvayçı ABŞ - faciə, antihumanizm və əsl vəhşilik tərənnümü olan bu dövlət insan hüquqlarının tərəfdarı olduğunu söyləyir. Görün insan nə qədər süqut etməlidir! Doğrudan da bugünkü bəşəriyyət üçün bundan böyük rüsvayçılıq ola bilməz. Belə bir vəhşilər, qaniçən və yırtıcı canavarlar insan hüquqlarının müdafiəçisi olduqlarını iddia edir və sonra ağızlarını İslam Respublikası əleyhinə açır, əbəs sözlər danışır, ağızlarına gələni deyirlər.[[100]](#footnote-100)

# Dördüncü fəsil: Amerika və terrorizm

**İnsan fitrətinin ziddinə olan bir quruluş**

Bu gün müstəmləkə quruluşunun timsalı Amerikadır. Dünyada müstəmləkə quruluşu əsasında hər hansı bir xoşagəlməz iş baş verirsə, onun günahının bir hissəsi mütləq Amerikanın boynuna düşür. Müstəmləkə quruluşunun mənası budur ki, ABŞ rejimi dünyanın hər hansı bir nöqtəsində özünün marağı olduğunu fərz etsə, oraya hərbi güc yeridib maraqlarına qarşı çıxan hər bir kəsi əzməyə haqlıdır. Söhbət bu maraqların qanuni, yaxud qanunsuz olmasından getmir. Müstəmləkə quruluşu üçün bunun fərqi yoxdur; bu maraqlar bütün beynəlxalq sazişlərin ziddinə də ola bilər. Müstəmləkə quruluşu bəzən öz müstəmləkəçiliyini gizli şəkildə yerinə yetirir, bəzən də açıq-aşkar elan edir ki, filan təşkilat, dövlət, cəmiyyət, yaxud hərəkat bizim maraqlarımıza ziddir. Bu bəhanə ABŞ üçün o təşkilatı, şəxsi, dövləti və xalqı əzmək hüququ yaradır. Bu, meşə qanunu və insan fitrətinin ziddinə olan qeyri-insani bir quruluşdur.[[101]](#footnote-101)

Dünya xalqları bu gün böyük güclərin və hegemon Amerikanın öz işlərini görmək üçün hansı üsullardan istifadə etdiklərini bilməlidirlər. ABŞ dövlət başçıları çox soyuqqanlılıqla adam öldürür, qətliam törədir, başqa ölkələrə təcavüz edirlər. Qədimdə özünün kəşfiyyat təşkilatı olan CİA vasitəsi ilə məxfi çevriliş hazırlayıb hökumətləri devirən ABŞ bu gün elə bir həddə çatıb ki, həmin işi açıq-aşkar görməyə məcbur olmuşdur.[[102]](#footnote-102)

**Qlobal hegemonizmin ən böyük cinayətləri**

Bu gün qlobal hegemonizmin ən böyük cinayəti budur ki, dünyadakı rəftarı ilə yalançılığı, hiyləgərliyi, saxtakarlığı və batilə təmayülü genişləndirir, inkişaf etdirir və yayır. Dünyanın hegemon ölkələrində, ilk növbədə ABŞ-da dünyanın müxtəlif yerlərində ən çox terror törətmiş insanlar var. Bu yaxınlarda ABŞ siyasətçilərinin biri dedi ki, Qvatemalada öldürülənlər və itkin düşənlər CİA-nın işi olmuşdur. Amerikanın casus CİA təşkilatı siyasi insanları və müxalifləri bir-bir ovlayıb, məhv etmiş, itirmişdir və indi üstü açılır.

Dünyanın hər bir yerində, xüsusən də Latın Amerikasında və dünyanın bir çox nöqtələrində bunlar insan öldürüb terror etdilər, çevriliş etdilər, qeyri-qanuni işlər gördülər. İranda bizim özümüz şahidik və gördük, digər yerlərdə də belə olmuşdur. Bunlar dünyanın ən çirkin terroristlərini müdafiə etdilər, onlara sığınacaq verdilər, onlarla dost münasibətlər qurdular, onları təriflədilər, onlara maddi yardım etdilər, indi də edirlər. Terrorizm, işğalçılıq, zülm və düşmənlik əsasında qurulmuş bir dövlət olan İsraili ən çox himayə etmiş və ona ən çox kömək göstərmişlər. [[103]](#footnote-103)

**Şər və fəsad törədən**

Şər və fəsad törətmək Amerikaya və hegemon quruluşların casus şəbəkələrinə məxsusdur. Xalqlar arasında narahatlıq, iğtişaş və təhlükəsizlik yaradan, işlərinə, həyatlarına, daxili məsələlərinə müdaxilə edən onlardır. Əlaltıları və muzdurları vasitəsi ilə inqilabçı hökumətlərin, xalq hakimiyyətlərinin, həmçinin günahsızların əleyhinə işləyən, narahatlıq yaradan onlardır.[[104]](#footnote-104)

**ABŞ - əsl terrorist dövlət**

Düşmənə hücum adı altında bir qrup müdafiəsiz insana hücum etdilər, onlarla raket atdılar. Sudanda bir zavodu məhv etdilər, bəzilərini öldürdülər. Səbəb yalnız budur: “Biz elə bildik ki, burada bizim düşmənimizin əli var”. Bu, səhv üsuldur! Bu, bir cinayətdir! Kim bu cinayəti törətsə, qınanmalıdır; ABŞ dövləti də həmçinin. O bir terrorçudur, hərəkəti bir terrorist hərəkətidir, dövlət terrorizmidir, cinayəti qeyri-rəsmi şəxslərin etdiyi terror işlərindən daha böyükdür.[[105]](#footnote-105)

**ABŞ dövlət başçılarının cinayətləri**

Əsas cinayətlərdən hansını ABŞ hakimləri törətməyib?! Onlar nə qədər milli hökumətləri devirdilər! Amerikanın casus təşkilatı olan CİA Afrikada, Latın Amerikasında, Amerika qitəsində, Orta Şərqdə və Asiyada lazım bildikləri yerə nə qədər müdaxilə etdilər! Onlarla müvafiq olmayan hökumətləri devirmək üçün təxribatlar hazırladılar. Bu nümunələr çoxdur. ABŞ-ın indiki prezidenti olan cənab Buş bir zaman ölkəsinin casus və kəşfiyyat qurumunun başçısı olmuşdur. Özü bilir ki, orada nə işlər görmüşlər. Bəlkə də bu işlərin çoxunu onun özü etmişdir. Xalqları talamaq, onlara hücum etmək, yalan şayiələr yaymaq, dünyaya fəsad yaymaq, hətta ABŞ-da xalqın bir çox təbəqələrini axmaq yerinə qoymaq... Bunlar ABŞ dövlət başçılarının və dünyanın digər zalım güclərinin gördüyü işlərdir.[[106]](#footnote-106)

**Heyvan güclərinə arxalanmaq**

Görün Fars körfəzi haradadır, Amerika Birləşmiş Ştatları harada. Burada özlərinə maraq təyin etmişlər. Bu qədər məsafəyə rəğmən, bu regionda özləri üçün maraq tərif etmişlər. İndi bu tərifi dünyanın ağıllı, insaflı adamları, hüquqşünasları təsdiq etsinlər, etməsinlər, onlar üçün əhəmiyyəti yoxdur. Çünki heyvan güclərinə arxalanırlar.[[107]](#footnote-107)

**Qlobal hegemonizmin arxayın cinayətləri**

Bir neçə il bundan öncə bir ABŞ donanması Fars körfəzində İranın bir sərnişin təyyarəsini üç yüzə yaxın sərnişinlə birgə hədəf seçdi, vurdu, yandırdı, suya saldı və içindəkilərin hamısını məhv elədi. Sonra etirazlar ucaldı. Dünya bu hadisədə xalqımızın haqlı olduğunu bildikdə, üzr istəyib dedilər ki, bağışlayın, səhv etmişik. Qəribədir! Səhv etdiniz?! Dünyanın bugünkü gücləri arasında mövcud ənənənin əksinə olaraq, toxunulmaz olan sərnişin təyyarəsini üç yüzə yaxın sərnişinlə birgə vurursunuz və sonra deyirsiniz ki, səhv etdik! Qələt edib səhv etdiniz. “Səhv etdik” nə deməkdir?! Əgər donanmanın komandiri səhv etmişdisə, bəs nə üçün mühakimə etmədiniz?! Nə üçün ona medal verdiniz?! Nə üçün müxtəlif sözlərlə yenə də xalqımıza qarşı düşmənliyinizi davam etdirdiniz?! Nə səhvi?! Siz faciə törətməkdə heç zaman səhv etmirsiniz. Müstəqil xalqlar əleyhinə çirkin iş görməkdə heç zaman səhv etmirsiniz. Gedib ən çirkin və ən pis nöqtəni tapırsınız. Bu gün qlobal hegemonizm budur. Bu gün ABŞ budur. Bunlar cinayət törətməkdən çəkinmirlər.[[108]](#footnote-108)

**Zahirən rəqibsiz və cilovu açılmış güc**

Bu gün Sovetlərin və Avropanın dəyişikliyi ilə Şərq bloku dağıldı. Sovetlər böyük güc mövqeyindən endilər. ABŞ rejimi zahirən rəqibsiz bir səhnədə özünün məst və qürurlu işləri ilə məşğuldur. Beynəlxalq münasibətlərdə mövcud olan norma və ənənələrə boyun əymədən quldurcasına öz tamahlarını bütün xalqların maraqlarına tərcih edir və hər bir işə özbaşına müdaxilə göstərir. Öz marağı fərz etdiyi hər bir şeyi təmin etmək üçün cilovsuz halda hər bir cinayəti törədir, çəkinmədən qolunu dirsəyə qədər günahsızların qanına bulayır, keçmiş Şərq və Qərb bloklarının hər ikisinin üzv ölkələrini özünün hərbi, kəşfiyyat, informasiya və digər zonalarına çevirir.[[109]](#footnote-109)

ABŞ fələstinlilərin mübarizəsini terrorizm adlandırır, amma sionistlərin Fələstin mübarizlərinə qarşı xəbisliyini terror hesab etmir.[[110]](#footnote-110)

**Terrorizmin qarşısını almaq üçün terroristlərin əməkdaşlığı**

Doğrudan da insan təəccüb edir. ABŞ-ın prezidenti xəcalət çəkmir və dünyanın ictimai rəyi qarşısında uca səslə deyir ki, biz terrorizmin qarşısını almaq üçün İsraillə əməkdaşlıq etmək istəyirik.[[111]](#footnote-111)

**Amerikanın kimyəvi silahdan istifadəni müdafiə etməsi**

Müharibə başlamazdan öncə Amerikanın nəzərində İraq hökuməti terrorizmi müdafiə edən dövlətlərdən idi. 1982-83-cü illərdə bizim igid döyüşçülərimiz düşməni diz çökürə və sərhədlərdən qova bildilər. Bəsçilər bizimlə vuruşmaq üçün kimyəvi silahlardan, kütləvi qırğın silahlarından, yəni müharibə cinayətindən istifadə etməyə məcbur oldu. O zaman ABŞ hökuməti hiss etdi ki, İraq tərəfini müdafiə etməlidir. Bəs dövləti özünün İslam Respublikası quruluşu qarşısındakı xəyanətkar rolunu ifa edə bilməsi üçün kimyəvi silahlar işlətdiyi illərdə onlar İraqın adını terrorizmi müdafiə edən dövlətlər siyahısından çıxardılar.[[112]](#footnote-112)

**Hegemonizmin zor və zər məntiqi**

Hegemonizmin məntiqi heç bir yerdə ədalətli dialoq və sülh məntiqi deyil. Siz dünyada bunun nümunələrini müşahidə etmisiniz. Hegemonizmin məntiqi zor, terror və gücündən ədalətsiz istifadə məntiqidir, özü terrorizmi yayır. Bu gün amerikalılar terrorizmlə mübarizə adı altında ölkələrə girir, xalqları təzyiq altında saxlayır, bombalayır, uşağı, qadını, qocanı və müdafiəsiz insanları məhv edirlər. Məntiqləri budur ki, terrorizmlə mübarizə aparmaq istəyirik. Terrorizm nə deməkdir? Məgər terrorizm bu deyil ki, kimsə öz məqsədlərinə çatmaq üçün qeyri-qanuni gücdən istifadə etməsin?! ABŞ-ın bu gün İraqda etdiyi bundan fərqli bir şeydir?! ABŞ hərbi qüvvələrinin İraqda olmasının özü zalım, hegemon və təcavüzkar bir işdir. Elə gün yoxdur ki, İraqın müxtəlif şəhərlərindən onlarla, bəzən daha artıq ölü və yaralı xəbəri gəlməsin. İslam dünyasının ürəyində Fələstin yerləşir. Altmış ilə yaxındır sionistlər özlərinin qeyri-qanuni güc və qüdrətlərindən istifadə edərək Fələstin xalqını təzyiq altında saxlamışlar. Siz görün Fələstində nə baş verir. İslam dünyası bu işlərə alışmışdır. Müsəlman ölkə başçıları adət etmişlər ki, qadının, uşağın, gəncin, evin, tarlanın bu şəkildə, güc və qüvvə vasitəsi ilə məhv edildiyini görsünlər?! Bunun mənası nədir?! Məgər terrorizm bundan başqa bir şeydir?! Terrorizmi yayanlar bu gün yalandan və ikiüzlülüklə terrorizmlə mübarizə apardıqlarını deyir və İslam ölkələrinə müdaxilə etmək üçün bundan istifadə edirlər.[[113]](#footnote-113)

# Beşinci fəsil: Amerika və digər xalqlar

**Əsas cinaytələrin amilləri**

Əsas cinayətlərdən hansını ABŞ hakimləri törətməyib?! Onlar nə qədər milli hökumətləri devirdilər! Amerikanın casus təşkilatı olan CİA Afrikada, Latın Amerikasında, Amerika qitəsində, Orta Şərqdə və Asiyada lazım bildikləri yerə nə qədər müdaxilə etdilər! Onlarla müvafiq olmayan hökumətləri devirmək üçün təxribatlar hazırladılar. Bu nümunələr çoxdur. ABŞ-ın indiki prezidenti olan cənab Buş bir zaman ölkəsinin casus və kəşfiyyat qurumunun başçısı olmuşdur. Özü bilir ki, orada nə işlər görmüşlər. Bəlkə də bu işlərin çoxunu onun özü etmişdir. Xalqları talamaq, onlara hücum etmək, yalan şayiələr yaymaq, dünyaya fəsad yaymaq, hətta ABŞ-da xalqın bir çox təbəqələrini axmaq yerinə qoymaq... Bunlar ABŞ dövlət başçılarının və dünyanın digər zalım güclərinin gördüyü işlərdir.[[114]](#footnote-114)

**ABŞ və aşkar cinayətlər**

Dırnaqarası sivil dövlət və güclərin insanların iradəsi qarşısında işlətdiyi üsullar, icra etdiyi rəhmsizlik və qəddarlıqlar - insan dünyanın bugünkü zalım və hakim qüvvələrinin bu üsuluna mədəniyyət və sivilizasiya adını qoymağa doğrudan da xəcalət çəkir - xalqları oyadır. Bunu bütün dünyanın qulağına çatdırmaq lazımdır. Dünya xalqı bu gün böyük güclərin və hegemon Amerikanın öz işlərini görmək üçün hansı üsullardan istifadə etdiyini bilməlidir. ABŞ dövlət başçıları çox soyuqqanlılıqla adam öldürür, qətliam törədir və başqa bir ölkəyə təcavüz edirlər. Qədimdə özünün kəşfiyyat təşkilatı olan CİA vasitəsi ilə məxfi çevriliş hazırlayıb hökumətləri devirən ABŞ bu gün elə bir həddə çatıb ki, eyni işi açıq-aşkar görməyə məcbur olmuşdur. Yəni ölkələrə daxil olub bir hökuməti devirirlər. Problem bütün xalqların problemidir, bir ölkənin və bir xalqın deyil. ABŞ asanlıq və soyuqqanlılıqla onların hüququna təcavüz edir.[[115]](#footnote-115)

**Asılılıq hesabına kömək**

Avropa və ABŞ yalnız asılılıq hesabına kiməsə kömək edirlər, başqa məqsədlə yox. Bu kömək alış-veriş və ticarətdən fərqlənir. Alış-veriş normal bir işdir. Yəni hər kəs öz bacarığı həddində bir şey verir və bir şey alır. Kömək isə himayə etməkdir. Təbii və bəllidir ki, bu bir ölkə və xalqın asılılığı, milli şərəf və namusunun itirilməsi hesabına başa gəlir.[[116]](#footnote-116)

**Müstəqillik - güclərə söyüş**

Bu gün ABŞ dövləti beynəlxalq güc piramidasının başında durur. Onun kənarında və əlinin altında digər dövlət və güclərin hər biri öz iqtidarına, imkanlarına, puluna, elminə və digər amillərinə görə dünyanın bir hissəsinə hakimdirlər və ümumi şəkildə birgə işləyən güc mərkəzini təşkil edirlər. Bu gün müttəfiq qüvvələr onların güc kəməndindən azad yaşamaq istəyən bir dövləti və xalqı görməyə, qəbul etməyə, yaxud eşitməyə hazır deyillər. Onlar üçün bir xalqın müstəqilliyi söyüşə bənzəyir. Buna görə də dözmək istəmirlər. Əgər bir xalq "bizim işlərimizə müdaxilə etməyin" - desə, sanki onlara söyüş vermişdir.[[117]](#footnote-117)

**Amerikanın bac almaq siyasəti**

Hansı yoxsul ölkədə inqilab baş versə və yeni hökumət Amerikaya bac vermək istəməsə, Amerika həmin hökuməti məğlub etmək, ortadan götürmək və öz tərəfdarı olan bir hökumət qurmaq üçün bütün qüvvələrini səfərbər edəcək. Nə üçün? Çünki qorxur və bilirlər ki, hətta Latın Amerikasında, yaxud Afrikanın sonunda olan bir inqilabçı dövlətlə də maraqlarını təmin edə və istədikləri işi görə bilməyəcəklər.[[118]](#footnote-118)

**Bütün xalqlar üçün ciddi təhlükə**

Bu gün hegemon ABŞ dünyanın bütün xalqları üçün ciddi bir təhlükədir. Bu elə bir dövlətdir ki, özünü dünyanın bütün məsələlərinə, ölkələrin daxili işlərinə, müxtəlif regionların işlərinə müdaxilə edib zorla və quldurcasına sözünü yeritməyə haqlı bilir. Belə bir quldur dünya miqyasında rəsmən tanındıqda xalqlar üçün yaşamaq imkanı qalmır. Bunlar heç nə ilə qane deyillər və heç bir həddə dayanmırlar. Öz sayələri altında leşyeyən kərkəsləri, itaətkar nökərləri xalqlarının əleyhinə hazırlamışlar, hazırlayırlar və hazırlayacaqlar. Buna qarşılıq olaraq, xalqlar Allahdan kömək istəyib onların qarşısında möhkəm dayanmalıdırlar.[[119]](#footnote-119)

**Bir soyqırımı gizlətmək**

ABŞ dövləti Latın Amerikasında, Asiyada və dünyanın müxtəlif ölkələrində min növ faciə törətmişdir. ABŞ Srebrenitsada və Bosniya-Herseqovinanın digər bölgələrində minlərlə mömin insanın qətlinə azca da təəssüf bildirmədi. İndi də bunda səmimi deyillər, buna ciddi yanaşmırlar. O zaman müsəlmanların qətliamına tamaşa etdilər, milyonları məhv etdilər. Biz dayanmadan etiraz edirdik, onlar isə deyirdilər ki, yox, belə bir şey yoxdur.

Mən Srebrenitsa faciəsinin baş verdiyi 1995-ci ilin bir qeydinə baxırdım. Orada dünyanın tanınmış siyasi şəxsiyyətlərindən bir neçəsi deyilən hadisələri inkar edirdi. Halbuki bir neçə ay - təxminən 12-13, yaxud 15 ay ötdükdən sonra Srebrenitsada kütləvi qəbiristanlıqlar kəşf olundu. Biz o zaman dayanmadan fəryad edirdik, onlarsa deyirdilər ki, bir şey yoxdur.[[120]](#footnote-120)

**ABŞ-ın əsas zülmü: bəşəriyyətin təhqiri**

Amerikalılar müxtəlif yollarla Birləşmiş Ştatları ələ keçirəndə qərara gəldilər ki, Cənubi Amerika onların arxa bağçası olsun, heç kəs Cənubi Amerikaya girə, orada işləyə bilməsin. Bunu açıq şəkildə deyiblər, indi də deyirlər. Braziliyanın, yaxud Cənubi Amerikanın digər ölkələrinin yalnız ABŞ-ın çətri altında hərəkət imkanları var. Onlar siyasi və strateji baxımdan bir qədər yayınsalar, bugünkü Venesuela kimi olacaqlar. Görürsünüz ki, amerikalılar Çavesin başına nə oyun açırlar; çünki bir qədər onlara qarşı çıxır. Amerikalılkar əvvəldən Cənubi Amerikanı özlərinin istirahəti üçün ayırıb orada hər hansı bir hərəkətə qarşı çıxmışlar. Bunun yollarından biri kimi, Cənubi Amerika ölkələrini inandırmışdılar ki, sizin keçmişiniz və tarixiniz yoxdur, əvvəllər bir qrup vəhşilər olmusunuz. Amerikalıların bu işləri doğrudanmı zülm deyil?! Amerikalılar çox zalımdırlar. ABŞ-ın hakim rejimi zülmün timsalıdır. Əbu Qüreyb həbsxanası, Fəllucə, Kufə və digər yerlərin qırğınları kimi cinayətlər əslində, çox dərin və geniş bir zülmün simptomlarıdır; bədəndə görünən və onun dərin bir xəstəliyini bildirən səpkilər kimidir. Düzdür, bunların əsas zülmü başqa bir şeydir: bunlar bəşəriyyəti təhqir etmişlər. Avropadan Amerikaya mühacirət edənlərin çoxu ya Avropa məhkəmələrinin məhkumları olublar, ya cinayətkarlar, ya təqsirkar müflislər. Ya da yaşamaq imkanı olmayıb Sakit okeanı eninə qət edən dilənçilər olublar, həyatlarını riskə ataraq gəlib Amerikada yaşayıblar. Bilirsiniz ki, dünyanın ən təlatümlü okeanı Sakit okeandır. Heç bir dəniz və okean Sakit okean qədər təlatümlü və fırtınalı deyil. Özü də onlar qədim gəmilərlə səfər ediblər.[[121]](#footnote-121)

**Böyük şeytanın ilxısı**

Düşmənlər xalqı qorxutmağa çalışırlar. Xalqın ürəyinə təşviş salmaq istəyirlər ki, gələcək belədir, ABŞ elədir və s. Dünya ədavətlərini böyütməyə və bəzi zəif insanları qorxutmağa çalışırlar.[[122]](#footnote-122)

İnsanların çoxu xəbərsizdir. Xəbərdar olanların çoxu, misal üçün, ziyalılar Amerikanın köməkçiləridir, yaxud ABŞ rejiminin əlaltıları vasitəsi ilə tamahlandırılırlar. Orta Şərqdə, Şərq regionunda ABŞ-a bağlı olan elə ölkələr var ki, - mən onların adını çəkmək istəmirəm, çox güman ki, özünüz başa düşəcəksiniz - orada həqiqəti dərk edib demək və yazmaq istəyən ziyalılar mövcuddur. Bəzən də bir şey baş verir, lakin bunların bəzisi təhdid olunur, bəzisi satın alınır, bəzisinin də səsləri boğulur. Danışırlar, amma yayılmasına imkan vermirlər. Ziyalılar arasında söhbətlər edirlər və elə orada da qalır. Bizim ölkəmizdə siyasi sözlərin yayılmasının səbəbi budur ki, onlar dar çevrələrdə deyil, xalqın içində deyilir. Xalq siyasi məsələlərlə maraqlanır və səhnədədir.[[123]](#footnote-123)

ABŞ rəsmiləri təəssüf ki, tamamilə sionistlərin təsiri altındadır və bu, şübhəsiz, onlar üçün çox pis tamamlanacaq.

**Amerika avtoritorizmi və mübariz xalqların qələbəsi**

Dünyanın müxtəlif yerlərində xalqların bir çoxu əlbir oldular, çətinliklərə və məhrumiyyətlərə dözdülər, ölkələri daxilindəki avtoritorizmi əzdilər. Siz baxın, çoxlu ölkələrdə əlli-altmış, yaxud yüz il bundan qabaq avtoritar rejimlər hökmranlıq edirdilər. Lakin xalqlar mübarizə apardılar, çalışdılar. Son yüz ilin, xüsusən də bu əsrin ortadakı əlli ilinin bütün mübarizələri yerli avtoritarlara qarşı olmuşdur. Bu xalqlar mübarizə aparıb daxili avtoritarları məğlub etdilər. Yəni özlərinin bir həmvətəni onlara zülm etmək istədikdə onu taxtdan saldılar, ona dözmədilər. Yerli avtoritorizmə dözməyən xalqlar Amerikanın avtoritorizminəmi dözəcəklər?! Çox səhv və çox yanlış fikirdir![[124]](#footnote-124)

**Qanunsuz maraqların təmini**

Müstəmləkəçiliyi kəskin tənqid edən yerlərdən biri Amerika Birləşmiş Ştatları idi; çünki hələ müstəmləkə imkanı əldə etməmişdi. Avropa ölkələri müstəmləkəçilikdə ABŞ-dan öndə gedirdilər. Amerikalılar müstəmləkəçiliyi pisləyirdilər. Tədricən xalqlar özlərini azad etdilər və müstəqil dövlətlər quruldu. Bu gün ABŞ dövlətinin apardığı işlər mahiyyətcə müstəmləkəçilərin 19-cu əsrdə və 20-ci əsrin əvvəllərində gördüyü işlərdir. O gün də Avropa dövlətlərinin sözü bu idi ki, bu ölkələrdəki həyat qaynaqlarına bizim ehtiyacımız var, deməli, istismar etməliyik. Onlar kiçik və zəif ölkələri təhqir edirdilər. Bu gün də ABŞ öz maraqlarına görə eyni işi görür. Başqa bir xalqın maraqlarının ziddinə təmin olunan maraqlar qanunsuzdur.

**Zülm qarşısında mübarizə**

ABŞ prezidenti çıxışında deyir: "Amerika xalqı gərək mübariz bir xalq kimi qalsın". Mənsə deyirəm: Onun Amerika xalqını sövq etmək istədiyi bu mübarizə ədalət, sülh, yaxşılıq yolunda mübarizə deyil, ölkələrə qarşı zülm və cinayət yolunda mübarizədir.[[125]](#footnote-125)

Müsəlman xalqlar ayıq olmalıdırlar. İslam ölkələri ayıq olmalı və bilməlidirlər ki, belə güclərin təcavüzlə mübarizə və xalqların hüququnu müdafiə iddiaları yalandır.[[126]](#footnote-126)

# Altıncı fəsil: Amerika və İslam dünyası

**İslama hücumun avanqardı**

Bu gün müsəlmanların dini, adətən antiislamçı qüvvələrin təşəbbüsü, media və informasiya resurslarının vasitəsi ilə baş tutan qlobal mədəni-ideoloji hücum, fəsadın, zülmün, imansızlığın və pozğunluğun yayılması səbəbindən təhlükədədir. Müsəlmanların dünyası isə hegemonizmin İslam ölkələrinə günbəgün artan hökmranlığı, əsl İslam hakimiyyətinə, müsəlman xalqların müstəqilliyinə və iqtidarına diqqət çəkən hər bir qüvvəyə güclü təzyiq göstərənlər tərəfindən təhlükədədir. İslama qarşı bu hərtərəfli hücumun avanqardı böyük şeytan - yəni Amerika Birləşmiş Ştatlarıdır. Bu gün İslam və müsəlmanların başına gətirilən müsibətlərin arxasında bu antiislamçı dövlətin əlini və ya iradəsini görmək çətin deyil.[[127]](#footnote-127)

**İslam və Quranla düşmənlik**

Bu gün düşmənlər bütün İslam əleyhinə ayağa qalxmışlar, sünnilik, şiəlik, yaxud hansısa firqə və ya camaat əleyhinə yox. Düşmənlər İslamla və Quranla düşməndirlər. Gördünüz ki, ABŞ-ın prezidenti müsəlmanların acığına kafir, mürtəd və düşmən Salman Rüşdi ilə görüşdü. İki kafirin bir-biri ilə görüşməsi mühüm məsələ deyil, məsələnin siyasi tərəfi mühümdür. Amerikanın hakim rejimi bu əməllə nə demək istəyir? Düşünürəm ki, bunun mesajını anlamaq çox da çətin deyil. Bu həm işğalçı sionizm dövlətini gücləndirmək və rəsmiləşdirmək üçün bütün qüvvələri toplamaqda görünür, həm də dünya səviyyəsində bəzi müsəlmanlara, o cümlədən Kəşmir və Tacikistan müsəlmanlarına edilən zülmlərə qarşı sükutda. Dünyanın harasında Kəşmir hadisəsi kimi bir hadisə baş verir və hegemon media belə mütləq sükuta qərq olur? Müsəlmanlara aid bölgələrdən başqa dünyanın harasında belə bir iş baş verir?![[128]](#footnote-128)

**İslamla düşmənlik**

Onlar öz müsahibələrində deyirlər ki, biz İslam və müsəlmanlara müxalif deyilik. Bəs müxalifət nədir? Bu gün kim dünya mediasına, hegemonizmin, sionistlərin, Amerikanın və onun kimilərin kütləvi informasiya vasitələrinə baxsa, onların əsas fəaliyyət xətlərindən birinin İslamla düşmənlik olduğunu görər.[[129]](#footnote-129)

**İslam amili qarşısında zəif**

Bu gün İslam İranı ilə düşmənlik İslama görədir. Çünki bu elə ABŞ və hegemonizmin qalası olmuş İrandır. Onların İslamla dərin düşmənlikləri var - hökumət və quruluş mənasında olan və özünü dünyaya qəbul etdirmək istəyən canlı İslamla. Onlar bu İslamla o qədər düşməndirlər ki, bu gün onu məhv etməyi bacarsalar, sabahı gözləməzlər. Həmin İslam 17 ildir İranda yaşanır və günbəgün güclənir. Bir müddət gözlədilər ki, bəlkə müharibə bunlar üçün bir iş gördü. Baş tutmayanda dedilər ki, imamın vəfatını gözləyək. İstədiklərinin və gözlədiklərinin heç birinin həyata keçməməsindən əlavə, bu hərəkət qüdrətlə davam edir. Sizcə, bunun mənası nədir? Belə deyilmi İslam düşmənləri bütün qüdrət və imkanlarına rəğmən, İslam amili qarşısında zəifdirlər?![[130]](#footnote-130)

**İslam Respublikasına qarşı mübarizənin səbəbi**

Məncə, onların İslam Respublikasına qarşı birgə mübarizələri ona görədir ki, İslam Respublikasının bu şəkildə inkişaf edəcəyi və İslam oyanışının dünyada belə ümidlə davam edəcəyi təqdirdə, Qərbin mədəni hökmranlığına son qoyulacağını bilirlər. Bunu yaxşı dərk edirlər və bu üzdən İslamla və İslam Respublikası ilə düşməndirlər, ondan qorxurlar. Onlar İslamdan zərbə görüblər. İslam Respublikasının da İslama söykəndiyini və əlində İslam bayrağını tutduğunu bilirlər.[[131]](#footnote-131)

**İslam hakimiyyəti və iki qəti xüsusiyyət**

Onlar bilirlər ki, İslam hakimiyyətinin iki qəti xüsusiyyəti var: biri onun mümkünlüyüdür. Bu, əhəmiyyətli məqamdır. Əgər mümkün olmasaydı, onunla bu qədər düşmənlik etməzdilər, deyərdilər özü bitəcək. Lakin bilirlər ki, o, Quranın "Xoş bir söz kökü yerdə möhkəm olub budaqları göyə ucalan gözəl bir ağac kimidir. O (ağac) Rəbbinin izni ilə bəhrəsini hər vaxt (ilin bütün fəsillərində) verər"[[132]](#footnote-132) ayəsində göstərilən gözəl ağacdır. İkinci xüsusiyyət budur ki, bu hakimiyyət həyata keçsə, onların hegemon məqsədləri, heç şübhəsiz, təmin olunmayacaq. Bu xüsusiyyət inqilabçı hökumətlərin hamısında yoxdur. Bu, İslama məxsusdur. Əlbəttə, onu doqmatizmdə ittiham edirlər. Halbuki İslamda loyallıq, güzəşt, düşmənə yardım, dostla əlaqə və məsləhətə riayət etmək var. Amma bu da mütləq var. Hegemonizm istəmir ki, burada başqa bir dövlətlə siyasi münasibət quran, bəzən müzakirə aparan, bəzən bir şey verən və bəzən bir şey alan bir dövlət olsun. İslam və İslam hökuməti isə bunu heç bir qiymətə qəbul etmir və buna dözmür. Buna görə ona qarşı mübarizə aparırlar.[[133]](#footnote-133)

**İranla düşmənlik amillərinin dəyişməməsi**

Bəziləri elə bilirlər ki, hegemonizm tərəfdarlarının hər bir fürsətdə dünya mediasında yaratdığı ajiotaj yeni bir məsələdən xəbər verir. Xeyr, yeni bir şey yoxdur. İlk gündən ABŞ rejiminin dövlət başçılarının Senatda inqilab əleyhinə qərar çıxarmalarına, İranın fərari cinayətkarına sığınacaq vermələrinə, regionu İslam İranı əleyhinə təhrik etmələrinə, İslam Respublikası quruluşu əleyhinə ədalətsiz müharibədə təcavüzkar İraq rejiminə bütün köməklərini təqdim etmələrinə və 1981-ci ildə iqtisadi blokada hadisəsində kəskin hərəkətlərinə səbəb olan amillər - bütün bu illər boyunca İranla düşmənlik etmələrinə səbəb olan bütün amillər yenə də mövcuddur.

Onların bu xalqla və İslam quruluşu ilə düşmənlikləri əslində İslamla düşmənlikdir. Nə üçün İslamla düşməndirlər? Çünki İslam, xalqı təcavüzkar düşmənin boyunduruğu altına girməyə qoymur. İslam inqilabı qoruyur, düşmənin yenidən ölkəyə hakim olmasına imkan vermir, xalqın düşmən qarşısında təslim olmasına mane olur. Bu baxımdan, maneçilik törədən amil olaraq, İslamla müxalifdirlər.

Elə bilməyin ki, kiminsə namaz və orucuna qarşıdırlar. Məzmununda müqavimət olmayan namaz və orucla işləri yoxdur, ona qarşı həssaslıq göstərmirlər. Onlar İslama müxalifdirlər, çünki İslam namazla, orucla, zəkatla mömini Allaha birləşdirir, ürəkləri möhkəmləndirir və hər bir insandan möhkəm bir dağ düzəldir. Belə bir xalq düşmənlər qarşısında təslim olmur, baş əymir. Onlar bundan qorxur, buna görə İslama nifrət edir və narahat olurlar.

Bəllidir ki, İranın hansı cəhəti İslama daha yaxındırsa, düşmənlərin o cəhətlə düşmənçiliyi daha artıqdır. Buna görə də, bu gün beynəlxalq informasiya vasitələrində İslam, ruhanilik, İslam təməlləri və İslam Respublikası quruluşunun məsul şəxsləri əleyhinə müxtəlif çeşidli təbliğatlar aparılır. Onlar çox dəqiq və düşünülmüş şəkildə işləyir, çoxlu pullar xərcləyirlər.[[134]](#footnote-134)

**Hegemonizmin İslamı ittiham etməsi**

Hegemonizm İslamı ittiham etmək istəyir, əsl düşmənliyi İslamladır. Biz İslamı kənara qoysaq, bu ittihamlar bitəcək, amma İslama tapınsaq, ittihamlar da olacaq. Bəzən deyirlər müsəlmanlar mürtəcedirlər, terroristdirlər və sair. Əgər kimsə bu ittihamlardan qorxursa, çarəsi İslamı kənara qoymaqdır. Biz İslama güvənsək, bəllidir ki, İslamın düşmənləri əleyhimizə təbliğat hücumu edəcəklər.[[135]](#footnote-135)

**Amerikanın ikinci dini**

Siz bu İslamı əlli il əvvəllə müqayisə edin. Bu gün bəzi rejimlər bütün mümkün vasitələrlə İslamla vuruşurlar, İslam isə inkişaf etməkdədir. Misal üçün, Amerika Birləşmiş Ştatları rejimi imkanı çatan və bacardığı hər bir vasitə ilə İslama qarşı mübarizə aparır. Düzdür, danışanda deyirlər ki, bizim İslamla, müsəlmanlarla düşmənçiliyimiz yoxdur, amma bu, müsəlmanları aldatmaq üçün riyakar jestdir. Hər halda, statistikanın göstərdiyinə əsasən, rejiminin İslama müxalif olduğu, hər bir mümkün vasitə ilə əsl İslama qarşı mübarizə apardığı ABŞ-da İslam ikinci dindir. Yəni bu ölkədə müsəlmanların sayı olduqca çoxdur və təkcə qaradərililər yox, hətta ağdərililər və bir neçə nəsildir orada yaşayan yerli amerikanlar da günbəgün İslama yönəlirlər. Avropada da belədir, Afrikada da, Uzaq Şərqdə də.

Bütün bu müxalifətlərə rəğmən, İslam dini inkişafdadır. Nə üçün? Çünki İslamın dəlili və məntiqi var.[[136]](#footnote-136)

**Hegemonizmin İslam Respublikası ilə düşmənliyinin səbəbi**

Əgər ABŞ və dünyanın güclü quldurları İslam Respublikası ilə düşmən olmasaydılar, xalqımıza qarşı ürəklərində nifrət bəsləməsəydilər, təəccüb etmək olardı. Əgər dünya boyunca sionizmin kəşfiyyat və təbliğat texnoloqları gecə-gündüz İslam Respublikası əleyhinə təxribat hazırlamasaydılar, təəccübə səbəb olardı. İslamın yolu bunlarla mübarizə yoludur.

Bunlar İslamdan qorxurlar, İslamdan zərbə görmüşlər. Bunların beynində İslamdan, mömin, ixlaslı və mübariz müsəlmanlardan acı xatirə qalmışdır. Məhz buna görə inqilabın əvvəlindən İslam Respublikası quruluşu ilə mübarizə apardılar, müxtəlif təxribatlar törətdilər. Onların ən çirkin işlərindən biri bu idi ki, bizim bir qonşumuzu günbəgün daha artıq və daha mürəkkəb texnikalarla silahlandırıb İslam Respublikasının canına saldılar. Siz İran xalqı həmin problemi həll etdiniz. Sizin qorxmazlığınız düşməni yerində oturtdu.[[137]](#footnote-137)

**Amerika – İranla düşmənçiliyin tərənnümü**

Biz Amerika dedikdə məqsədimiz bu deyil ki, Amerikadan başqa heç bir düşmənimiz yoxdur. Əslində, bunun tərənnümü Amerikadır, bütün düşmənləri sadalamağa isə səbəb yoxdur. Hələlik Amerika bizimlə qəti düşməndir. Təkcə xalqımızla deyil, İslamı ciddi qəbul edən və ona əməl etmək istəyən hər bir şəxslə düşməndir.

Sabah dünyanın başqa bir müsəlman xalqı bizim xalqımızın gördüyü işi təkrarlamaq istəsə, yəni İslam hökmlərini icra etmək, "Allah heç vaxt kafirlərə möminlər əleyhinə bir yol açmaz!"[[138]](#footnote-138) və "Kafirlərə qarşı sərt, bir-birilə isə mərhəmətlidirlər"[[139]](#footnote-139) ayələrinə əməl etmək, düşmənin və əcnəbilərin müstəmləkəsinin qarşısını almaq, müstəqilliyini qorumaq, İslamı yaymaq, Allah hökmlərinə əməl etmək və xalqı Allahın bəndəliyinə dəvət etmək istəsə, onunla da düşmən olacaqlar. Hələlik düşmənlikləri xalqımızladir.

Bu düşmənliyin bir hissəsi Sudanda göstərildi. Gördünüz ki, onlara necə təzyiq göstərdilər. Bir hissəsi Əlcəzairdə göstərildi. Gördünüz ki, onlara nə etdilər. Bu düşmənliyin bir hissəsi Türkiyədə göstərildi. Gördünüz ki, onlara nə etdilər. Onun bir hissəsi Bosniya və Herseqovinada göstərildi. Onu da gördünüz. Dünyanın hər yerində belə mübarizə aparacaqlar.

Onlar İslama müxalifdirlər. Xalqımıza İslama görə və İslamı istədiyinə görə müxalifdirlər. Məsul şəxslərə də İslamı istədiklərinə görə müxalifdirlər. Mənim kimi kiçik insanlara da İslama görə müxlaifdirlər. Onlar üçün fərdlər mühüm deyil. Onlarla müsəlman, ibadətçi, Allah yolunda mübariz və dini müdafiəçi olaraq düşməndirlər.[[140]](#footnote-140)

**Ən mənfur dövlət və prezident**

Bu gün bütün müsəlmanlar ABŞ-a nifrət bəsləyir və ona qarşı qəzəblidirlər. ABŞ prezidenti bilsin ki, bu gün müsəlman ölkələrində, xüsusən də Fars körfəzi və Orta Şərq regionunda ondan mənfur bir insan yoxdur. Bu gün bütün xalqlar onlara nifrət edirlər. Bu, qələbədirmi?! Bu ağılsızlar minlərlə yalançı təbliğatla, milyardlarla dollar xərcləməklə özlərinə xalqların ürəyində yer açmaq istəyirdilər. Amma özlərini təkcə İraq xalqının yox, bütün Orta Şərq xalqlarının, bütün müsəlman və ərəb xalqlarının gözündən saldılar. Bu gün hamı onlara böyük nifrət bəsləyir və onlara qarşı qəzəblidir.[[141]](#footnote-141)

**Dünyanın birinci dərəcəli quldurlarına “Yox”**

Bizim ölkəmizin, dövlət və xalqımızın mövqeyi elədir ki, heç bir əcnəbi dövlət ona hakim deyil. Bu gün Amerika İslam ölkələrinin çoxunda hökmranlıq edir. Belə ki, əgər onun Xarici İşlər Naziri ərəb ölkələrinin birinə bir işarə etsə, yaxud hansısa ölkə ilə əlaqələrini kəsməsinə dair müraciət etsə, qırx səkkiz saat ərzində yerinə yetirər.

Şah İranında da böyük qərarlar qəbul etmək, seçimlər etmək istəyəndə fironluqda yerə-göyə sığmayan Məhəmmədrza amerikalıların qarşısında kiçilir və təzim göstərirdi. Bir nəfəri ABŞ səfirliyinə göndərib fikirlərini öyrənir, necə deyərlər, ağızlarının dadını yoxladıqdan sonra işə başlayırdılar.

Deməli, İran dövləti və xalqı iki əsr müxtəlif formalarda xarici istismarçıların boyunduruğu altında olduqdan sonra bu gün elə vəziyyətdədir ki, nəinki heç bir dövlətin hökmranlığı altında deyil, hətta dünyanın birinci dərəcəli hegemonlarının yekdil olduqları məsələlərə “yox” deməyə cəsarəti və cürəti çatır.[[142]](#footnote-142)

**Əsl İslamdan uzaq**

Bu gün bəzi şəxslər İslam, İslamı müdafiə, İslama rəhbərlik iddiası edir, dünyada çoxlarının İslamdan və İslam elmindən uzaq olduqlarını deyirlər. Lakin öz dünyaları, axirətləri, hökumətləri, xaqları, sərvətləri və iqtisadiyyatları tamamilə amerikalıların əlindədir. Bunlar Qurandan nə anlayıblar?!

Bu ölkədə tağut hökumətinin mövcud olduğu zaman da belə idi. ABŞ bizim neftimizə, ordumuza, hökumətimizə, daxili və xarici siyasətimizə sahib çıxırdı. Bu ölkənin hər bir şeyinə malik idi, ozamankı hökumət başçıları da xəcalət çəkmir, hətta Quran çap edib yayırdılar. Nə üçün? Çünki xalq Quranla tanış deyildi. Quranla vuruşan isə onlar idilər.[[143]](#footnote-143)

**İslamofobiya siyasəti**

Hegemonizm müsəlmanların bir olmasına, xalqlar arasında İslam hisslərinin inkişaf etməsinə dözmür; istər Asiyada olsun, istər Afrikada, xüsusən də Avropada. Görəcəksiniz ki, Bosniya-Herseqovina müsəlmanları ilə nə edəcəklər. Şübhəsiz, bir gün Albaniya müsəlmanları və Avropa ölkələrində yaşayan digər müsəlmanlar acı taleyə və çətin imtahanlara düçar olacaqlar. Bu həmin siyasətdən qaynaqlanır - İslamafobiya siyasətindən. Afrika İslam hərəkatları kəskin şəkildə qlobal hegemonizmin nifrətinə məruz qalır. Harada İslam oyanışı hiss olunsa, bunlar həssaslıq göstərirlər. Deyirlər ki, xalqların seçkilərinə nəzarət etməlidirlər. Müxtəlif ölkələrə getsinlər və orada seçki keçirilən yerlərə nəzarət etsinlər. Bunun adını seçki azadlığını təmin etmək üçün monitorinq qoyurlar. Amma əslində, ondan ötrüdür ki, məbada dünyanın harasındasa müsəlmanlar seçki və parlament yolu ilə hakimiyyətə gəlsinlər; necə ki, Əlcəzairdə belə oldu və təəssüf ki, devrildi.

İslamla kəskin şəkildə mübarizə aparırlar və ən çox İslam Respublikasından rahatsızdırlar. Bilirlər ki, İslam Respublikası və Böyük İmamın müqaviməti xalqları oyatdı, onlara ümid verdi, onları mübarizəyə həvəsləndirdi. Ona görə İslam Respublikası ilə qatı düşməndirlər. Bu gün bizim dünyamızda bu bir həqiqətdir.[[144]](#footnote-144)

**Qəbilə rəftarları**

ABŞ və onun İngiltərə kimi müttəfiqləri müsəlmanların zülmə məruz qaldığı bütün hadisələrdə sözdə bitərəf, əməldə isə düşmən mövqedə dayanırlar. Faciəvi Kəşmir hadisələri, Qarabağ və Tacikistan müsəlmanlarının başına gətirilən müsibətlər buna bariz nümunələrdir. Harada bir dövlət, yaxud cəmiyyət İslam şüarı verir və İslam hakimiyyəti üçün çalışırsa, qeyd-şərtsiz olaraq Amerikanın təhqirinə, ittihamına, sərt tədbirlərinə və xəbis düşmənçiliyinə məruz qalır. Aydın misalları Sudan hökuməti, Əlcəzair İslam hərəkatı, Livan Hizbullahı, Fələstində HƏMAS və İslam Cihadı, Misir müsəlmanları və buna bənzər nümunələrdir. Bunların hamısında başda ABŞ olmaqla qlobal hegemonizmin ünsürləri təəssübkeş və qəbilə qanunlarına bənzər mövqe nümayiş etdirirlər. ABŞ tərəfindən İslam İranına qarşı aparılan kinli, qəzəbli və insafsız düşmənliklər, Allahın lütfü və iradəsi ilə əksərən təsirsiz ötüşmüş düşmənliklər isə ayrı bir aləmdir. Dünyada çoxları bundan xəbərsizdir.[[145]](#footnote-145)

**Orta Şərqi təhdid edənlər**

Bütün müsəlman ölkələrinin eyni şəkildə olmasa da, şübhə yoxdur ki, bu regionun əhalisi doğrudan da hegemon qüvvələrin təhdidinə və pis niyyətinə məruz qalır. Biz öz ölkəmiz və sizin[[146]](#footnote-146) ölkəniz barədə, İraqın vəziyyətinə və taleyinə dair bunu bütün vücudumuzla duyuruq. Görürsünüz ki, indi İraq xalqı hansı vəziyyətdədir. Şübhə yoxdur ki, onu bu vəziyyətdə saxlamaqda bəzi qüvvələrin rolu var. İraqın regionda mühüm bir ölkə olmasına imkan vermək istəmirlər.[[147]](#footnote-147)

**İslam oyanışına qarşı mübarizə**

Dünya səviyyəsində İslam oyanışına qarşı mübarizənin müxtəlif formaları var. Əlcəzairdə xalqın böyük əksəriyyəti azad və tam demokratik seçkilərdə İslam cəbhəsinə səs verir. Radikal bir çevriliş isə seçkiləri ləğv edir, seçilənləri həbsə salır və xalqı əzir. Bu zaman hegemon qüvvələr - ABŞ və Avropa rahat nəfəs alır, çevriliş edənlərin arxasında dayanır və öz gizli rollarını ifşa edirlər. Sudanda İslam qrupları xalqın qəti dəstəyi ilə hakimiyyətə gəlir. Bu zaman Qərb özünün müxtəlif təhriklərinə başlayır, onları daxildən və xaricdən daim təhdid edir. Fələstin və Livanda müsəlmanlar işğalçı sionistlər tərəfindən vəhşicəsinə əzilir və işgəncəyə məruz qalırlar. Bu zaman ABŞ yırtıcı qatillərə kömək edir, müsəlman məzlumları və onların livanlı müdafiəçilərini terrorizmdə günahlandırır. İraqın cənubunda xalqın böyük bir hissəsi İslam şüarları ilə Bəs rejiminə qarşı mübarizə aparır, o rejim tərəfindən ən vəhşi hücumlara məruz qalır. ABŞ və Qərb digər hadisələrdə Səddama qarşı sərt tədbir görsələr də, burada razılıqlı və həvəsləndirici sükut edir. Kəşmir və Hindistanda kor, cahil və təəssübkeş hindular dövlətin göz yummasından, bəzən isə yardımından istifadə edərək müsəlmanların namusuna, canına və müqəddəslərinə hücum edirlər. Bu, Amerikanın və Qərbin soyuqqanlılığı və laqeyd təbəssümü ilə qarşılaşır. Misirdə ən aydın müsəlman nəsillər mənfur və ləyaqətsiz rejimin kobud və qəzəbli təqibinə məruz qalırlar. O böyük ölkənin asılı hökuməti isə ABŞ tərəfindən həvəsləndirilir, ona maddi və kəşfiyyat köməkləri göstərilir. Tacikistanda İslamın kölgəsində yaşamaq istəyən xalqın əksəriyyəti kommunizm rejiminin qalıqları tərəfindən kəskin şəkildə əzilir. Onların çoxu evlərindən, yurd-yuvalarından didərgin düşürlər. Qərb keçmiş Sovet respublikalarında kommunistlərin hakimiyyətə qayıtdığına görə narahat olmasına baxmayaraq, onların bu hərəkətini faydalı sayır və İslamla kommunizmi müqayisə edərək, açıq şəkildə İslam düşmənlərinin tərəfində dayanır. Amerika və Avropada müsəlmanlar və İslam qrupları təhqir və ittihamlara məruz qalırlar. Bəzi yerlərdə İslamın qəti atributları, o cümlədən hicab qadağan olunur. İslama qarşı hörmətsizlik qadağan olunmuş hicab formasında və mürtəd[[148]](#footnote-148) yazıçının ardıcıl olaraq Avropa dövlət başçıları tərəfindən açıq müdafiə olunması şəklində də həyata keçir. İngiltərənin mənfur dövlət başçısı hətta o muzdur və dəyərsiz yazıçı ilə görüşür də. Hamısından pisi Bosniyada müsəlmanlara qarşı misilsiz soyqırım faciəsidir. Bir ildən artıqdır ki, millətçi serblər son zamanlar xorvatlarla birgə Serbistan rejiminin və xarici köməklərin silah və imkanları ilə müsəlmanlara, yəni Bosniya və Herseqovinanın əsl sahiblərinə qarşı ən çirkin və vəhşicəsinə qətllər, zülm və rəhmsizliklər törədirlər. Qərb və ABŞ nəinki onlara heç bir kömək etmir və serblərin cinayətinə mane olmur, hətta Təhlükəsizlik Şurasının imkanlarından istifadə edib məzlum müsəlmanlara silah çatdırılmasının qarşısını alır və BMT qüvvələrini ezam edərək onların mühasirəsini təkmilləşdirir. Müsəlmanlar bu gün və gələcəkdə bilsinlər ki, ABŞ və Avropanın böyük dövlətləri misilsiz Bosniya faciəsində müqəssirdirlər və birbaşa məsuliyyət daşıyırlar. Bu bir ildə bir qədər puç söz və yalançı vədlər verib, amma o torpaqlarda məzlum oldürülən minlərlə insanın birinin də öldürülməsinin qarşısını almayıb və hətta onların müdafiə gücünə sahib olmasına maneçilik də törətmişdir.

**Hegemonizmin ən işlək silahı**

Bütün dünyanı əhatə edən modern təbliğat, şübhəsiz, hegemonizmin ən işlək silahıdır. Bu gün özünün ən çox fəaliyyətini İslamla düşmənliyə həsr edən müxtəlif media vasitələri olduqca çoxdur və getdikcə çoxalmaqdadır. Muzdur ekspertlər yalnız öz dinləyicilərinin beynini azdırmaq, İslam hərəkatını və İslamın böyük şəxsiyyətlərini yanlış şəkildə təqdim etmək üçün baş qatmaqla, informasiya, xəbər və təhlillər hazırlamaqla məşğuldurlar. İslam Respublikası inqilabın qələbəsindən bu günə qədər fasiləsiz olaraq və günbəgün artan formada belə düşmən təbliğatla qarşı-qarşıya olmuşdur. Demək olar ki, fitrət və ehtiyacdan qaynaqlanan orijinal İslam hərəkatı qarşısında bu kələk də çox uğurlu olmamış və düşmənin məqsədini təmin etməmişdir.[[149]](#footnote-149)

**İslamın cəlbedici mesajı**

İslamın insanın dəyəri, əhəmiyyəti və məqsədləri barədə dediyi, ailə, qadın, elmin məqsədi, cəmiyyətlərin bir-biri ilə münasibətləri, güclü və zəiflərin bir-biri ilə ictimai münasibətləri haqqında söylədikləri elədir ki, bu gün müxtəlif mədəniyyətlər altında yaşayan xalqlar həyat düyünlərinin bunlarla açılıb aradan qaldırılacağını hiss edirlər. İslamın mesajı cəlbedicidir. Bu səbəbdən, qlobal hegemonizmin və dünyanın media şəbəkələrinin - onlar da hegemon, zalım və antihumanist mərkəzlərə bağlıdırlar - İslamın mesajına qarşı rəftarları kobud və çox ədavətlidir.

İslamın bir ölkənin həyat səviyyəsində gerçəkləşməsini və onun siyasi təklifinin həyata keçməsini göstərən İslam Respublikası quruluşu reallaşandan, İranda İslam Respublikası qurulandan zalım və hegemon qüvvələrin dünya miqyasında İslama və İslam dəyərlərinə qarşı düşmənçiliyi artdı. Nə qədər ki, İslam təkcə məscidlərdə və ürəklərdə idi, siyasət, mübarizə, hakimiyyət və böyük beynəlxalq səhnələrə qədəm qoymamışdı, beynəlxalq zülm mərkəzləri ondan təhlükə duymur, onunla vuruşmaq və əlbəyaxa olmaq da istəmirdilər. İslam quruluşunun bu ölkədə hakimiyyətə gəldiyi və dünyanın hər yerində müsəlmanların bizim böyük və mərhum imamımızın çağırışına cavab verdiyi, ona hörmət və sevgi bildirdiyi, çoxlu qrupların bu istiqamətdə hərəkətə başladığı və İslamın yenidən dirçəldilməsi şüarının müsəlmanlar üçün aktual olduğu gündən düşmənliklər də artdı.[[150]](#footnote-150)

**Küfr və nifaq qorxu içində**

Bu gün dünyada küfr, nifaq, hegemonluq və zülm tərəfdarları əl-ələ verib özlərini, dünyada Allahın lütfü ilə yaranmış iman və təqva dalğasının təsirindən qorumaq, xilas etmək istəyirlər. Bu gün küfr, nifaq, zülm və tüğyan böyük qorxu içindədir. Nə üçün? Çünki iman baş qaldırmışdır.

Görürsünüz ki, müsəlmanlar dünyanın müxtəlif yerlərində - Fələstində, Bosniyada, Livanda, Əlcəzairdə, Kəşmirdə və İslam Respublilası quruluşunda İslam düşmənlərinin kəskin nifrəti ilə qarşılaşırlar. Bu ona görədir ki, zülm və azğınlıq imanın oyanışından güclü qorxuya düşmüşdür.[[151]](#footnote-151)

**İslam həyatının dirçəldilməsi hərəkatı**

Müsəlmanlar son bir-iki onillikdə İslam dünyasının şərq və qərbində, hətta qeyri-müsəlman ölkələrində həqiqi və güclü hərəkata başlayıblar. Bunu İslamın yeni həyat hərəkatı adlandırmaq lazımdır. Bu hərəkatın aparıcı qüvvəsi gənc, ali təhsilli və dövrün bilgilərindən məlumatlı nəsildir. Onlar dünənki və bugünkü müstəmləkəçilərin gözlədiklərinin əksinə olaraq, nəinki İslamı unutmamışlar, hətta bəşər elminin inkişafından istifadə edərək daha aydın, daha dərin baxışla, güclü imanla ona üz tutmuşdur və öz itkisini onda axtarır. İranda İslam Respublikasının qurulması və günbəgün güclənməsi bu gənc və köklü hərəkatın zirvə nöqtəsidir. Onun özü müsəlmanların oyanışında ən böyük rolu ifa etmişdir. Bu amil xalqların inanc və müqəddəslərinə qarşı mübarizəsini açıq söyləməkdən daim çəkinən hegemon cəbhənin İslamla mübarizədə açıq şəkildə və bütün mümkün üsullarla, bəzən də qəddarlıqla çalışmasına səbəb olmuşdur.

Amerikanın və çoxlu Avropa ölkələrinin dövlət başçıları və siyasətçiləri öz çıxışlarında ən azı bir dəfə açıq şəkildə İslam inancının inkişafını böyük təhlükə bilmiş və onunla mübarizəni vacib saymışlar. Müsəlman gənclərin əqidə və əməldə İslama ümumi təmayülü nə qədər çoxalmışdırsa, təşviş və düşmənlikdən qaynaqlanan bu sözlər daha aydınlaşmışdır. Bəzi İslam ölkələrinin başçı və siyasətçiləri də İslamla düşmənliklərini həmişə gizlətmişər. Bu gün isə iş elə bir yerə çatmışdır ki, avropalı və amerikalı ərbablarını yamsılayaraq açıq-aşkar İslam təhlükəsindən dəm vururlar. Hökmranlıq etdikləri xalqın müqəddəs imanını özlərinə təhlükə hesab edirlər.[[152]](#footnote-152)

**İslam - hegemon qüvvələrin yolunun səddi**

Bu qüvvələrin dünyada ən mühüm məqsədlərindən biri İslamı ortadan götürməkdir; istər İslamın onların maraqları ilə mübarizə apardığı böyük güclər, istər onlara bağlı olan və kiçik avtoritar güclər. Siz görürsünüz ki, bəzi ərəb və dırnaqarası İslam ölkələrinin hökumətləri hər növ partiyalarla razılaşırlar, amma dini partiyalarla yox. Açıq şəkildə deyirlər ki, biz İslam və din partiyalarını inkişaf etməyə qoymarıq. Hər növ adət-ənənə ilə razılaşırlar, yalnız İslam adətləri ilə yox. Misal üçün, hicabı götürək. Gördünüz ki, bizim qonşu ölkələrimizin birində hicabla necə mübarizə apardılar. Əlbəttə, onların istəyindən asılı olmayaraq, xalq günbəgün İslama doğru gedir.[[153]](#footnote-153)

**İslamla mübarizənin aşkar olması**

Bütün müsəlmanların bilməli və nəticə çıxarmalı olduğu mühüm bir məqam budur ki, bu gün dünyanın təxminən hər bir yerində hegemon güclər tərəfindən İslam və müsəlmanlar əleyhinə kəskin təxribatlar başlanmışdır. Bu təxribatlar yeni olmasa, Avropa müstəmləkəçiliyi tarixindən tamamilə tanınmış olsa da, onun metod çeşidliliyi, aşkarlığı və bəzi yerlərdə çox qəddarlıqla icra edilməsi, demək olar ki, indiyə qədər misilsiz və bu dövrə aiddir. İslamla mübarizənin kəskinləşməsinin və aşkarlanmasının səbəbini bilmək üçün İslam dünyasının real durumuna bir baxış kifayətdir.[[154]](#footnote-154)

**Qurucu etiqadlara hücum**

Bütün qurucu etiqadlar düşmənin hücumuna məruz qalmışdır. Bu çox əhəmiyyətli bir məqamdır. Biz bu gün çox sayıq olmalıyıq. Düşmənlər İslam hökmləri, qanunları, müqəddəs şəriətin fərdin, toplumun və İslam ümmətinin həyatında və gələcək taleyində gözəçarpan müsbət təsiri olan hər bir etiqad və tövsiyəsi üzərində işləyirlər. İlk planları məhv etmək, bacarmadıqda isə məzmununu dəyişməkdir.

**“Dəyişiklik baş verməsin!”**

Ola bilsin deyəsiniz ki, məgər düşmən kimdir?! Düşmən İslam etiqadlarını xalqdan necə ala bilər?! Əslində isə düşmən bunu bacarar, lakin qısa müddətdə yox, uzun illərdən sonra. Bəzən onillərlə zəhmət çəkirlər ki, gözəl bir cəhəti korlasınlar, rəngini azaltsınlar və ya onda qara bir nöqtə yaratsınlar. Uzun illər otururlar, pul xərcləyirlər, biri zəhmət çəkir, çalışır, amma alınmır və sonra başqaları gəlirlər. İslam dünyasının etiqadları üzərində çoxlu belə işlər görülmüşdür. Tövhid, imamət etiqadları, İslam əxlaqının dözümlü olmaq, Allaha təvəkkül və qənaət kimi məsələləri üzərində işləmişlər.

Bunların hamısı dəyərli cəhətlərdir. Biz müsəlmanlar bunlara yaxşı diqqət yetirsək, İslam cəmiyyətini hərəkətə gətirən bir motora çevirə bilərik. Amma onun üzərində işləyib korlasalar, məzmununu dəyişdirsələr və beyinlərə başqa formada yeritsələr, həmin aparıcı motor narkotik və yuxu gətirən bir dərmana çevriləcək.[[155]](#footnote-155)

**“İslama müxalif olduqlarını açıq söyləyirlər!”**

Yaxın keçmişdə hegemon ölkə başçıları İslamla mübarizə aparanda bunu gizlədir və deyirdilər ki, biz ifratçı, fundamentalist İslamla mübarizə aparırıq. Bu gün isə bunu da etmirlər, açıq şəkildə deyirlər ki, İslama müxalifdirlər. Hər hansı bir formada olan həqiqi İslam onların maraqlarına ziddir. Bu gün bunu açıq deyirlər. Başda Amerika Birləşmiş Ştatları olmaqla, hegemon dövlətlər və hegemonizm İslamla düşməndirlər, İslama dözə bilmirlər. Əgər siz onlarla vuruşmaq istəməsiniz də, onlar sizinlə vuruşacaqlar. Yalnız İslamdan əl çəksəniz, bu vuruşma dayanar. Əgər İslam istiqamətində hərəkət etmək, öz İslam vəzifələrinizi yerinə yetirmək istəsəniz, sizinlə vuruşacaqlar.[[156]](#footnote-156)

**Müsəlmanların məyusluğu - hegemonizmin arzusu**

Bu gün qlobal hegemonizm müsəlman xalqları, o cümlədən əziz xalqımızı ruhdan salıb demək istəyir ki, daha bir iş görmək olmaz, xeyri yoxdur. Bunu zorla xalqa qəbul etdirmək istəyirlər. Biz düşmənlərin zəhərli informasiyalarının içindəyik, əyani şəkildə görürük ki, hazırladıqları xəbərlərin çoxu xalqı məyus etmək üçündür. Xalqı iqtisadiyyat və mədəniyyətdən, dindarları dinin inkişafından, azadlıq istəyənləri, mədəni və siyasi məsələlərlə maraqlananları siyasi, yaxud mədəni işlərin mümkünlüyündən məyus edirlər. Gələcəyə göz dikmiş insanlar üçün gələcəyi qaranlıq göstərirlər. Nə üçün? Ona görə ki, ümidlə işləyən bu toplumdan həvəskarlığı və ümidi alsınlar, onu ölü və ölüyəbənzər bir varlığa çevirsinlər, nəticədə istədikləri işi görə bilsinlər. Diri bir xalqla istədikləri işi görə bilməzlər. Özündən getmiş və huşsuz halda bir küncə düşmüş bədənə hər kəs istədiyini edə bilər. Onunla hər bir işi görə bilərlər, lakin özündə olan, canlı, ayıq, hərəkətli və fəal bir varlıqla hər işi görə bilməzlər.[[157]](#footnote-157)

**Müsəlman xalqların əsas problemi**

Bu gün dünyada müsəlman xalqların problemləri nədir? Dünyanın o tərəfindən müsəlman xalqlara hökm verən, onların həyatına qarışan, onları yoxsulluq, zəiflik və ixtilaf içində saxlayan, sərvətlərindən qeyri-qanuni şəkildə istifadə edən hegemon və imperialist qüvvələrdir. Müstəqilliyin, azadlığın, insan heysiyyətinin olmaması, elmi, həyati gerilik müsəlman xalqların digər problemlərindəndir. Bu problemlərin hamısı İslama qayıdış, İslama əməl və İslam hakimiyyəti sayəsində aradan qaldırılacaq.[[158]](#footnote-158)

**“Monqolun etmədiyini ABŞ etdi!”**

İndi reallığa baxaq və görək bu gün dünyada, Orta Şərqdə nə baş verir. ABŞ kimi quldur və hegemon bir supergüc elm və texnologiyadan istifadə edərək bütöv bir ümməti, yəni İslam ümmətini belə həyasızcasına təhqir edir. Bu gün dünyanın vəziyyəti belədir.

Amerikalılar və onunla əlbir olanlar İslam ümmətinə qarşı Çingiz və Hülakunun etmədiyini etdilər. Yəni zahirən sivil görkəmdə, ütülü kostyumda olan cənab Buşun əsl siması Çingizdən, Hülakudan, Teymurdan və digər məşhur təcavüzkarlardan daha çirkin və qaranlıq olmasa da, aydın və işıqlı deyil. Onların gördüyü işi bunlar daha geniş miqyasda gördülər: soyqırım törətdilər, bir xalqı təhqir etdilər, bir ölkəni xarabalığa çevirdilər. İndi də orada dayanıb axmaqcasına - biz bunun ağıllı şəkildə olmadığını sübut etməyə hazırıq – qalib gəldiyini düşünür.[[159]](#footnote-159)

**“İslam ümmətinin birliyindən qorxurlar!”**

Təbəqə dünyasının başçıları, yəni dünyanı həmişə güclü və zəif, hegemon və məzlum qütblərinə ayıranlar iki əsr öncədən İslam ümmətinin birliyindən qorxmuş və ona qarşı maneələr törətmişlər. İndiki onillikdə Balkan müsəlmanlarına qarşı qətliamla, yaxud Avropadakı müsəlman azlıqlara qarşı ayrıseçkilik və ədalətsizliklə, yaxud belə hallara laqeyd qalmaqla bütün Avropanı məsihiləşdirmək fikrini açıqca söyləyən bu adamlar İslam dünyasının birliyinə təhqiramiz adlar qoyub, təbliğatda və əməldə qarşısını aldılar.[[160]](#footnote-160)

**“Düşmən ixtilaf toxumu səpir!”**

Şiə və sünninin bir-biri ilə etiqad ayrılığı var. Lakin etiqad ayrılığı düşmənlik demək deyil. Onların bir-biri ilə müvafiq olduğu yerlər müxalif olduğu yerlərdən çoxdur. Düşmən çox olan bu müştərək yerləri görməzliyə vurub, az olan fərqli cəhətləri önə çəkməyimizi istəyir. Düşmənin bu işi təəssüf ki, həm şiədən, həm əhli-sünnədən olan bəzi qüvvələrdə təsirini buraxmışdır. Bununla mübarizə aparmaq lazımdır.[[161]](#footnote-161)

**Məqsəd ortaqlığının əhəmiyyəti**

Biz İslam dünyasında siyasətlərin çoxluğuna və rəngarəngliyinə qarşı deyilik. Əhəmiyyətli olan məqsədlərin ortaq olmasıdır. Hər halda, İslam dünyasının ortaq düşmənləri şübhəsiz ki, var. Biz bunları görməsək, yaxud gözlərimizi bağlasaq, özümüzü aldatmış olarıq. Biz İslam dünyasında bu düşmənləri və düşmənlikləri görməliyik. Bu, məsələnin bir tərəfidir. Digər tərəfi də budur ki, bizim bir-birimizlə çoxlu ortaq cəhətlərimiz var. Bunlardan istifadə edək və əmin olaq ki, bu iş İslam dünyasının gücünü artıracaq.[[162]](#footnote-162)

Keçmişdə də olan belə səylər İranda İslam inqilabından sonra artdı və gücləndi. Çünki vəhdətçi İslam quruluşunun güclü işıq və hərarətlə İslam dünyasına saçmaqda olduğunu gördülər.

**Vəhdət şüarlarının oğurlanması**

Onlar bu işlərlə də kifayətlənməyib öz ünsürlərini məcbur etdilər ki, təfriqə yaratmağa başlasınlar. Beləliklə İslam ümmətinin vəhdət şüarlarını əllərindən aldılar. Bu şüarların biri sionizmlə mübarizə mövzusudur. Sionizmlə mübarizə şüarı İslam xalqları arasında vəhdət yaradır. Bundan öncə müsəlman xalqlar sionistlərin bir müsəlman ölkəsinə açıq-aşkar təcavüzü zamanı bir-biri ilə doğmalıq və həmdərdlik hissi keçirirdilər. Düşmənlər bu vəhdət şüarını və İslam hissini sıradan çıxardılar. Bundan əlavə, İslam dövlətlərini və xalqlarını bir-birinə qarşı bədbin etməyə çalışdılar. İslam dövlətlərinin bir-birinə inamını sarsıdıb onları bir-birindən şübhələndirməyə başladılar.

Bu gün də bu fəaliyyəti davam etdirirlər. Hal-hazırda regionda tamahı olan ölkələrin siyasi və kəşfiyyat şəbəkələri, ilk növbədə Amerika Birləşmiş Ştatlarının və sionistlərin casus şəbəkələri daha fəallıqla dövlətləri bir-birinə qarşı etimadsız etmək üçün onların siyasi çevrələri ilə daim əlaqə saxlayırlar.[[163]](#footnote-163)

**Qərb mədəniyyətinin süqutunun yaxınlaşması**

Qərbin yorulması və sonuna yaxınlaşması bəlkə də bir gün şüar kimi çıxış, minbər və məqalələrdə deyilirdi. Bu, həqiqət idi. Çünki bu gün Qərbin ən görkəmli mütəfəkkirləri bunu söyləyir və yazırlar. Bu o deməkdir ki, renessansla başlayan Qərb mədəniyyəti bu gün daha özünün son nöqtələrinə yaxınlaşır və bəşəriyyət onun üçün əvəzedici axtarır. Bu səbəbdən, Avropada, Afrikada, hətta Amerika Birləşmiş Ştatlarının özündə İslama yönəlmə təsadüfi deyil. Təbii ki, imkanlarımız yetərincə olsaydı, bu təmayül daha güclü təşkilatçılıqla daha da təkmilləşdirilə bilərdi.[[164]](#footnote-164)

**Tövhid və ədalətə ehtiyaclı bəşəriyyət**

Bu gün də bəşərin əsl tövhidə və İslamın ədalət proqramına ehtiyacı var. Allah buyurub: "Sizin ən əziz olanınız Allah yanında ən təqvalı olanınızdır".[[165]](#footnote-165) Yəni təqvaya çağırış, insanlar arasında təfriqə hisslərini, millətçilik, irqçilik, qan, rəng və bu tip yalançı üstünlükləri uzaqlaşdırmağa dəvət.

Bu gün dünyanın maddi baxımdan mütərəqqi ölkələrində hələ də qara və ağdərili problemləri var. Qaradərilinin öz yeri var, ağdərilinin öz yeri. Hələ də irq, qan, milliyyət müharibəsi gedir. Milliyyət və tayfaların qondarma müharibələrinə görə nə qədər insanlar məhv olur, öldürülür, haqları tapdanır və yurdsuz-yuvasız qalır. Bu baxımdan, bəşər bu gün də vəhdət, tövhid və ədalət ideallarına möhtacdır. Onların bayraqdarı isə İslam və müsəlmanlardır. Onların düşmənləri kimdir? Təfriqədən, şirkdən, ədalətsizlikdən istifadə edən, həyatlarının özülü və fəlsəfəsi ayrıseçkilik üzərində qurulmuş dövlətlər.[[166]](#footnote-166)

**İmansız insanları qorxudan müqəvva**

Başqa bir amil təhdid vasitəsi olan hərbi amildir. Dünyanın bir tərəfində iki nəfərin mübahisəsi çıxan kimi ABŞ donanması ora yollanır və təhdid edir. Uzun illərdir Amerikanın donanması Fars körfəzindədir. İran xalqından neçə nəfər bu donanmadan qorxmuşdur?! Neçə nəfər qorxudan gizlənmişdir?! Ölkə məmurlarından neçəsi Amerika donanmasının qorxusundan öz sözlərini geri götürmüşdür?! Canlı, mömin xalq qorxmur, imanlı ürək bunlara məhəl qoymur. Bu donanma və təhdidlər qorxaq, imansız və ləyaqətsiz insanlar üçün qorxuludur və onlar qorxurlar.[[167]](#footnote-167)

**İslam oyanışı qarşısında aciz qalmış hegemonizm**

Başqa bir mühüm məqam budur ki, hegemonizm bütün şeytani tədbirlərinə, zor, siyasi kələk və yalançı təbliğat işlətmələrinə baxmayaraq, inkişafda olan İslam oyanışını və İslama təmayülü dayandıra bilməyib, heç zaman da bilməyəcək. Amerikanın, digər hegemon dövlətlərin və onların bölgədəki tərəfdarlarının müxtəlif ölkələrdə olan İslam hərəkatlarına qarşı, o cümlədən İrandakı müqəddəs İslam Respublikası quruluşuna qarşı hərtərəfli - siyasi, kəşfiyyat, hamısından çox informasiya və media fəaliyyətləri son illərdə bənzərsiz olmuş və çox geniş vüsət almışdır. Bu arada sionizm rejimi Amerikanın bölgədəki törəməsi kimi ondan gözlənilən son dərəcə rəzillik və xəbisliklə rol ifa etmişdir. Adi maddi hesablamalar hökm edirdi ki, hegemoncasına, qəzəb və ədavətlə idarə olunan bu fəaliyyətdən sonra İslam ölkələrindəki İslam hərəkatı zəifləməli, ya da kökündən dayanmalı idi. Lakin tam əksinə olaraq, hamı şahiddir ki, bu hərəkat getdikcə daha geniş və daha güclü olmuşdur.[[168]](#footnote-168)

**Fundamentalizm - düzgün prinsiplərə bağlılıq**

Əvvəl deyirdilər biz fundamentalizmə müxalifik. Findamentalizm onlar tərəfindən müsəlmanların Qurana və İslama bağlılıqları barədə işlətdikləri termindir. Sizin İslamı və Quranı sevməyinizi fundamentalizm adlandırır və onu dünyada bir söyüş bilirlər. Dünyada bəzi ağılsızlar da inanmışlar və "siz fundamentalistsiniz" deyən kimi qışqırırlar ki, yox, biz fundamentalist deyilik. Sanki fundamentalizm pis bir xüsusiyyətdir. Fundamentalizm düzgün və əsaslı prinsiplərə sadiq olmaqdır. Fundamentalizm budur. Bəli, əvvəl deyirdilər ki, biz fundamentalizmə müxalifik. Sonra gördülər ki, yox, harada imanlı İslam varsa, harada xalqın ürəyi İslamla döyünürsə, orada bu təhlükə var. Buna görə amerikalılar tələm-tələsik özlərini keçmiş SSRİ respublikalarına çatdırdılar ki, xalqı İslamla və İslam İranı ilə əlaqədən çəkindirsinlər.[[169]](#footnote-169)

**İslama yönəlmənin sürəti**

İslama qayıdış hissi İslam dünyasında sürətlə yayılmışdır. İran kimi bir ölkədə İslam Respublikası hökuməti həzrət İmam Xomeyninin rəhbərliyi və müsəlman xalqımızın sayıqlığı, müqaviməti və şücaəti ilə formalaşmışdır. Bu gün İranda quruluşun forması və məzmunu İslama əsaslanır. Digər müsəlman ölkələrində də İslama və İslam dəyərlərinin hakimiyyətinə yönəlmənin sürəti heyrətləndiricidir. Lakin İslam düşmənləri də sakit oturmayıb və mübarizəyə qalxmışlar.[[170]](#footnote-170)

**“Düşməndən çəkinməyək!”**

Düşmən bizim əleyhimizə fəaliyyət göstərəndə məgər bizi nəzərə alır ki, acığımız gəlməsin?! Nə üçün biz düşməndən çəkinməliyik?! Hegemonizm bizi bir-birimizin canına salmaq, İslamı xurafatçı və çirkin göstərmək istəyəndə məgər müsəlmanların xoşuna, yaxud acığına gələcəyini düşünür? Biz "hegemonizm İslam və müsəlmanların düşmənidir!" demək istədikdə nə üçün onu nəzərə almalıyıq?! Bizim böyük imamımızın ən üstün fəxrlərindən biri İbrahim və İslam həccini dirçəltməsidir. Bizim müsəlman xalqımız da belə bir həclə fəxr edir.[[171]](#footnote-171)

**Ümumi iradə üzərində təkid**

Əgər İslam ölkələri bir-biri ilə əməkdaşlıq etmək istəsələr, bundan ötrü müxtəlif sahələr mövcuddur. Bəzi İslam ölkələrinin imkanları var və başqa ölkələr bu imkanlardan məhrumdurlar. Əgər bu imkanlar düzgün siyasətlə bir-birinin yanına qoyulsa, problemlərin çoxu həll olunar. Siz[[172]](#footnote-172) deyirsiniz ki, çalışsaq, məsihiliyə cəlb olunmuş iyirmi faiz xalqı da İslama qaytara bilərik. Bu çox yaxşı bir ideyadır. Əlbəttə, elə ölkələr var ki, əhalisinin 90-95 faizi müsəlmandır. Lakin o ölkələrə hakim qüvvələr əsla xalqı düşünmür, İslam ümməti qarşısında heç bir məsuliyyət hiss etmirlər. Deməli, məsələnin məğzi budur ki, hökumətlər doğrudan da İslam ümmətinə qarşı iki cəhətdən məsuliyyət hiss etsinlər: biri dostlarla əməkdaşlıq cəhətindən, biri də düşmənləri tanımaq və onlara müqavimət göstərmək cəhətindən. Əgər İslam dünyasında düşmənlərə qarşı həssaslıq yaransa, problemlərin çoxu həll olunar. Biz bu həssaslığı yaratmağa çalışmalıyıq. İslam ölkələri arasında adam başına gəliri çox yüksək olan ölkələr var, lakin praktik olaraq bütün imkanları İslam düşmənlərinə xidmət edir. Bu vəziyyət düzəlməlidir. Mən buna görə deyirəm ki, İslam konfransında ümumi bir iradə yaranmalıdır.[[173]](#footnote-173)

**“Bizim varlığımız İslamı müdafiə üçündür!”**

Bizim varlığımızın fəlsəfəsi budur ki, İslamı müdafiə edək, quruluşu İslam quruluşu kimi saxlayaq, xalqın dünya və axirətini İslam yolu ilə təmin edək.[[174]](#footnote-174)

Biz İslam ümmətinin əməkdaşlığında hər hansı bir təsirə malik olan işi ürəkdən yaxşı qarşılayırıq. Bu gün dünya iqtisadi məsələlər üzərində idarə olunur. Müsəlmanlar xüsusən bu sahədə çox az işləmişlər. Əslində, iqtisadi işlər görürlər, lakin bu işlər İslam ümmətinin məqsədləri istiqamətində deyil. Bu gün İslamla açıq düşmənlik edirlər. Keçmişdə İslama qarşı qərəzli məqsədləri gizlədirdilər, lakin İslamın inkişafı düşmənləri özlərinin düşmən mövqelərini açıq bildirməyə vadar etmişdir. Buna görə açıq düşmənliyə məcbur oldular. Yoxsa yenə də onu gizlətməyə üstünlük verərdilər. Müsəlmanların oyanışı onları açıq şəkildə İslama qarşı çıxmağa vadar etmişdir. İslam ziyalıları və fəalları bu mövqedən maksimum istifadə etməli və ümumi İslam hisslərini düzgün istiqamətə yönəltməyi bacarmalıdırlar.[[175]](#footnote-175)

İslamın yolu dayanmalı yol deyil. Hegemonizmin İslamla düşmənçiliyinə və beynəlxalq zülmlərə qarşı mübarizə elə bir yol deyil ki, İslam Respublikası bir gün "biz daha bu yolla getməyəcəyik" deyə bilsin. Bu, İslamın ilk fərmanı və İslam Respublikasının varlığının fəlsəfəsidir.[[176]](#footnote-176)

**“Gələcək bizə məxsusdur!”**

Dövlətlər xalqların yolunu qəbul etməli və o yolla getməlidirlər. Bu yol İslama qayıdış, Qurana əməl və İslam düşmənlərindən qorxmamaq yoludur. Xalq və hökumətlər ABŞ-dan qorxmamalıdırlar. Amerikanın təhdidlərindən qorxub geri çəkilmək olmaz. Düşmənin təhdidi qarşısında möhkəm dayanmaq, Allah-Taalaya arxalanmaq lazımdır. İnşallah gələcək bizə məxsusdur.[[177]](#footnote-177)

**Qlobal hegemonizmin daha da vəhşiləşməsi**

İslam dünyası qlobal hegemonizm, xüsusən də ABŞ tərəfindən öz varlığını, heysiyyətini, İslamını, həyatını və müstəqilliyini həmişəkindən daha artıq təhdid edən çox böyük və ciddi təhlükəni hiss etməlidir. Bunlar bu gün keçmişdəkindən daha pis, daha vəhşi və daha təzavüzkar olublar və yenə də olacaqlar. İslam dünyası bu təhlükəni duymalıdır. Sionistlər, onların əlində və qanadları altında olan rejimlər, həmçinin öz maraqlarını ABŞ, dünya hegemonizmi və Qərb hakimiyyəti ilə birləşməkdə görən kral və prezidentlərin çoxu İslam dünyasının aktual və hazır düşmənləridir, müsəlman xalqlar və İslam dünyası üçün böyük təhlükə sayılırlar. Əlbəttə, Allaha şükür olsun ki, İslam dünyası oyanmışdır və bu gün bu təhlükəni böyük həddə hiss edir.[[178]](#footnote-178)

# Yeddinci fəsil: Amerika və İran

**Amerikanın bitməyən düşmənçiliyi**

Onlar dünya xalqlarının bütün işlərinə müdaxilə etməyi öz haqları bilirlər. Bir yerə müdaxilə edib deyirlər ki, buraya demokratiya gətirmək istəyirik. Bir yerə müdaxilə edib deyirlər ki, burada solçu təfəkkürlərin təsirinin qaşısını almaq istəyirik. Bir yerə müdaxilə edib deyirlər ki, buranın təhlükəsizliyini qorumaq istəyirik. Bir yerə müdaxilə edib deyirlər ki, burada bizim maraqlarımız təhlükəyə düşmüşdür. Onlar özlərini dünyanın sahibi bilirlər. Sanki xalq və dövlətlərin demokratiyasını təmin etmək onların öhdəsinə düşür.

Bu gün belə bir məğrur, təkəbbürlü və axmaq təsəvvür ABŞ və onun ətrafındakı dövlətlərin düçar olduğu haldır. Belə qızğın çağda, bütün amillərin böyük güclərin mütləq totalitar qüdrətinin reallaşmasına sövq edildiyi bir dünyada qəflətən öz imanına, köklü mədəniyyətinə və gücünə araxalanıb heç bir dövlətdən və gücdən kömək almayan, özünün milli və insani şəxsiyyətinə inanan bir xalq tapılır, özünü supergüclərin və Amerikanın istismarından xilas edir; özü də tamamilə onların ixtiyarında olan bir regionda. İstəyirsiniz belə bir xalqla düşmən olmasınlar?! İstəyirsiniz bizim xalqımızı bu şəkildə oyatmış və müstəmləkə sistemi qarşısında saxlamış şüarlarla düşmən olmasınlar?! İstəyirsiniz bu xalqda vicdan və özünəinamı oyadan, ona şəxsiyyət və cəsarət verən, "sən bacarırsan" deyən bir şəxslə düşmən olmasınlar və belə böyük bir iş görmüş insanın əleyhinə təbliğat hücumları etməsinlər?!

Bəllidir ki, qüdrətli dövlətlərin və ilk növbədə ABŞ rəhbərlərinin belə xalqla, dövlətlə, rəhbərlə və belə şüarlarla düşmənçiliyi bitmək bilməz.[[179]](#footnote-179)

**Əsas düşmən: ABŞ**

Bəllidir ki, bir dövlət və ya xalq quldurluq əleyhinə danışanda hamıdan artıq kim narahat olar. Hamıdan artıq quldur olan. Ədalərsizlik əleyhinə danışanda hamıdan artıq kimin acığı gələr? Hamıdan çox zalım olanın. Soyğunçuluq əleyhinə danışanda hamıdan çox soyğunçu olan hamıdan artıq narahat olur. Yəni kim? Yəni ABŞ dövləti; hamıdan quldur, zalım, soyğunçu və ədalətsiz olan bir dövlət. Buna görə də, bizim əsas düşmənimiz oldu. Onun düşmənçiliyi əvvəldən belə yaranmışdır.[[180]](#footnote-180)

**“Bu qala məğlubedilməzdir!”**

Bu gün amerikalılar İran İslam Respublikası quruluşundan başqa dünyanın bütün siyasi qalalarını fəth etmişlər. Bunu fəth etməyə ümidləri də yoxdur. Gördüyünüz bu qalmaqallar, ucaltdıqları səs-sədalar, bəzi qəzetlərin və təəssüf ki, icra orqanında çalışan bəzi nadanların da onlara səs verməsi daxilə bir baca tapmaları üçündür. Amma Allahın lütfü ilə bacarmayacaqlar.[[181]](#footnote-181)

İndi bir ölkə bütün sahələrdə - iqtisadiyyatda, ixracat-idxalat sahəsində, mədəni siyasətlərdə və dünya ölkələri ilə münasibətlərdə Amerikanın sözünü, əmrini və fərmanını saymır. Bu, hegemonizm və supergüc üçün çox ağır və dözülməzdir. Onların problemi budur. Onların İranla düşmənçiliyi bunun üstündədir, başqa sözlər bəhanədir.[[182]](#footnote-182)

**“Amerika ilə razılaşmayacağıq!”**

Bu gün hegemonizmin və Amerikanın İslam Respublikası əleyhinə siyasəti bizim müsbət cəhətlərimizlə bağlıdır. Onlar bizim quruluşumuzun və diplomatiyamızın müsbət cəhətləri üzərində işləyir, onları zəiflətmək və quruluşun əlindən almaq istəyirlər. Onlarla heç zaman razılaşmaq və güzəştə getmək olmaz.[[183]](#footnote-183)

Bu gün demək istəmirəm ki, pulla və güclə silahlanmış düşmənlər bikardırlar və zərbə vurmurlar. Zərbə vururlar, sözlərini də eşidirsiniz. Bu gün həm də o qədər həyasız olublar ki, açıq-aşkar şəkildə “biz filan ölkəyə gedib dedik ki, İranla əlaqələrini kəssinlər”, yaxud “filan ölkə ticarət əlaqələrini belə etsin” deyirlər. Bizim düşmənlərimizin, ən çox da amerikalıların həyasızlığı o həddir ki, bunu açıq-aşkar deyirlər.[[184]](#footnote-184)

Yolların biri budur ki, terrorizm və digər ittihamlarla İslam Respublikasını, bu böyük xalqı, bu mənəviyyatlı, əxlaqlı və dəyərlərə sadiq hökuməti dünyada gözdən salsınlar.

**“Düşmən əl çəkməyəcək!”**

Görürsünüz ki, insan hüquqlarını pozmaq, terrorçuluq etmək və bu kimi ittihamlar üçün bu qədər xərc çəkir və bunu bütün dünyaya isbatlamaq istəyirlər. Özləri bunun yalan olduğunu bilirlər. Bu, dünyanın ictimai rəyini İslam Respublikası quruluşundan uzaqlaşdırmaq, sözügedən uçurumu yaratmaq, uca İslam və Quran mərkəzi ilə dünyanın müsəlman cəmiyyətləri arasında yaxınlaşmaya imkan verməmək üçündür. Sözsüz ki, Allah-Taala onların hiyləsini puç edəcək: "Həqiqətən, onlar hiylə qururlar. Mən də (cavab olaraq) hiylə qururam"[[185]](#footnote-185); "Onlar (İsaya inanmayanlar) hiyləyə əl atdılar. Allah da onların hiyləsinə əvəz verdi"[[186]](#footnote-186). Bu bir neçə ildə onlar nə iş gördülərsə, Allah-Taala işlərini puça çıxardı. Amma hər halda, düşmən maneçilik törədir, problem yaradır. Bəzi yerlərdə də rüsvay olur, amma əl çəkmir.[[187]](#footnote-187)

Gəlib dedilər ki, iqtisadi embarqo qoyuruq, ABŞ şirkətləri əlaqə qurmasınlar. ABŞ-ın öz şirkətləri buna etiraz etdilər. İndi yazıqlar vergi, qanun və mühakimə qorxusundan cürət etmirlər, amma oturub həsrət çəkirlər. Dünya ölkələri, hətta İngiltərə kimi bir ölkə də qəbul etmədi. Bildiyiniz kimi, ingilislər Amerikanın ardınca düşmələri ilə fəxr edirlər. Dünənki qoca imperatorluğun fəxrlərindən biri bu gün Amerikanın fərmanına qulaq asan nökər olmasıdır. Onlar haraya gedirlərsə, bunlar da onların ardınca hərəkət edirlər. Bu məsələdə isə hətta onlar da Amerikanın sözünü qəbul etmədilər.[[188]](#footnote-188)

**Düşmənin çoxluğu**

İslamın, İslam Respublikasının, sizin ixtiyarınızda və əlinizdə olan bu haqqın və dəyərli gövhərin düşməni hər yerə uzanmışdır. Onlar hegemon ABŞ dövlətindən tutmuş dünyanın bugünkü cəmiyyətlərinin çoxuna - Qərb cəmiyyətlərinə, onların davamçılarına, hətta sizin evinizdə, yəni bu allahçı və hüseynçi ölkənin dörd divarı daxilində yaşayan aldanmış ürəklərə qədər yayılmışlar, həm də iddiaçıdırlar. Bir dəfə oturub-durmaqla İslam Respublikasını elə şeydə ittiham edirlər ki, dünya xalqına deyilsə, təəccüb edər. Necə ki, Əmirəlmöminini (ə) namaz qılmamaqda ittiham edirdilər.[[189]](#footnote-189)

Düşmənin rəzilliyinin və alçaqlığının zirvəsini göstərən başqa bir hadisə İran təyyarəsinin ABŞ muzdurları tərəfindən vurulmasıdır. Amerikalılar bizim təyyarəmizin müdafiəsiz bir sərnişin təyyarəsi olduğunu bilə-bilə, çox həyasızlıqla onu vurub suya saldılar. Dünya bu cinayətin qarşısında nə etdi? İslamla düşmənliyin əhatə genişliyini burada anlamaq olar. Onların düşmənliyinin böyüklüyü bizim sözümüzün böyüklüyünü göstərir.[[190]](#footnote-190)

**“Amerikanın təhdidi faydasızdır!”**

Amerikalılar təhdidlə işlərini görmək istəyirlər, amma bacarmayacaqlar. Müdaxilə ilə də bacarmayacaqlar. Xalqımız Fələstin xalqının hüququnu görməzdən gələ bilməz. Deyirlər siz Fələstin xalqını görməzdən gəlin, bu xalqın əleyhinə olan sazişi imzalayın. Bəllidir ki, xalqımız belə bir sözü qüdrət və qətiyyətlə rədd edir və buna gedənləri xəyanətkar sayır.[[191]](#footnote-191)

**Amerikanın beynəlxalq hüquqa hörmətsizliyi**

Amerikanın bir qədər zəiflik hiss etdiyi şəxslərdən gözlədiyi budur, açıq şəkildə deyir ki, öz siyasətlərinizə - ərəb-İsrail müharibələrinə yenidən baxmalısınız. Gedib hegemon, insani prinsiplərə və beynəlxalq hüquqa hörmət etməyən təkəbbürlü bir qurumla stol arxasında oturmağımızı istəyənlər necə də sadəlövhdürlər. Amerikalılar beynəlxalq prinsip və hüquqlara hörmət etmirlər.[[192]](#footnote-192)

**İmam Xomeyninin müsəlmanları oyadan adı**

Böyük İmam Xomeyninin adı və xatirəsi dünya müsəlmanlarını oyatdı. Allah ona bu xalqın və dünyanın müsəlman və məzlumlarının çoxlu ayıq insanlarının qəlbinin böyük fəthini nəsib etdi. O, Allahın bu silahı ilə hegemonizmin alınmaz qalalarını bir-bir fəth etdi, hegemonizmin zirvəsini, yəni dünyanı tutmuş ABŞ-ı qorxutdu, müxalifsiz imperatorların taxtını silkələtdi. O, isti nəfəsi və ümidli səsi ilə İslam müqavimətinin ilk nüvələrini formalaşdırdı, İslam Respublikasını yaratdı, minlərlə maneə, müxalif və düşmənin arasında sağlam şəkildə qüvvə və etibarın zirvəsinə çatdırdı, ən təhlükəli düşmənlərini - Qərb dövlətlərinin başçılarını dəfələrlə uğursuzluğa düçar etdi.[[193]](#footnote-193)

**“Amerika bizdən qorxur!”**

Allaha and olsun ki, bu gün Amerika bizdən qorxur. Mən Allaha and içdim ki, inanasınız. O qorxmalıdır da. Bugünkü dünyada təhdid sayılan amil atom bombası deyil, haqq sözə malik olmaqdır. O da bizik. Biz haqq sözün daşıyıcısıyıq. Əgər düzgün çalışsaq, mömin kimi rəftar etsək, bizə lazım olan İslam şücaətini qorusaq, İslamı xərcləməsək, əmin olun ki, düşmən belə bir mövqe qarşısında zəif olacaq. ABŞ və onun kimilər bizdən yalnız İslamdan imtina etsək, razı qalacaqlar.[[194]](#footnote-194)

**İran xalqından və İslamdan qorxu**

Bu gün bizim ölkəmizdə belə asanlıqla danışdığımız və xalqımızın öz ayıqlığı ilə dərk etdiyi məsələləri dünyada deməyə imkan yoxdur. Kimsə haradasa bunları desə, media onu tamamilə boykot edər, bu sözlərin yayılmasına imkan verməz. Onların İrandan qorxusu xalqa və İslama görədir. Səhv etməyin, şəxslərdən qorxmurlar. Xalqın dayağı və güclü imanı olmasa, mən və mənim kimilər heçik. Siyasətçilər nazik və dayaqsız bir divar kimidirlər. Bir itələməklə onları məhv etmək olar. Onların qarşısında dayana bilən amil xalqların möhkəm səddidir. Xalqlar oyanmalıdır və bu gün İslam xalqları oyanırlar. Bunlar sizin həvəsinizdən, ümidinizdən, imanınızdan, ayıqlığınızdan və səhnədə iştirakınızdan qorxurlar. Mən xalqa təkidlə tövsiyə edirəm ki, seçkilərdə ciddi iştirak etsinlər. Qoyun seçkilərdə xalqın izdihamı və qəhrəmanlığı yenə də möhtəşəm iştirakına sübut olsun. Digər yerlərdə də xalqın iştirakı və ayıqlığı ilk və son sözü deyir. Bu, İslama, İslam təlimlərinə və İslamın hidayətinə görədir. İslamın hidayəti olmadan, dərin İslam inancı olmadan nə belə bir müqavimət formalaşardı, nə düşmənlərin təxribat, hiylə və kələkləri qarşısında müdafiə gücü qalardı. Bizim xalqımız mənəvi imanına görə möhkəm dayanmışdır. Bu, davam edəcək. Allahın lütfü, köməyi ilə və düşmənlərin acığına xalqın imanı günbəgün daha dərin və quruluşa dəstəyi daha artıq olacaq.[[195]](#footnote-195)

**Xalqımızın düşmənləri çıxılmaz vəziyyətdə**

Düşmən işinin faydasız olduğunu hiss edənə qədər öz düşmənçiliyindən əl çəkmir. Bu gün siz İran xalqı qlobal hegemonların gözündə vaxtında və yerində milli qüdrətini göstərmiş, tanımış bir xalqsınız. Sizin bu sayıqlığınız, hazırlıqlı və ayıq olmanız düşmənin bir neçə illik mədəni və siyasi təxribatlarını məhv etdi. Yuxular görmüş və təxribatlar hazırlamışdılar, lakin sizin sayıqlığınız hamısını puç elədi. Xalqımızın düşmənlərinin məqsədi ölkədə iğtişaş və qardaş qırğını törətmək, vəzifəli şəxslər arasında ixtilaf yaratmaq idi. İndi çıxılmaz vəziyyətdə qalıblar. Onlar İraq və Fələstində də çıxılmaz vəziyyətə düşüblər. Fələstin xalqının mübarizliyi və fədakarlığı onları çıxılmaz vəziyyətə salmışdır. Onlar elə bilirdilər ki, İraqı tutmaqla tam hazır bir tikəni birdən-birə oğurlaya biləcəklər. Bu gün isə İraqın problemləri onları bataqlığa batırmış və çıxılmaz vəziyyətdə qoymuşdur. Düşmən qarşılaşdığı çıxılmaz vəziyyətdə dəlisov qərarlar seçə bilər. Amma nə qərar seçsə də, bizim kimi azad bir xalqın əleyhinə qərarı puç olacaq. Bizim xalqımız oyaqdır.[[196]](#footnote-196)

**“Bizim Amerika ilə ploblemimiz əlaqə problemi deyil!”**

Bizim Amerika ilə problemimiz başqa bir problemdir, əlaqə problemi deyil. Əlaqələr onlar üçün istismarçılığa girişdir, bundan azına razı olmurlar, “əlaqə” dedikdə də şüarçılıq edirlər. Bəllidir ki, nəzərdə tutduqları işlərin hər birinin müqəddiməsi əlaqələrdir.

Məgər ötən həftə bu şəkildə Amerika çəkmələri altına düşən İraq dövlətinin Amerika ilə əlaqələri yox idi? Nə üçün?! Onun burada səfiri vardı, bunun orada. Qarşılıqlı münasibətləri vardı. Əlaqə belə radikallığa mane olmur. ABŞ dövləti hər il Suriyanı dünyanın terrorçu ölkələri sırasında elan edir. Məgər onunla əlaqəsi yoxdur?! Bir-birləri ilə siyasi əlaqələri var. Əlaqə zülm, pislik etməyə və bu kimi işlərə mane olmur. Əlaqə bəhanədir, məqsəd amerikalıların otuzillik siyasi, iqtisadi və informasiya hökmranlığını bərpa etməkdir. İnqilab bu xalqın, bu gənclərin iradəsi və imamın sayıqlığı ilə onu məhv etdi.

Güman edirlər ki, xalqımız inqilabdan, imamdan, ideallardan dönmüşdür və keçmiş vəziyyəti qaytarmaq istəyir.[[197]](#footnote-197)

**Nazik ipdən istifadə**

Bu gün inqilabın qələbəsindən on beş il, casus yuvasının tutulmasından isə on dörd il ötür. İndinin özündə də amerikalılar çalışırlar ki, casus yuvasının tutulması ilə kəsilmiş nazik ipi yenidən bərpa etsinlər. İndi də buna çalışırlar. Nə üçün? Ona görə ki, güclü tərəf öz istəklərini zəif tərəfə qəbul etdirmək üçün həmin nazik ipdən istifadə edir.[[198]](#footnote-198)

**"Amerikaya ölüm!" şüarı**

Bunlar İran İslam Respublikasına qarşı müxtəlif xəbis üsullara əl atırlar. Soruşurlar ki, siz nə üçün bu işi görürsünüz? Deyirlər ki, İran xalqına təzyiq göstərmək istəyirik. Ürəklərində gizlətdikləri mənfur niyyəti açıq şəkildə dilə gətirirlər. ABŞ-ın qabaqkı hökuməti, yəni Buşun prezidentliyi dövründə deyirdilər ki, biz İran xalqını sevirik və İranla əlaqələri bərpa etmək istəyirik. Bizim ölkəmiz daxilində xoş niyyətli insanların bəzisi də buna inanmışdı. Deyirdilər bəlkə amerikalılar doğrudan da əyri yollarından dönüblər, xalqımızla düşmən olan və xəbislik edənlər peşman olub anlayıblar ki, inqilabla razılaşmaq, xalqımızla hesablaşmaq lazımdır. Ayıq və diqqətli adamlar isə onda da bilirdilər ki, yalan deyirlər. Amma sözləri ilə bəzilərində bu inamı yaratmışdılar ki, sanki amerikalılar xalqımıza və İslam inqilabına qarşı düşmənliyindən, xəbisliyindən, pis işlərindən daşınmış, əl çəkmişlər. İndi hakimiyyətə gələnlər[[199]](#footnote-199) isə öz içlərini açdılar. Bunlar həqiqəti - öz kobud və rəzil sözlərini deyirlər. İran İslam Respublikasına və xalqımıza qarşı açıq mövqe tutur və deyirlər: "Biz İran əleyhinə işlər görmək istəyirik". Həqiqət aydın oldu; bəlli oldu ki, bunun əksini deyənlər riyakarlıq edirmişlər. Həqiqət bunların dediyidir.

Bəziləri deyirlər ki, bunlar təcrübəsizdirlər, xamdırlar, sadəlövh olduqlarından bu sözləri danışırlar. Əlbəttə, təcrübəsizdirlər, xamdırlar, siyasətdə ibtidai mərhələdədirlər. Bu, işlərindən bəllidir. İçlərində olanı gizlədə bilməmələrinə də bu səbəb olub. Və onların rəftarı sayəsində "Amerikaya ölüm!" şüarı bu gün bütün xalqımıza məxsus olmuşdur.[[200]](#footnote-200)

**“Amerika ilə müzakirənin əleyhinəyəm!”**

Mən Amerika ilə müzakirənin əleyhinəyəm və İslam Respubliakası hökumətinin mənim icazəm olmadan belə bir iş görməsi imkansızdır. Təbii ki, özləri də bu işlə müvafiq deyillər.[[201]](#footnote-201)

İslam Respublikası quldurluq, haqsız hökmranlıq rəmzi, dünyanın zəif xalqlarına zülmün timsalı olan ABŞ rejimi ilə əlaqəni rədd edir. Nə qədər ki, bu rejim hegemon şəkildə xalqlara zülm edir, hökumət və ölkələrin işlərinə qarışır, mənfur sionizm rejimi kimi qanunsuz rejimləri müdafiə edir, azadlıq hərəkatları və xalqların oyanışı ilə, xüsusən də öncül müsəlman xalqımız və ayağa qalxmış müsəlman xalqlarla vuruşur və düşmənlik edir, onunla heç zaman əlaqə qurulmayacaq.[[202]](#footnote-202)

**“Əlaqə və müzakirə söz-söhbəti cəfəngiyatdır!”**

Dəfələrlə demişəm ki, bizim xarici siyasətimiz keçmişdəkindən əsla fərqlənməyib və fərqlənməyəcək. Biz keçmişdə də açıq-aşkar söyləmişik, indi də deyirik ki, xüsusi və aydın dəlilləri olan bir neçə istisnadan başqa hər bir ölkə ilə sağlam, nəzakətli və könüllü əlaqə qurmağa hazırıq. İstisna olunmuş dövlətlərdən biri qondarma sionizm dövlətidir. Bu münasibətdə ümumiyyətlə, qarşı tərəfdə heç kim yoxdur, qarşıda olan qeyri-qanuni bir şeydir. Yalanla həyata keçmiş bir şey yox kimidir. Onun qanunsuz varlığı yox kimi və qeyri-legitimdir. Cənubi Afrika[[203]](#footnote-203) və Amerika da bu vəziyyətdədir.

Amerika elə nümunələrdəndir ki, biz onunla əlaqəni qəbul etmir və rədd edirik. Sual oluna bilər ki, nə zamana qədər? Bu sualın cavabını həm imam və həm bu barədə çıxış edənlərin hamısı veriblər. Cavab budur: O zamana qədər ki, İslam Respublikası ilə şiddətə, zülmə, təzyiqə və düşmənçiliyə əsaslanan siyasətlər, İslam Respublikasının düşmənlərini müdafiə və sionizm dövlətini qeyd-şərtsiz himayə sona çatsın. İmam buyurdu ki, adam olana - yəni bu yanlış üsulları dəyişənə qədər. Biz o gəmidə qurtuluş işığı da görmürük. Əlaqə və müzakirə söz-söhbəti də cəfəngiyatdır və heç kəs deməyib.

**“ABŞ bizə borcludur!”**

Allaha şükür olsun ki, onlar bizim daxili işlərimizin heç birini düzgün təyin etməyiblər. Bunda da yanılırlar. İranda heç kəs ABŞ-la müzakirə və əlaqənin tərəfdarı deyil. ABŞ bizə borcludur, onları qaytarmalıdır. Şübhə yoxdur ki, bizim mallarımız orada saxlanmışdır. Onları buraxmalı və haqqı sahibinə verməlidirlər. Həm də ABŞ-ın bizə borcunun və mallarımızın saxlanmasının siyasi əlaqələrə aidiyyəti yoxdur, haqqı sahibinə verməlidirlər.[[204]](#footnote-204)

**Amerika ilə əlaqənin rədd edilməsi**

Düşünmürük ki, indi hər halda, güclü bir dövlət olduğu üçün onu nəzərə almaq lazımdır. Xeyr, heç nəyi nəzərə almırıq. Amerika məsələsi bundan da ağırdır. Yəni Amerika hegemon xislətli və dünyanın rəhbərliyinə dair çox səhv və təhlükəli xəyalda olduğuna görə onun barəsində qərar çıxarmaq olduqca həssas və dəqiq məsələdir. Biz özünü dünyanın qəyyumu bilən bir ölkə ilə əlaqəni heç bir ölkənin xeyrinə bilmirik. Biz bu əlaqəni qətiyyətlə rədd edirik. Bu, qəti surətdə inqilabın şüarlarına əsaslanan bir fikirdir.[[205]](#footnote-205)

**Bir strateji məsələ**

Bizim üçün ABŞ məsələsi bir-biri ilə pis münasibətdə olan iki ölkə məsələsi deyil. Bizim ABŞ-la problemimiz köklü bir problemdir. Bizim Amerika ilə münasibətlərimiz bu vəziyyətdə olmasaydı, şübhəsiz, bugünkü nailiyyətlərimizin çoxundan məhrum olardıq. Hamı pis tərəfini görür: Amerika filan müqaviləni pozdu və filan yerdə belə etdi. Xeyir cəhətlərinə diqqət yetirmirlər. Amerika ilə əlaqə mövzusu bizim üçün hələ ki bir strateji mövzudur.[[206]](#footnote-206)

Nə qədər ki, ABŞ belə mövqedədir, biz onunla əlaqəni rədd edəcəyik. Nə qədər ki, Amerikanın əsası yalan, hiylə, cinayət, İsrail kimi mənfur bir dövləti müdafiə və məzlum xalqlara zülm üzərindədir, nə qədər ki, ABŞ-ın dövlət başçıları tərəfindən xalqımıza edilən cinayətlər - misal üçün, sərnişin təyyarəsinin vurulması, xalqımızın Amerikadakı mal və sərvətlərinə həbs qoyulması və sair - bizim xalqımızın yaddaşındadır və təzminat ödənməyib, bizim ABŞ dövləti ilə müzakirə aparmağımız, yaxud əlaqə qurmağımız imkansızdır.[[207]](#footnote-207)

**Amerika ilə əlaqə şərtimiz**

Əlaqədən söz düşəndə başlayırlar şərtlər irəli sürməyə. Mən bir dəfə dedim ki, bizim sözümüzlə amerikalıların sözü arasında yerlə-göy qədər fərq var. Biz deyirik ki, bunların üzünü də görmək istəmirik, sona qədər bunlarla əlaqə saxlamaq fikrimiz yoxdur. Onlar deyirlər ki, əgər bizimlə əlaqə qurmaq istəyirsinizsə, gərək bu işi görəsiniz, o işi görəsiniz. Bu iki söz arasında nə uyğunluq var?! Sanki onlarla əlaqəni bərpa etmək üçün on vasitəyə əl atan bir ölkə ilə danışırlar. Bizə şərt qoyurlar. Hansı şərt, cənab? Tarixində bu qədər faciələrə səbəb olan bir ölkə ilə əlaqə yaratmaq üçün biz şərt qoyuruq. Bizim şərtimiz o ölkənin tövbə etməsidir. Bizim şərtimiz bütün dünyada bu qədər faciələrin dayandırılmasıdır. Siz gəlib bizim üçün şərt qoyursunuz?! Əlaqəni şərtləndirirlər, müzakirəni isə yox. Yaxşı fikir verin.

ABŞ “gəlin əlaqə yaradaq” demir, deyir ki, gəlin müzakirə aparaq. Müzakirə nədir? O, dünya xalqlarının bütün sədaqətli qüvvələrinin bu quruluşu sevməsinə səbəb olan bir hərəkəti məhv etmək istəyir; yəni birinci növbədə İslam Respublikasına açıq zərbə vurmaq. İnformasiya resursları onların əlindədir. Dünyaya səs salacaqlar ki, İslam Respublikası öz sözlərindən dönüb. Nə üçün? Amerika ilə müzakirə apardığına görə.[[208]](#footnote-208)

**Quruluşun dəyişməz siyasəti**

Əgər bu gün İslam Respublikası Amerika ilə müzakirə mərhələsinə girsə, bunun əlaqəyə hazırlıq olmasını istəməsə belə, onlar bu müzakirəni ürəkləri istədiyi kimi öz xeyirlərinə çıxara bilərlər. Əgər bizdə elə təbliğat imkanları olsaydı, mən etiraz etməzdim, deyərdim eybi yoxdur, müzakirə edərik. Amma bizdə bu imkan yoxdur və bu bizim zərərimizə tamamlanacaq. Buna görə elan etdik ki, Amerika ilə müzakirəyə qarşıyıq.

Bu, quruluşun dəyişməz siyasətidir. Dedik ki, müzakirə etmirik. Çünki söhbət və müzakirənin hər hansı bir yaxşı cəhəti olsa, onların təbliğatı vasitəsi ilə örtüləcək və hər hansı bir pis cəhəti olsa, böyüdüləcək. Dünya ölkələrində, xalqların arasında və öz xalqımızda bu məsələni elə işıqlandıracaq və elə bir hala salacaqlar ki, bizim üçün rüsvayçılıq və ziyandan başqa nəticəsi olmayacaq.[[209]](#footnote-209)

**Hegemonizmin inqilabçı dövlətlərdən qorxusu**

Düşünürəm ki, hegemonizmin zirvəsi olan Amerika ilə müzakirənin lazım olduğunu düşünənlər ya sadəlövhdürlər, ya qorxurlar. Mən dəfələrlə demişəm ki, hegemonizm öz güc və bacarığından daha çox öz heybətindən və qeyzindən bəhrələnir. Ümumiyyətlə, hegemonizm qəzəblə, heybətlə, ağız-burnunu əyib onu-bunu qorxutmaqla yaşayır.

İndi ABŞ üçüncü dünya ölkələri ilə, hətta son zamanlar sərvətli və güclü xalqlarla elə danışır ki, sanki o istəməsə, bunlar nəfəs ala bilməzlər. Bu gün Amerika SSRİ və Avropa ilə də belə danışır, Afrika və Asiyadakı üçüncü dünya ölkələri öz yerində. Təəssüf ki, bu ölkələrin başçıları da inanırlar. Halbuki dünyanın bütün ölkələri, yaxud bütün sərvətli ölkələri yox, on yoxsul ölkəsi birləşib Amerikadan qorxmamaq, ona bac verməmək qərarına gəlsələr, onlardan strateji, hərbi və iqtisadi istifadəsinə icazə verməsələr, təkcə Amerika yox, dünyanın bütün hegemon cinahını yerlərində oturda bilərlər.

Bunun aydın dəlili odur ki, hansı yoxsul ölkədə inqilab baş versə və bir hökumət iş başına gəlib Amerikaya bac vermək istəməsə, Amerika o hökuməti məğlub etmək, devirmək və öz tərəfdarı olan bir hökuməti gətirmək üçün bütün qüvvələrini səfərbər edər. Nə üçün? Çünki qorxur və bilirlər ki, hətta Latın Amerikasında, yaxud Afrikanın sonunda olan bir inqilabçı dövlətlə maraqlarını təmin edə və istədikləri işi görə bilməyəcəklər.

Əgər ABŞ inqilabçı dövlətlərdən qorxmursa, onların müqaviməti ABŞ üçün ciddi deyilsə, nə üçün onları devirmək istəyir? Əgər ehtiyacı yoxdursa, haradasa inqilabçı bir hökumət iş başına gəlsə, ABŞ desin ki, sizinlə əlaqəni kəsirik və sizə kömək etməyəcəyik. Daha nə üçün onu devirməkdən ötrü təxribat hazırlayır?! Ona görə ki, o hökumət iş başında qalsa, bunlar daha maraqlarını təmin və orada hegemonluq edə bilməyəcəklərini anlayırlar. Deməli, hətta bir inqilabçı dövlət də öz qədərincə Amerikanı yerində oturda bilər. Bunlar göstərdikləri kimi məğlubedilməz deyillər.

**Amerikanın güc işlətməyə bacarıqsızlığı**

ABŞ-ın iddia etdiyi kimi gücünün olmamasına və zəif insanları qorxudan heybətinin həqiqi gücündən olduqca artıq olmasına başqa bir aydın dəlil odur ki, çox yerlərdə güc və şiddət işlətmək istəyirlər, amma bacarmırlar. Hansı dəlilə əsasən? Dəlil budur ki, bacardıqları yerdə, misal üçün, Panamada etdilər. Əgər ABŞ Panamada gördüyü işi digər inqilabçı ölkələrdə, çox narahat və pərt olduğu Kubada görə bilsəydi, görərdi. Deməli, bacarmır. Əgər bu işi o regionda, yaxud digər regionlarda olan və ABŞ siyasətinə qarşı çıxan ölkələrdə görə bilsəydi, görərdi. Dəlili budur ki, Panamada gördü.

Bunlar insani məsələləri düşünmürlər. ABŞ dövləti beynəlxalq qanunlar barədə fikirləşmir. Bunlar xalqların hüququna hörmətlə yanaşmırlar. Nə vaxt bacarsalar, bir ölkəyə daxil olurlar, o ölkənin xalqının hüququnu saymadan hökumətlərini devirirlər. O şəxsi də götürüb apardılar və öz ölkələrində həbsxanaya saldılar. Harada bacarsalar, bunu edirlər. Harada etmirlərsə, bacarmırlar. Gücləri haqda həqiqət budur.

**Təbəs hadisəsi və Amerikanın gücsüzlüyünün bir nümunəsi**

Aydın nümunəsi bizim inqilabçı ölkəmizin özüdür. Hərbi hücum etmək istədilər, amam bacarmadılar. Təbəs hadisəsini xatırlayırsınızmı? Deməli, gəldilər, amma bacarmadılar. Əgər bacarsaydılar, on dəfə də gələrdilər. Bacarmadılar, ona görə gəlmədilər, gücləri yox idi; bilirdilər ki, məğlub olacaqlar. Bacaracaqlarını zənn etdikləri zaman xalqımızın hüququnu əsla nəzərə almadılar. İnsanın dünyanın o başından gəlib helikopter və təyyarə ilə ölkə sərhədlərinə girməsi beynəlxalq qanun və normaların ziddinədir. Əvvəlki nadan[[210]](#footnote-210) elə bilirdi bacaracaq. Buna görə gəldi, sonra gördü ki, bacarmır və məğlub oldu. Əgər bacarsaydı, yenə də gələrdi, lakin bacarmadı. Şübhə yoxdur ki, bu 11 ildə ABŞ İslam Respublikasını məhv etməyi bacarsaydı, edərdi, amma bacarmayıb. Bu, imamın buyurduğu sözün real açıqlamasıdır. İmam haqlı olaraq belə demişdi: "Amerika heç bir qələt eləyə bilməz".

**“Amerikanın iqtidarından qorxmayın!”**

Başqa tərəfdən də ABŞ-ın gücündən qorxmaq çox səhv işdir. Çoxlu ölkələr var ki, ABŞ-a bağlıdırlar, onunla əlaqələri var, başçıları ABŞ-ın dostlarıdır və ölkələrində ona qarşı ən kiçik hörmətsizliyə də icazə vermirlər. ABŞ o ölkələr üçün nə edib? Onların hansı problemini həll edib? Onların həyatındakı hansı kor düyünü açıb? Hansı sərvəti başlarından töküb? Onlara hansı xeyri verib? Nə üçün ABŞ-ın qüdrətindən qorxuya düşürsünüz?!

Əksinə, o, evin qapısını bu xain oğruya açıq qoyan ölkələrə daxil oldu və nə vardısa, apardı. Əgər bir etibar verdisə, ondan ötrü idi ki, onun bazarlarına gedib mal alsınlar. O da hər malının qiymətini iki qat hesablasın ki, zavodları işləsin. Əgər kredit verdisə, ona görə verdi ki, o kreditlə gedib özlərinin, yaxud müttəfiqlərinin məhsullarını alsınlar. Əgər silah verdisə, ona görə verdi ki, bu silahdan öz düşmənlərinin yox, onun düşmənlərinin əleyhinə istifadə etsinlər. Nümunəsi bizim köhnə rejimimizdir.

Belə deyil ki, ABŞ hansı ölkə ilə pis münasibətdə olsa, o ölkə dünyada daha nəfəs ala biməsin və hansı ölkə ilə yaxşı münasibətdə olsa, o ölkə daha arxayın ola bilsin. Amerikalıların özləri belə təbliğ və təlqin edirlər ki, hansı ölkənin onlarla münasibəti pis olsa, bütün yollar üzlərinə bağlanacaq. Xeyr, belə deyil. İllərdir "Amerikaya ölüm!" şüarı bizim xalqımızın dilindən düşmür, yollar da üzümüzə bağlanmamışdır. İradə ilə çalışdıqda öz yolumuzu aça bilirik. Məgər dünya ABŞ-ındır?! Dünyanın sahibi olduqlarını iddia edən bu quldur, təkəbbürlü və fəsadçı hegemonlar kimlərdir? Qələt edirlər! Əgər bunlar kiminləsə dost olsalar, o xalqın başına xeyir-bərəkət enməyəcək. Bunlar dost olduqları xalqlara bədbəxtlik və fəlakət gətirirlər.

Bu, qorxmaq məsələsinin izahı idi. Sadəlövhlük və müzakirəyə gəlincə isə, müzakirə nədir? Sizin gedib ABŞ-la oturub danışmanızla, müzakirə etmənizlə problemlər həll olunacaq? Belə deyil. Siyasi normada müzakirə bazarlıq deməkdir. ABŞ-la müzakirə - yəni ABŞ-la bazarlıq etmək. Bazarlıq - yəni alış-veriş: bir şey al, bir şey ver. Sən İslam inqilabından ABŞ-a nə vermək istəyirsən ki, ondan bir şey alasan. Sizin ABŞ-a verib qarşılığında nəsə almaq istədiyiniz nədir? Biz ABŞ-a nə verə bilərik? O bizdən nə istəyir? Bilirsinizmi o nə istəyir: "Onlardan (möminlərdən) yalnız yenilməz qüvvət sahibi, (hər cür) şükrə layiq olan Allaha iman gətirdiklərinə görə intiqam alırdılar".[[211]](#footnote-211) Allaha and olsun ki, ABŞ xalqımızın müsəlman olması və əsl Məhəmməd (ə) İslamına sadiq olması qədər heç bir şeyindən narahat deyil. O istəyir ki, siz bu sadiqliyinizdən əl çəkəsiniz. O istəyir ki, sizin bu uca boynunuz olmasın.[[212]](#footnote-212)

**“Amerika kimi bir ölkəyə ehtiyacımız yoxdur!”**

Bizim ABŞ dövləti ilə müzakirə aparmağımız, yaxud onunla əlaqə qurmağımız imkansızdır. Allaha şükür olsun ki, bizim xalqımız ayıq, aktiv və güclü xalqdır. Biz xalqımızın rifahı və ölkəmizi qurmaq üçün ABŞ kimi bir dövlətə ehtiyaclı deyilik. Bizim ixtiyarımızda çox yaxşı potensial və aktual imkanlar var. Biz düşmənlərimizə arxalanmadan xalqımızı səadət və rifaha qovuşdura bilərik. Düzdür, biz beynəlxalq münasibətlərdə rastlaşırıq. Biz xalqımıza qarşı belə açıq və həyasızcasına düşmənlik etməyənlərlə əməkdaşlıq edirik. Bunu həmişə elan etmişik, keçmişdə də belə olmuşdur, bu gün də belədir. Amma dünyada kim ölkəmizin məsul şəxslərinin ölkəni qurmaq üçün Amerikaya əl açacaqlarını xəyal etsə, bilsin ki, böyük səhvdədir. Belə bir şey baş verməyib və heç bir zaman baş verməyəcək![[213]](#footnote-213)

**Amerika ilə açıq ziddiyyət**

Bizim Amerika ilə açıq ziddiyyətimiz var, heç nədən də çəkinmirik. Amerikalılar dəfələrlə xəbər göndəriblər ki, sizinlə müzakirə aparmağa və problemlərimizi həll etməyə hazırıq. Biz də başqa ölkələrə baxıb anlayırıq ki, bu iddia nə qədər düzgündür və bu jestin altında hansı gizli məqsədlər yatıb. Buna görə açıq-aşkar Amerikaya qarşı çıxırıq.[[214]](#footnote-214)

Bilin ki, ölkənin, inqilabın məsləhəti, inkişaf və müstəqilliyin qorunması indiki şəraitdə bizimlə ABŞ arasında olan ixtilaf və incikliyin bu şəkildə qalmasına bağlıdır.[[215]](#footnote-215)

**Xalqımız üçün bir təcrübə**

Amerika ilə əlaqənin iqtisadi baxımdan nəticəsi sizin bu gün Rusiyada gördüyünüzdür. Mənim adlarını çəkmək istəmədiyim bir çox ölkələrin Amerika ilə çox yaxşı və yüksək əlaqələri var. Amma iqtisadi baxımdan vəziyyətləri sıfırdan aşağı və çox pisdir. Milli valyutaları olduqca dəyərsizdir. Bunlar xalqımız üçün təcrübədir. Xalqımız öz maddi və iqtisadi vəziyyətini düzəltmək istəsə - heç şübhəsiz ki, düzəldəcək - bunun əzmkarlığa, iradəyə, qərara, bütün təbəqələrin çalışmasına, hökumətlə əməkdaşlığa, ölkə məmurlarını dəstəkləməyə, işlərdə şücaətə, xarici siyasətlərdən və əcnəbi təbliğatlardan təsirlənməməyə ehtiyacı var. Bir ölkəni abadlaşdıran bunlardır, Amerika ilə əlaqə qurmaq, yaxud əlaqələrinin təcrübəsini bu ölkədə illərlə sınaqdan keçirdiyimiz hegemonların boyunduruğu altına girmək yox.

Xalqımız Amerika ilə dost münasibətlərin təcrübəsini onillər boyu sınaqdan keçirmişdir. Bu ölkə sionistlərin və amerikalı oliqarxların istirahət mərkəzi olmuşdu; buraya gəlib əylənirdilər. Onlar buraya texnologiya, elm gətirmir, ölkənin universitetlərinin səviyyəsini yüksəltmir, buranın gənclərini məlumatlı və elmli yetişdirmirdilər. İranlılar o zaman bir beynəlxalq elmi müsabiqədə də uğurla çıxış etmirdilər.[[216]](#footnote-216)

**“Əlaqə elm və sənayeni çiçəkləndirmir!”**

Bəziləri xəyal edirlər ki, biz Amerika ilə əlaqələrimizi, onların dili ilə desək, adiləşdirməsək, nə sənayemiz olacaq, nə elmimiz. Bu çox yanlış və çox səhv sözdür. Biz on beş ildir Amerika ilə belə inqilabçı və islamçı vəziyyətdəyik. Bu müddətdə ölkəmizdə istedadların çiçəklənməsi və sənayenin inkişafı Amerikanın nökəri olan şahlıq dövründən dəfələrlə artıq olmuşdur.[[217]](#footnote-217)

Biz Avropa ilə əlaqələri yaxşı qarşılayırıq və onu seçmişik. Biz beynəlxalq əlaqələrdən hansını özümüz seçsək, axıra qədər arxasında dayanırıq. Nəyi bizə məcburən sırımaq istəsələr, təbii ki, ona reaksiya göstəririk. Amerika Avropa birliyindən həm böyük, həm də sərvətlidir, lakin biz onunla əlaqə qurmaq istəmədik. Bəzən amerikalılar deyirlər ki, bizim İranla münasibətlərimiz yaxşı olmalıdır. Lakin biz deyirik ki, əlaqələr bərabər, eyni səviyyədə, dostcasına, qarşılıqlı hörmətlə, bir-birinin daxili işlərinə qarışmadan olmalıdır. Bu səbəblərə görə indiyədək Amerikaya müsbət cavab verməmişik. İstəyirik ki, Avropa ilə münasibətlərimiz belə olsun. Çünki biz digərlərinin daxili işlərimizə qarışmasından xoşlanmırıq.[[218]](#footnote-218)

**Amerikalıların dünyanın təkqütblü qalmasında israrı**

Dünyanı təkqütblü vəziyyətdən çıxarmağa kömək edən hər bir işi bəyənirik. Amerikalılar dünyanın təkqütblü qalmasında israrlıdırlar. Dünya vahid imperatorluq formasında idarə oluna bilməz. Xalqların hər birinin deməyə sözləri, məqsəd və dəyərləri var. Onların hamısının həyat və fəaliyyət haqqı olmalıdır. Əgər Avropa birliyi bu məntiqlə hərəkət etsə, şübhəsiz, uğur qazanacaq.[[219]](#footnote-219)

Bizim diplomatik münasibətlərimizdə müstəqilliyə və ictimai başucalığına təkid göstərilməlidir. Allaha şükür olsun ki, bu baş tutur və bu üsul düzgündür. Biz dünyanın müxtəlif xalq və dövlətləri ilə əməkdaşlıq etmək istəyirik; sözsüz ki, hegemonlardan və bütün məsələləri öz güclərinə arxalanaraq həll etmək istəyənlərdən başqa.[[220]](#footnote-220)

**Bütün sahələrdə tutarlı dəlillər**

Bizim Amerika ilə münasibətlərimizə, həmçinin Orta Şərq müzakirələrində rəftarımıza dair tutarlı və möhkəm dəlillərimiz var; yəni elə səbəblər ki, hər hansı fikir çevrəsində deyilsə, məntiqli, güclü, dərin və ölkənin maraqlarına uyğun olduğunu təsdiqləyərlər.[[221]](#footnote-221)

**“Düşmənlər sözlərində səmimi deyillər!”**

İslam Respublikası dünya quldurları ilə sazişə getmədiyi ilk gündən düşmənçiliyə məruz qaldı. Bu günə qədər düşmənlər nə qədər bacarmışlarsa, təzyiq göstərmişlər. Bəli, dillə deyirlər ki, biz İslam Repsublikası ilə əlaqələrimizi yaxşılaşdırmaq istəyirik. Lakin onlar bu sözdə səmimi deyillər. Dəfələrlə ABŞ prezidentindən soruşublar ki, İslam Respublikası ilə münasibətlərə dair fikriniz nədir? O da deyir ki, biz İranla münasibətlərimizi yaxşılaşdırmaqda çox israrlıyıq. Bu söz səmimi deyil. Bəli, amerikalılar adda İslam olan, əslində isə İslam dəyərlərindən və məqsədlərindən imtina etmiş respublika ilə, adı yalan olan “İslam Respublikası” ilə barışığa və əməkdaşlığa hazırdırlar. İslam dəyərlərini ən həyati istəklər formasında bayraq edən və onlardan imtina etməyən İslam Respublikası ilə isə barışmayıblar və barışmayacaqlar.[[222]](#footnote-222)

# Səkkizinci fəsil: Amerikanın gələcəyi

**“Amerika sıldırımın kənarında dayanmışdır!”**

İmam buyurdu ki, Amerika da məhv olacaq. Hər bir gücün məhv olması bir cürdür. ABŞ kimi bir gücün məhv olması sizin bu gün əlamətlərini müşahidə etdiyiniz kimidir. Öz görkəmli şəxsiyyətləri arasında da izaholunmaz bir iş gördülər. Bu özlərinin siyasi cəbhələrində daxili çəkişmələr yaratdı. İraqın işğalı - məntiqsiz bir iş; İraqda qalmaq - məntiqsiz, xərcli və hər bir yerdə elementar insani prinsipləri tamamilə pozmaqla olan bir iş. Bu məsələ Amerikanı addım-addım sıldırıma yaxınlaşdırır. Bunda heç bir şübhə yoxdur. Bunlar İslam dünyasını, onun duyğu və hisslərini əhəmiyyətsiz saydılar. Bunlar bəlkə də bilmirlər ki, bu gün İraqda baş verənlərə rəğmən, Qərbin hegemon gücləri, xüsusən də ABŞ qüvvələri uzun illər İraqda qala bilməyəcəklər. Bu xalqın qəlbində elə nifrət yaranıb ki, mədəni-ideoloji durum tamamilə onların əleyhinə çevriləcək. Bu durum çox mühümdür. Onlar elə bilirdilər ki, bu mürəkkəb və böyük oyunu asanlıqla uda biləcəklər, amma bacarmadılar. Bu bacarıqsızlığı bəlkə bu gün də müəyyən həddə hiss etmişlər. Bəziləri mütləq hiss ediblər. İndiyə qədər anlamayanlar da yaxın gələcəkdə anlayacaq və məğlubiyyətin acısını dadacaqlar.[[223]](#footnote-223)

Amerika rejimi nifrət, zülm, insanlığa diqqətsizlik və hörmətsizlik rejimidir.[[224]](#footnote-224)

**“Hegemonizm məhv olacaq!”**

Qlobal hegemonizm öz qanlı pəncəsini dünyaya uzadıb. Siz dünyanın harasına baxsanız, orada hegemonizmin rəhmsiz hökmranlığının əlamətlərini müşahidə edərsiniz. Bəzi yerlərdə daha çox və daha aydındır, bəzi yerlərdə isə çox aydın deyil, amma hər halda, var. ABŞ, onun dünyadakı havadarları və ortaqları istismarçılığın bu şeytan tələsini günbəgün genişləndirirlər. Əlbəttə, bizim fikrimiz budur və xarici reallıqlar da göstərir ki, bu çürümüş imperatorluq çox sürməyəcək. Allahın istəyi və dünya möminlərinin, İslam ölkələrinin qeyrətli müsəlmanlarının və qeyri-müsəlman ölkələrinin vicdanlı insanlarının iradəsi ilə bu murdar şeytan istismarçılığı hər bir yerdə ixtilafa və zəifliyə düçar olacaq və nəhayət, məhv ediləcək. [[225]](#footnote-225)

Bu gün dünyanın istismarçı qüvvələri on doqquzuncu əsrdəki və iyirminci əsrin əvvəllərindəki müstəmləkə dövrü kimi ağızlarını açıblar ki, onlar üçün daha artıq sərvət və qüdrət yaradan yeri udsunlar. Amerikada hakim bandanın sionistlərin əsas rejissorluğu ilə hazırladığı Böyük Orta Şərq layihəsi nə üçündür və mənası nədir?

**Sərvətli Orta Şərq - yağlı tikə**

Orta Şərq sərvətli regiondur. Onu udmaq tamahı bunları sakit buraxmır. Məqsədləri bu regionu udmaqdır, amma sözsüz ki, bacarmayacaqlar. Bu tikə iridir və onları boğacaq. Bu siyasətlər və bu bəd niyyətlər bizim ölkəmizə də yönəlib, lakin İslam İranından qorxurlar. Nəinki məndən və mənim kimilərdən, xeyr, sizdən, xalqdan, sizin imanınızdan, səhnədə fəallığınızdan, seçkilərinizdən qorxurlar. Buna görə yaxınlaşmırlar, lakin tamahları çəkir.

Görün İraqla nə edirlər! Görün məzlum Fələstin xalqı ilə nə edirlər! Bu gün terrorizmlə mübarizə bayrağı Amerikanın əlindədir. Bu bayrağı tutub, dayanmadan o tərəf-bu tərəfə çapır, özünü sağa-sola vurur. Deyir ki, biz terrorizmlə mübarizə aparmaq istəyirik. Özü isə sionist cinayətkarların fələstinli şəxsiyyətlərə qarşı həyata keçirdiyi açıq və qabaqcadan elan olunmuş terroru dəstəkləyir, xəcalət də çəkmir. Bunun özü göstərir ki, bunlar məhvə sarı gedirlər, ancaq anlamırlar.

Siyasi bir quruluş və rejim üçün həqiqi zəiflik və qüdrətin tənəzzülü o zaman başlayır ki, bu rejim və bu quruluş öz haqlılığı üçün qaneedici siyasi dəlilini əldən versin. Bir rejimin siyasi haqlılığı və işləri üçün dəlili əlindən çıxdıqda öz mənəvi qüvvəsini itirir və süqutu başlayır; hətta zahirdə bir şey anlaşılmasa və onun özü bilməsə də. Bunlar qüdrət və tamahda o qədər məst olublar ki, dəlilin zəifliyinin və siyasi haqlılıqlarını itirmələrinin onlara nə etdiyini anlamırlar.[[226]](#footnote-226)

**ABŞ siyasi məğlubiyyət ərəfəsində**

Bir gün belə təsəvvür və təbliğ olunurdu ki, bütün inkişaf və sivilizasiya yolları ABŞ-ın təcəssüm etdirdiyi liberal-demokratiyaya çatır. Amma bu gün belə deyil. Bu gün bir çox xalqların bu məsələdə tamamilə fərqli fikirləri var, bəziləri də şübhəyə düşmüşlər. Bu gün ABŞ özünün günbəgün artan hərbi və maddi qüvvəsinə rəğmən, siyasi məğlubiyyət ərəfəsindədir və dünyadan təcrid olunur. Dünyada Amerikaya qarşı nifrət heç zaman bugünkü kimi olmamışdır. Şərqi və qərbi yoxdur, Asiya, Afrika və Avropa da tanımır, hər yerdə belədir. Amerikalıların özləri bunu etiraf edirlər, mənim sözüm deyil. Onların özləri etiraf edirlər ki, zorla dünyaya hökm etmək olmaz. Brejinskinin “Dünya rəhbərliyi, yoxsa dünyaya hökmranlıq” adlı bir kitabı var. O, bu kitabda yazmışdır ki, dünyaya zorla hökmranlıq etmək ABŞ-ın günbəgün təcrid olunması deməkdir. Doğru deyir. Günbəgün daha artıq təcrid olunacaq və bu, o hökmranlığı məhv edəcək. Əlbəttə, məsələnin digər seçimi budur ki, biz hökmranlıq niyyətində olmayaq, münasibətlər quraq, yaxşı əxlaq göstərək və dünyaya rəhbərlik edə bilək. İndi xoş yuxu görürlər və Amerika mühafizəkarlığı vəhy və ilham edib ki, onlar dünyanın rəhbəri olmalı, öz dəyərlərini də dünyaya hakim etməlidirlər.[[227]](#footnote-227)

**Qızıl və güc imperatorluğu məğlubiyyət ərəfəsində**

Allahın lütfü və yardımı ilə mənim indi də çox qəti fikrim budur ki, ABŞ bu inqilaba zərbə vurmaq üçün özünün bütün gücünü səfərbər etsə də, heç bir qələt edə bilməyəcək. İşləyirlər, zəhmət çəkirlər, bir iş görmək istəyirlər, amma bacarmırlar. Mən indi bu zahiri və gücsüz supergüclərin zəif cəhətlərini duyuram. Təzadlı işləri tədricən aydınlaşacaq. ...Bitdi! Zər və zor imperatorluğunun məğlubiyyət səsi uzaqdan eşidilir.[[228]](#footnote-228)

Görün Amerikanın zər və zorla silahlanmış imperatorluğunun qüvvəsi xalqlarla, dövlətlərlə, dəyərlərlə və dünya sərvətləri ilə necə rəftar edir!

Əlbəttə, mən düşünürəm ki, bu, fəsadın zirvəsi və nəticə etibarilə sonudur. Düşünürəm ki, bu gün hegemon güclərin və ilk növbədə ABŞ quldurluğunun dünyada bu qədər zülm etməsi göstərir ki, onların axırı çatıb. Bu göstərir ki, onlar süquta doğru gedirlər. Bunda heç bir şübhəm yoxdur ki, onlar qüdrətin zirvəsini, yəni son günlərini yaşayırlar, dünya və xalqlar nəhayət, dözməyəcəklər.[[229]](#footnote-229)

**“Qalib yol bizim yolumuzdur!”**

Nəticəyə və qələbəyə çatacaq yol bizim yolumuzdur, Amerikanın yolu deyil. Amerikanın quldurluğu bitəcək, öz qarşısında heç nəyi saymayan bu vəhşi heyvanın buynuzu və dişi sınacaqdır.[[230]](#footnote-230)

Amerikanın bugünkü rejimi xalqın keçmişdəki fəallığı, yaradıcılığı və rəğbəti ilə yarandı, qüdrətləndi. Başçılarının bugünkü axmaqlığı, veyilliyi və başısoyuqluğu ilə də tənəzzülə doğru gedir və başı daşa dəyəcək.[[231]](#footnote-231)

**Qəti tale**

Əgər bu gün desələr ki, dünyanın hər yerində yeganə quldur olan, dünyanın bütün işlərinə müdaxilə edən ABŞ dövləti bir neçə ildən sonra adi bir ölkəyə çevriləcək və səs-küyü yatacaq, yəni bir neçə il öncəyə qədər əsas güclərdən olan, lakin bu gün dünyanın ikinci və üçüncü dərəcəli bir dövləti olan İngiltərənin taleyini yaşayacaq, yaxıngörənlərin çoxusu deyər: “Bu sözlər nədir, məgər belə bir şey mümkündür?!” Bir qədər ötdükdən sonra inşallah hamı görəcək ki, mümkün imiş.[[232]](#footnote-232)

1. Tələbə və şagirdlərlə görüşdə çıxışından: 5 noyabr 1997. [↑](#footnote-ref-1)
2. Tehranın cümə namazı xütbələrindən: 16 yanvar 1998. [↑](#footnote-ref-2)
3. Qorqan xalqın əhalisinin toplantısında çıxışından: 18 oktyabr 1995. [↑](#footnote-ref-3)
4. Qum əhalisi ilə görüşdə çıxışından: 9 yanvar 1992. [↑](#footnote-ref-4)
5. Dini Ekspertlər Məclisinin üzvləri ilə görüşdə çıxışından: 4 fevral 1998. [↑](#footnote-ref-5)
6. Əsirlikdən azad olanlar, müharibə əlilləri və möhtərəm şəhid ailələri ilə görüşdə çıxışından: 20 avqust 1997. [↑](#footnote-ref-6)
7. Hörmətli Allah evinin ziyarətçilərinə müraciətindən: 3 iyun 1992. [↑](#footnote-ref-7)
8. "İbrahim həcci"nin keçirilməsinin işçiləri ilə görüşdə çıxışından: 28 may 1993. [↑](#footnote-ref-8)
9. Hövzə və universitet tələbələri ilə görüşdə çıxışından: 19 dekabr 1990. [↑](#footnote-ref-9)
10. Tələbə və şagirdlərlə görüşdə çıxışından: 6 noyabr 1997. [↑](#footnote-ref-10)
11. Fransalı mübariz müsəlman professor Roje Qarodi ilə görüşdə söhbətindən: 20 aprel 1998. [↑](#footnote-ref-11)
12. Alim və ruhanilərlərlə görüşdə çıxışından: 24 dekabr 1997. [↑](#footnote-ref-12)
13. Məşhəd əhalisinin və İmam Rzanın (ə) ziyarətçilərinin toplantısında çıxışından: 24 mart 1996. [↑](#footnote-ref-13)
14. Ölkənin vəzifəli və mütəxəssi qadınları ilə görüşdə çıxışından: 13 noyabr 1995. [↑](#footnote-ref-14)
15. Məşhəd əhalisinin və İmam Rzanın (ə) ziyarətçilərinin toplantısında çıxışından: 18 aprel 1991. [↑](#footnote-ref-15)
16. Xalqın müxtəlif təbəqələrinin nümayəndələri ilə görüşdə çıxışından: 6 dekabr 1999. [↑](#footnote-ref-16)
17. Təlim və Tərbiyə Nazirliyinin Baş İdarəsinin tədqiqat üzrə müavinləri ilə görüşdə çıxışından: 17 aprel 1995. [↑](#footnote-ref-17)
18. Ordu komandanları və şəxsi heyətlə görüşdə çıxışından: 17 aprel 1996. [↑](#footnote-ref-18)
19. Keşikçilər Korpusunun komandanları ilə görüşdə çıxışından: 9 mart 1999. [↑](#footnote-ref-19)
20. İmam Əli (ə) Zabitlər Universitetinin tələbələrinin toplantısında çıxışından: 19 aprel 2004. [↑](#footnote-ref-20)
21. "Ğürər əl-hikəm", səh. 71. [↑](#footnote-ref-21)
22. Ayətullah Müctəhidi mədrəsəsinin müəllim və tələbələri ilə görüşdə çıxışından: 11 iyun 2004. [↑](#footnote-ref-22)
23. İslam ölkələri başçılarının səkkizinci iclasının açılış mərasimində çıxışından: 9 dekabr 1997. [↑](#footnote-ref-23)
24. Xalqın müxtəlif təbəqələrinin nümayəndələri ilə görüşdə çıxışından: 27 dekabr 1989. [↑](#footnote-ref-24)
25. Fatir/42-43. [↑](#footnote-ref-25)
26. Məşhəd əhalisinin və İmam Rzanın (ə) ziyarətçilərinin toplantısında çıxışından: 24 mart 1996. [↑](#footnote-ref-26)
27. Bəqərə/34. [↑](#footnote-ref-27)
28. Əraf/88. [↑](#footnote-ref-28)
29. Tələbə və şagirdlərlə görüşdə çıxışından: 1 noyabr 1989. [↑](#footnote-ref-29)
30. Məşhəd əhalisinin və İmam Rzanın (ə) ziyarətçilərinin toplantısında çıxışından: 24 mart 1996. [↑](#footnote-ref-30)
31. Qlobal Hegemonizmə qarşı Milli Mübarizə Günü münasibəti ilə çıxışdan: 31 noyabr 1996. [↑](#footnote-ref-31)
32. Tələbələrlə görüşdə çıxışından: 11 avqust 1998. [↑](#footnote-ref-32)
33. Korpus qüvvələrinin müştərək səhər mərasimində çıxışından: 29 sentyabr 1993. [↑](#footnote-ref-33)
34. Keçikçilər korpusu, könüllü keşikçilər və cihad edənlərlə görüşdə çıxışından: 15 oktyabr 1995. [↑](#footnote-ref-34)
35. Xuzistanın Əsrin imamı diviziyasının toplantısında çıxışından: 15 yanvar 1997. [↑](#footnote-ref-35)
36. Məmurlarla və xalqın müxtəlif təbəqələrinin nümayəndələri ilə görüşdə çıxışından: 5 sentyabr 1993. [↑](#footnote-ref-36)
37. Ordu günü münasibəti ilə ordu mənsubları ilə görüşdə çıxışından: 13 aprel 1994. [↑](#footnote-ref-37)
38. Fəhlə və müəllimlərlə görüşdə çıxışından: 2 may 1996. [↑](#footnote-ref-38)
39. Hərbi Hava Qüvvələrinin komandanı və şəxsi heyəti ilə görüşdə çıxışından: 8 fevral 1990. [↑](#footnote-ref-39)
40. Təlim və Tərbiyə Nazirliyinin işçiləri ilə görşdə çıxışından: 14 iyul 1993. [↑](#footnote-ref-40)
41. “İslam və Ortodoks məsihilik” adlı üçüncü beynəlxalq simpoziuma müraciətindən: 15 sentyabr 1994. [↑](#footnote-ref-41)
42. Bəqərə/257. [↑](#footnote-ref-42)
43. Əmmamə qoyuluşu mərasimində çıxışından: 27 dekabr 1993. [↑](#footnote-ref-43)
44. Bazar ertəsi günlərinin ümumi görüşündə çıxışından: 30 iyul 1996. [↑](#footnote-ref-44)
45. Məşhəd əhalisinin və İmam Rzanın (ə) ziyarətçilərinin toplantısında çıxışından: 21 mart 1997. [↑](#footnote-ref-45)
46. İsfahanın Şəhid Babai hərbi hissəsinə baxış mərasimində çıxışından: 10 oktyabr 1992. [↑](#footnote-ref-46)
47. Keşikçilər Korpusunun şəxsi heyəti ilə görüşdə çıxışından: 26 dekabr 1995. [↑](#footnote-ref-47)
48. Fəhlə və müəllimlərlə görüşdə çıxışından: 3 may 1994. [↑](#footnote-ref-48)
49. Media nümayəndələrilə görüşdə çıxışından: 14 may 1994. [↑](#footnote-ref-49)
50. Xalqın müxtəlif təbəqələrinin nümayəndələri ilə görüşdə çıxışından: 30 avqust 1989. [↑](#footnote-ref-50)
51. Keşikçilər Korpusunun şəxsi heyəti ilə görüşdə çıxışından: 5 yanvar 1995. [↑](#footnote-ref-51)
52. Fəcr ongünlüyü mərasimində iştirak edən xarici qonaqlarla görüşdə çıxışından: 6 fevral 1991. [↑](#footnote-ref-52)
53. Şəhid fondunun məsul şəxsləri və hörmətli şəhid ailələri ilə görüşdə çıxışından: 3 yanvar 1990. [↑](#footnote-ref-53)
54. Hörmətli Allah evinin ziyarətçilərinə müraciətindən: 16 iyun 1991. [↑](#footnote-ref-54)
55. Ölkə üzrə cümə imamlarının yeddinci toplantısının açılışında çıxışından: 16 sentyabr 1991. [↑](#footnote-ref-55)
56. Şagird və tələbələrlə görüşdə çıxışından: 1 noyabr 1995. [↑](#footnote-ref-56)
57. Ruhanilər, məmurlar və xalqın müxtəlif təbəqələrinin nümayəndələri ilə görüşdə çıxışından: 27 dekabr 1989. [↑](#footnote-ref-57)
58. Zimbabve Respublikasının prezidenti Robert Muqabe ilə görüşdə söhbətindən: 8 may 1999. [↑](#footnote-ref-58)
59. Şagird və tələbələrlə görüşdə çıxışından: 1 noyabr 1995. [↑](#footnote-ref-59)
60. Beynəlxalq İslam Elmləri Mərkəzinin İdarə Heyətinin üzvləri ilə görüşdə çıxışından: 15 sentyabr 1997. [↑](#footnote-ref-60)
61. Tehranın cümə namazı xütbələrindən: 9 fevral 1996. [↑](#footnote-ref-61)
62. Fitr bayramı namazı xütbələrindən: 20 fevral 1996. [↑](#footnote-ref-62)
63. Hərbi və polis qüvvələrinin yüksək rütbəli komandanları ilə görüşdə çıxışından: 12 yanvar 1991. [↑](#footnote-ref-63)
64. Həcc/30. [↑](#footnote-ref-64)
65. Hörmətli Allah evinin ziyarətçilərinə müraciətindən: 15 may 1994. [↑](#footnote-ref-65)
66. Hörmətli Allah evinin ziyarətçilərinə müraciətindən: 16 iyun 1991. [↑](#footnote-ref-66)
67. Abadan əhalisinin toplantısında çıxışından: 10 mart 1997. [↑](#footnote-ref-67)
68. Xalqın müxtəlif təbəqələrinin nümayəndələri ilə görüşdə çıxışından: 27 dekabr 1996. [↑](#footnote-ref-68)
69. Tehranın cümə namazı xütbələrindən: 27 sentyabr 1991. [↑](#footnote-ref-69)
70. Dini Ekspertlər Məclisinin üzvləri ilə görüşdə çıxışından: 16 iyul 1990. [↑](#footnote-ref-70)
71. Fəhlələr, müəllimlər və ölkənin mədəniyyət mənsubları ilə görüşdə çıxışından: 2 may 1996. [↑](#footnote-ref-71)
72. Quruluşun məsul şəxsləri ilə görüşdə çıxışından: 10 dekabr 1996. [↑](#footnote-ref-72)
73. Xalqın müxtəlif təbəqələrinin nümayəndələri ilə görüşdə çıxışından: 7 yanvar 1996. [↑](#footnote-ref-73)
74. İmamın səhifəsi, c. 10, səh. 516. [↑](#footnote-ref-74)
75. Qum Elm Hövzəsinin alim və tələbələrinin nümayəndələr şurası ilə görüşdə çıxışından: 24 yanvar 1991. [↑](#footnote-ref-75)
76. Fəcr ongünlüyü mərasimində iştirak edən xarici qonaqlarla görüşdə çıxışından: 6 fevral 1991. [↑](#footnote-ref-76)
77. Alimlər, tələbələr və Qum xalqının müxtəlif təbəqələri ilə görüşdə çıxışından: 9 yanvar 1992. [↑](#footnote-ref-77)
78. Şagird və tələbələrlə görüşdə çıxışından: 5 noyabr 1997. [↑](#footnote-ref-78)
79. Könüllü keşikçilərin müqavimət qüvvələrinin bir hissəsi ilə görüşdə çıxışından: 28 noyabr 1990. [↑](#footnote-ref-79)
80. Fəhlə və müəllimlərlə görüşdə çıxışından: 1 may 1991. [↑](#footnote-ref-80)
81. Həcc mərasimi münasibəti ilə müraciətindən: 10 aprel 1997. [↑](#footnote-ref-81)
82. Abadan əhalisinin toplantısında çıxışından: 10 mart 1997. [↑](#footnote-ref-82)
83. Cümə imamları, ruhanilər və məmurların beyət mərasimindəki çıxışından: 2 iyul 1989. [↑](#footnote-ref-83)
84. Hörmətli Allah evinin ziyarətçilərinə müraciətindən: 18 may 1993. [↑](#footnote-ref-84)
85. Hörmətli şəhid ailələri və müharibə əlilləri ilə görüşdə çıxışından: 23 may 1990. [↑](#footnote-ref-85)
86. Tehranın cümə namazı xütbələrindən: 4 mart 1994. [↑](#footnote-ref-86)
87. Təlim və Tərbiyə Naziri, müavinləri və maarif müdirləri ilə görüşdə çıxışından: 12 avqust 1992. [↑](#footnote-ref-87)
88. 25 fevral 1994-cü ildə Ramazan ayının 15-də baş verən əl-Xəlil faciəsinə işarədir. Bu faciədə namaz qılan 29 fələstinli Qolşteyn adlı bir yəhudi tərəfindən açılan atəşlə İbrahim hərəmində, yəni əl-Xəlildə yerləşən İbrahim məscidində şəhadətə qovuşdu. [↑](#footnote-ref-88)
89. Fitr bayramı namazının xütbələrindən: 13 mart 1994. [↑](#footnote-ref-89)
90. Söhbət Amerikada radikal məsihi firqəsi olan Deyvidçilikdən gedir. [↑](#footnote-ref-90)
91. Məşhəd əhalisinin və İmam Rzanın (ə) ziyarətçilərinin toplantısında çıxışından: 24 mart 1996. [↑](#footnote-ref-91)
92. Həcc konqresinin təşkilatçıları ilə görüşdə çıxışından: 6 may 1992. [↑](#footnote-ref-92)
93. Könüllü keşikçilərin müqavimət qüvvələrinin bir hissəsi ilə görüşdə çıxışından: 28 noyabr 1990. [↑](#footnote-ref-93)
94. Keşikçilər Korpusunun komandanları və bəzi üzvləri ilə görüşdə çıxışından: 7 fevral 1992. [↑](#footnote-ref-94)
95. Məşhəd əhalisinin və İmam Rzanın (ə) ziyarətçilərinin toplantısında çıxışından: 22 mart 1990. [↑](#footnote-ref-95)
96. Abadan əhalisinin toplantısında çıxışından: 10 mart 1997. [↑](#footnote-ref-96)
97. Alimlər, məmurlar və xalqın bəzi nümayəndələri ilə görüşdə çıxışından: 24 yanvar 1990. [↑](#footnote-ref-97)
98. Ölkə üzrə cümə imamları ilə görüşdə çıxışından: 8 oktyabr 1996. [↑](#footnote-ref-98)
99. Həmədan vilayətinin alim və ruhaniləri ilə görüşdə çıxışından: 6 iyul 2004. [↑](#footnote-ref-99)
100. Universitet Cihadının Elmi Şurası və ekspertlərilə görüşdə çıxışından: 22 iyun 2004. [↑](#footnote-ref-100)
101. Şagird və tələbələrlə görüşdə çıxışından: 1 noyabr 1995. [↑](#footnote-ref-101)
102. Şəhid fondunun məsul şəxsləri və hörmətli şəhid ailələri ilə görüşdə çıxışından: 3 yanvar 1990. [↑](#footnote-ref-102)
103. Quruluşun məsul şəxsləri ilə görüşdə çıxışından: 10 dekabr 1996. [↑](#footnote-ref-103)
104. Bəzi xarici qonaqların beyət mərasimində çıxışından: 13 iyul 1989. [↑](#footnote-ref-104)
105. Prezident və Dövlət Şurasının üzvləri ilə görüşdə çıxışından: 24 avqust 1998. [↑](#footnote-ref-105)
106. Məşhəd əhalisinin və İmam Rzanın (ə) ziyarətçilərinin toplantısında çıxışından: 22 mart 1990. [↑](#footnote-ref-106)
107. Ordu komandanları və şəxsi heyətlə görüşdə çıxışından: 19 aprel 1998. [↑](#footnote-ref-107)
108. Korporasiyaların İslam birlikləri cəmiyyəti ilə görüşdə çıxışından: 4 iyul 1991. [↑](#footnote-ref-108)
109. Həzrət İmam Xomeyninin vəfatının ikinci ildönümü münasibəti ilə müraciətindən: 3 iyun 1991. [↑](#footnote-ref-109)
110. Tehranın cümə namazı xütbələrindən: 27 mart 1992. [↑](#footnote-ref-110)
111. Məşhəd əhalisinin və İmam Rzanın (ə) ziyarətçilərinin toplantısında çıxışından: 24 mart 1996. [↑](#footnote-ref-111)
112. Tehranın şəhid sərdarlarının ailələri ilə görüşdə çıxışından: 7 may 1997. [↑](#footnote-ref-112)
113. Quruluşun məsul şəxsləri ilə görüşdə çıxışından: 14 sentyabr 2004. [↑](#footnote-ref-113)
114. Məşhəd əhalisinin və İmam Rzanın (ə) ziyarətçilərinin toplantısında çıxışından: 22 mart 1990. [↑](#footnote-ref-114)
115. Şəhid fondunun məsul şəxsləri və hörmətli şəhid ailələri ilə görüşdə çıxışından: 3 yanvar 1990. [↑](#footnote-ref-115)
116. Polis qüvvələrinin yüksək rütbəli komandanları ilə görüşdə çıxışından: 12 yanvar 1991. [↑](#footnote-ref-116)
117. Hərbi Hava Qüvvələrinin komandanı və şəxsi heyəti ilə görüşdə çıxışından: 8 fevral 1990. [↑](#footnote-ref-117)
118. Müəllim və fəhlələrlə görüşdə çıxışından: 2 may 1990. [↑](#footnote-ref-118)
119. Fəcr ongünlüyü mərasimində iştirak edən xarici qonaqlarla görüşdə çıxışından: 6 fevral 1991. [↑](#footnote-ref-119)
120. Keşikçilər korpusunun üzvləri ilə görüşdə çıxışından: 15 dekabr 1996. [↑](#footnote-ref-120)
121. Həmədan vilayətinin məsul şəxsləri və elmi nümunələri ilə görüşdə çıxışından: 10 iyul 2004. [↑](#footnote-ref-121)
122. Nazirlər kabinetinin üzvləri ilə görüşdə çıxışından: 22 avqust 1992. [↑](#footnote-ref-122)
123. Şagirdlərlə görüşdə çıxışından: 5 noyabr 1997. [↑](#footnote-ref-123)
124. Həzrət İmam Mehdinin (ə) doğum gününün ildönümündə xalqla görüşdə çıxışından: 7 yanvar 1996. [↑](#footnote-ref-124)
125. Həzrər İmam Xomeyninin vəfatının ildönümü mərasimində çıxışından: 4 iyun 1995. [↑](#footnote-ref-125)
126. Əsirlikdən azad olunmuş döyüşçülərlə görüşdə çıxışından: 23 avqust 1990. [↑](#footnote-ref-126)
127. Hörmətli Allah evinin ziyarətçilərinə müraciətindən: 15 may 1994. [↑](#footnote-ref-127)
128. "İslam birliyi" konfransının qonaqları ilə görüşdə çıxışından: 26 avqust 1994. [↑](#footnote-ref-128)
129. Həcc üzrə məsul şəxslərlə görüşdə çıxışından: 7 mart 1997. [↑](#footnote-ref-129)
130. Bazar ertəsi günlərinin ümumi görüşündə çıxışından: 17 dekabr 1996. [↑](#footnote-ref-130)
131. Həzrət İmam Xomeyninin vəfatının ildönümü mərasimində çıxışından: 7 iyun 1995. [↑](#footnote-ref-131)
132. İbrahim/24-25. [↑](#footnote-ref-132)
133. Sudan parlamentinin spikeri ilə görüşdə söhbətindən: 21 iyun 1999. [↑](#footnote-ref-133)
134. Qum şəhərində ruhani, tələbə və xalqla görüşdə çıxışından: 4 dekabr 1995. [↑](#footnote-ref-134)
135. Küveyt əmiri ilə görüşdə söhbətindən: 10 dekabr 1997. [↑](#footnote-ref-135)
136. Məşhəd əhalisinin və İmam Rzanın (ə) ziyarətçilərinin toplantısında çıxışından: 21 mart 1997. [↑](#footnote-ref-136)
137. Xalqın müxtəlif təbəqələrinin nümayəndələri və məsul şəxslərlə görüşdə çıxışından: 30 yanvar 1991. [↑](#footnote-ref-137)
138. Nisa/141. [↑](#footnote-ref-138)
139. Fəth/29. [↑](#footnote-ref-139)
140. Ölkə boyunca cümə imamları ilə görüşdə çıxışından: 20 may 1998. [↑](#footnote-ref-140)
141. Xalqın müxtəlif təbəqələrinin nümayəndələri ilə görüşdə çıxışından: 2 mart 1991. [↑](#footnote-ref-141)
142. Kəhgiluyə və Buyer Əhməd vilayətinin universitet mənsubları və mədəniyyət işçilərilə görüşdə çıxışından: 8 iyun 1994. [↑](#footnote-ref-142)
143. On üçüncü Beynəlxalq Quran müsabiqəsinin yekun mərasimində çıxışından: 15 dekabr 1996. [↑](#footnote-ref-143)
144. Həzrət İmam Xomeyninin vəfatının ildönümü mərasimində çıxışından: 4 iyun 1995. [↑](#footnote-ref-144)
145. Hörmətli Allah evinin ziyarətçilərinə müraciətindən: 15 may 1994. [↑](#footnote-ref-145)
146. Suriyanın keçmiş prezidenti Hafiz Əsədə müraciətlə deyilir. [↑](#footnote-ref-146)
147. Suriya prezidenti ilə görüşdə söhbətindən: 1 avqust 1997. [↑](#footnote-ref-147)
148. Salman Rüşdi nəzərdə tutulur. [↑](#footnote-ref-148)
149. Hörmətli Allah evinin ziyarətçilərinə müraciətindən: 18 may 1993. [↑](#footnote-ref-149)
150. Quruluşun məsul şəxsləri ilə görüşdə çıxışından: 4 avqust 1996. [↑](#footnote-ref-150)
151. Ruhani və təbliğatçılarla görüşdə çıxışından: 6 fevral 1994. [↑](#footnote-ref-151)
152. Hörmətli Allah evinin ziyarətçilərinə müraciətindən: 18 may 1993. [↑](#footnote-ref-152)
153. Çahar-mahal və Bəxtiyari vilayətinin alim və ruhaniləri ilə görüşdə çıxışından: 7 oktyabr 1992. [↑](#footnote-ref-153)
154. Hörmətli Allah evinin ziyarətçilərinə müraciətindən: 18 may 1993. [↑](#footnote-ref-154)
155. Həzrət Mehdinin (ə) doğum gününün ildönümü münasibəti ilə xalqla görüşdə çıxışından: 16 dekabr 1997. [↑](#footnote-ref-155)
156. "İslam birliyi" konfransının xarici qonaqları ilə görüşdə çıxışından: 23 iyul 1997. [↑](#footnote-ref-156)
157. Həzrət Mehdinin (ə) doğum gününün ildönümü münasibəti ilə xalqla görüşdə çıxışından: 16 dekabr 1997. [↑](#footnote-ref-157)
158. Həzrət İmam Xomeyninin vəfatının onuncu ildönümündə qonaqlarla görüşdə çıxışından: 2 iyun 1999. [↑](#footnote-ref-158)
159. Xalqın müxtəlif təbəqələrinin nümayəndələri ilə görüşdə çıxışından: 2 mart 1991. [↑](#footnote-ref-159)
160. Hörmətli Allah evinin ziyarətçilərinə müraciətindən: 1 aprel 1998. [↑](#footnote-ref-160)
161. Pakistanın sünni alimləri ilə görüşdə çıxışından: 17 yanvar 1994. [↑](#footnote-ref-161)
162. İordaniya vəliəhdi ilə görüşdə söhbətindən: 11 dekabr 1997. [↑](#footnote-ref-162)
163. Quruluşun məsul işçiləri ilə görüşdə çıxışından: 10 fevral 1997. [↑](#footnote-ref-163)
164. Xarici İşlər Nazirliyinin məsul şəxsləri, səfirlər və digər işçilərlə görüşdə çıxışından: 24 iyul 1995. [↑](#footnote-ref-164)
165. Hücürat/13. [↑](#footnote-ref-165)
166. Quruluşun məsul işçiləri ilə görüşdə çıxışından: 15 sentyabr 1992. [↑](#footnote-ref-166)
167. Keşikçilər Korpusu və könüllü keşikçilərlə görüşdə çıxışından: 23 noyabr 1998. [↑](#footnote-ref-167)
168. Hörmətli Allah evinin ziyarətçilərinə müraciətindən: 18 may 1993. [↑](#footnote-ref-168)
169. Fitr bayramında Məşhəd xalqının toplantısında çıxışından: 4 aprel 1992. [↑](#footnote-ref-169)
170. İslam ölkələri parlamentlərinin konfransına müraciətindən: 15 iyun 1999. [↑](#footnote-ref-170)
171. Həcc mərasiminin məsul şəxsləri və işçiləri ilə görüşdə çıxışından: 7 mart 1997. [↑](#footnote-ref-171)
172. Çad Respublikasının prezidenti. [↑](#footnote-ref-172)
173. Çad Respublikasının prezidenti ilə görüşdə söhbətindən: 10 dekabr 1997. [↑](#footnote-ref-173)
174. Urmiya müsəlla məscidində ruhanilərlə görüşdə çıxışından: 18 sentyabr 1996. [↑](#footnote-ref-174)
175. İngiltərə Müsəlmanları Parlamentinin İqtisadi Şurası ilə görüşdə çıxışından: 11 oktyabr 1993. [↑](#footnote-ref-175)
176. Keşikçilər Korpusunun komandanları ilə görüşdə çıxışından: 17 sentyabr 1992. [↑](#footnote-ref-176)
177. Həzrət İmam Xomeyninin vəfatının ildönümü mərasimində çıxışından: 3 iyun 1992. [↑](#footnote-ref-177)
178. Fəcr ongünlüyü mərasimində iştirak edən xarici qonaqlarla görüşdə çıxışından: 6 fevral 1991. [↑](#footnote-ref-178)
179. Hərbi Hava Qüvvələrinin komandanı və şəxsi heyəti ilə görüşdə çıxışından: 8 fevral 1990. [↑](#footnote-ref-179)
180. Tehranın cümə namazı xütbələrindən: 1 fevral 1997. [↑](#footnote-ref-180)
181. Məşhədli Quran qarilərilə görüşdə çıxışından: 22 dekabr 1998. [↑](#footnote-ref-181)
182. Tehranın cümə namazı xütbələrindən: 18 yanvar 1997. [↑](#footnote-ref-182)
183. Xarici İşlər Naziri və Nazirliyin məsul şəxsləri ilə görüşdə çıxışından: 16 avqust 1999. [↑](#footnote-ref-183)
184. Keşikçilər Korpusunun komandanları ilə görüşdə çıxışından: 5 yanvar 1995. [↑](#footnote-ref-184)
185. Tariq/15-16. [↑](#footnote-ref-185)
186. Ali-İmran/54. [↑](#footnote-ref-186)
187. "İslam birliyi" konfransının qonaqları ilə görüşdə çıxışından: 23 iyul 1997. [↑](#footnote-ref-187)
188. Xuzistan vilayətinin məsul şəxsləri ilə görüşdəki çıxışından: 15 mart 1997. [↑](#footnote-ref-188)
189. Keşikçilər Korpusunun üzvləri ilə görüşdə çıxışından: 15 dekabr 1996. [↑](#footnote-ref-189)
190. Cümə imamları, ruhanilər və məmurların beyət mərasimindəki çıxışından: 2 iyul 1989. [↑](#footnote-ref-190)
191. Həzrət İmam Xomeyninin vəfatının ildönümü mərasimində çıxışından: 4 iyun 1996. [↑](#footnote-ref-191)
192. Müəllimlərlə görüşdə çıxışından: 2 may 1990. [↑](#footnote-ref-192)
193. Konüllü keşikçilər komandanlarının ümumrespublika toplantısına müraciətindən: 23 noyabr 1989. [↑](#footnote-ref-193)
194. Xarici İşlər Nazirliyinin məsul şəxsləri, səfirlər və digər işçilərlə görüşdə çıxışından: 10 avqust 1992. [↑](#footnote-ref-194)
195. Müəllim və fəhlələrlə görüşdə çıxışından: 2 may 2004. [↑](#footnote-ref-195)
196. Məşhəd şəhərində İmam Rzanın (ə) məqbərəsində çıxışından: 22 mart 2004. [↑](#footnote-ref-196)
197. Tehranın cümə namazı xütbələrindən: 25 dekabr 1998. [↑](#footnote-ref-197)
198. Qlobal Hegemonizmə qarşı Milli Mübarizə Günü münasibəti ilə tələbə və şagirdlərlə görüşdə çıxışından: 3 noyabr 1993. [↑](#footnote-ref-198)
199. Bill Klinton və kabineti. [↑](#footnote-ref-199)
200. Təlim və Tərbiyə Nazirliyinin işçiləri ilə görüşdə çıxışından: 14 iyul 1993. [↑](#footnote-ref-200)
201. Müəllimlərlə görüşdə çıxışından: 2 may 1990. [↑](#footnote-ref-201)
202. Həzrət İmam Xomeyninin vəfatının ikinci ildönümü münasibəti ilə müraciətindən: 3 iyun 1991. [↑](#footnote-ref-202)
203. Sözügedən ölkədə aparteid rejimi devrildikdən sonra əlaqələr yarandı. [↑](#footnote-ref-203)
204. Xarici İşlər Naziri və Nazirliyin məsul şəxsləri ilə görüşdə çıxışından: 22 avqust 1989. [↑](#footnote-ref-204)
205. Xarici işlər Nazirliyinin əməkdaşları və səfirlərlə görüşdə çıxışından: 26 avqust 1993. [↑](#footnote-ref-205)
206. İranın Avropa ölkələrindəki səfirləri ilə görüşdə çıxışından: 18 noyabr 1997. [↑](#footnote-ref-206)
207. Əsir və itkin ailələri ilə görüşdə çıxışından: 14 avqust 1989. [↑](#footnote-ref-207)
208. Qlobal Hegemonizmə qarşı Milli Mübarizə Günü münasibəti ilə tələbə və şagirdlərlə görüşdə çıxışından: 3 noyabr 1993. [↑](#footnote-ref-208)
209. Xarici işlər Nazirliyinin əməkdaşları və səfirlərlə görüşdə çıxışından: 26 avqust 1993. [↑](#footnote-ref-209)
210. Ceyms Karter. [↑](#footnote-ref-210)
211. Büruc/8. [↑](#footnote-ref-211)
212. Müəllimlərlə görüşdə çıxışından: 2 may 1990. [↑](#footnote-ref-212)
213. Əsir və itkin ailələri ilə görüşdə çıxışından: 14 avqust 1989. [↑](#footnote-ref-213)
214. Malayziyanın Baş Naziri ilə görüşdə söhbətindən: 10 dekabr 1997. [↑](#footnote-ref-214)
215. Proqram və Büdcə Komitəsinin rəisi və müavinləri ilə görüşdə söhbətindən: 14 may 1996. [↑](#footnote-ref-215)
216. Tələbə və şagirdlərlə görüşdə çıxışından: 3 noyabr 1998. [↑](#footnote-ref-216)
217. Xarici işlər Nazirliyinin əməkdaşları və səfirlərlə görüşdə çıxışından: 26 avqust 1993. [↑](#footnote-ref-217)
218. Avstriya prezidenti ilə görüşdə söhbətindən: 21 sentyabr 1999. [↑](#footnote-ref-218)
219. Avstriya prezidenti ilə görüşdə söhbətindən: 21 sentyabr 1999. [↑](#footnote-ref-219)
220. Prezident və Dövlət Şurasının üzvləri ilə görüşdə çıxışından: 24 avqust 1998. [↑](#footnote-ref-220)
221. Xarici işlər Naziri və Nazirliyin məsul şəxsləri ilə görüşdə çıxışından: 16 avqust 1999. [↑](#footnote-ref-221)
222. Məşhəd əhalisinin və İmam Rzanın (ə) ziyarətçilərinin toplantısında çıxışından: 18 aprel 1991. [↑](#footnote-ref-222)
223. Həzrət İmam Xomeyninin vəfatının ildönümü komitəsi ilə görüşdə çıxışından: 20 may 2004. [↑](#footnote-ref-223)
224. Fiqh ali-ixtisas dərsindən sonra söhbətindən: 17 may 2004. [↑](#footnote-ref-224)
225. Universitet mənsubları və hövzə tələbələri ilə görüşdə çıxışından: 20 dekabr 1989. [↑](#footnote-ref-225)
226. Müəllim və fəhlələrlə görüşdə çıxışından: 2 may 2004. [↑](#footnote-ref-226)
227. Xarici işlər nazirli və Nazirliyin məsul şəxsləri ilə görüşdə çıxışından: 16 avqust 2004. [↑](#footnote-ref-227)
228. Komandanların dördüncü böyük toplantısının sonunda çıxışından: 18 sentyabr 1991. [↑](#footnote-ref-228)
229. Qum əhalisi ilə görüşdə çıxışından: 9 yanvar 1990. [↑](#footnote-ref-229)
230. Ruhani və məmurlarla görüşdə çıxışından: 27 dekabr 1989. [↑](#footnote-ref-230)
231. Qum əhalisi ilə görüşdə çıxışından: 9 yanvar 1990. [↑](#footnote-ref-231)
232. Xalqın müxtəlif təbəqələrinin nümayəndələri ilə görüşdə çıxışından: 17 yanvar 1995. [↑](#footnote-ref-232)